'ലഹരി'- പി.കെ. പ്രകാശ് എഴുതിയ കഥ - Samakalika Malayalam\n'ലഹരി'- പി.കെ. പ്രകാശ് എഴുതിയ കഥ\nBy പി.കെ. പ്രകാശ് | Published: 05th September 2021 05:11 PM |\nLast Updated: 05th September 2021 05:11 PM | A+A A- |\nകഴിഞ്ഞ തവണ വന്നപ്പോള് കോടതിയുടെ പരിസരത്തില്‍നിന്നു ഞങ്ങള്‍ക്കാര്‍ക്കും മാറാന് പറ്റുമായിരുന്നില്ല. വളരെ പ്രധാനപ്പെട്ട ചില വിസ്താരങ്ങള് ഉണ്ടാകാന് പോകുന്നുവെന്ന് നേതാവ് പ്രത്യേകം പറഞ്ഞതിനാല് കൂടെയുള്ളവരാരും കോടതിവളപ്പില്‍നിന്നു പുറത്തേയ്ക്കു പോയില്ല.\nസംസ്ഥാനത്തിന്റെ പല ജില്ലകളില്‍നിന്നുമായി ഞങ്ങള് ഇരുപത്തിയഞ്ചില്‍പ്പരം ആളുകള് ഉണ്ടായിരുന്നു. പലരേയും എനിക്കു നേരത്തേ പരിചയമുണ്ടായിരുന്നു. കൂടാതെ ആ സമരത്തില് വെച്ച് പരിചയപ്പെട്ട കുറെ ആദിവാസികളും ചേര്‍ന്നതായിരുന്നു ഞങ്ങളുടെ കൂട്ടം.\nഅന്നവിടെ ആ സമരം നടക്കുമ്പോള് ഞാനതില് പങ്കെടുത്തിരുന്നു. എന്നാല്, ഈ കേസിന് ആസ്പദമായ കൊല നടക്കുന്ന സമയത്ത് ഞാന് ആ സമരസ്ഥലത്ത് ഇല്ലായിരുന്നു. കുടില്‍കെട്ടി ആഴ്ചകളോളം സമരം ചെയ്തുവന്ന സമരക്കാര്‍ക്ക് ഭക്ഷണം ഉണ്ടാക്കി കൊടുക്കാനായി കുറച്ചു വെള്ളം എടുക്കാന് കാട്ടിലേയ്ക്കു പോയതായിരുന്നു ഞാന്. എന്റെ കൂടെ കാടറിയുന്ന ചില ആദിവാസി സുഹൃത്തുക്കളും ഉണ്ടായിരുന്നു.\nആ സമരത്തില് പങ്കെടുക്കാനായി കോട്ടയത്തുനിന്നു രണ്ടുദിവസം മുന്‍പ് ബസ് യാത്ര ചെയ്ത് ഞാന് അവിടെ എത്തിയിട്ടേയുണ്ടായിരുന്നുള്ളൂ. ഷര്‍ട്ടിന്റെ പോക്കറ്റില് അങ്ങോട്ടു തിരിച്ചു പോകാനുള്ള വണ്ടിക്കൂലി മാത്രം ഉണ്ട്. ആ പണം അപ്പച്ചന് തന്നതായിരുന്നു.\nഅപ്പച്ചന് മാര്‍ക്കറ്റില് ചുമട് ചുമക്കുന്ന പണിയായിരുന്നു. വീട്ടിലെ ചെലവ് കഴിച്ച് മിക്കവാറും നൂറിനടുത്ത രൂപയോളം അപ്പച്ചന്റെ പോക്കറ്റില് കാണും. അപ്പച്ചന് കള്ള് കുടിക്കാറില്ല. പകരം ബീഡി നന്നായിട്ടു വലിക്കും.\nഞാന് ദീര്‍ഘവീക്ഷണമുള്ള ആളാണെന്നും ഇവിടെ ഈ സൗകര്യമില്ലാത്ത കുടുംബത്തില് ജനിച്ചതുകൊണ്ടുമാത്രം ഇങ്ങനെയൊക്കെ അലമ്പുപിടിച്ചു പോയതാണെന്നും പൊതുവില് അദ്ദേഹം ചിലരോടൊക്കെ എന്നെക്കുറിച്ച് പറയുന്നത് ഞാന് കേട്ടിട്ടുണ്ട്. എന്നെക്കുറിച്ചു പറയുമ്പോള് 'അലമ്പിപ്പോയെന്ന' പദം പലപ്പോഴും അദ്ദേഹം എടുത്തു പ്രയോഗിക്കുന്നതില് ഞാന് ചിന്താകുലനായിട്ടുള്ള സന്ദര്‍ഭങ്ങള് വിരളമല്ല. അതിനു പിന്നില് എന്റേതായ ചില പാകപ്പിഴകള് ഞാന് കണ്ടെത്താന് ശ്രമിച്ചിട്ടുണ്ട്.\nസംഭവമിങ്ങനെയാണ്: ഭാഷകളുടെ അടിസ്ഥാന വ്യാകരണങ്ങളും കണക്കിലെ ഗുണന പട്ടികകളും ഫോര്‍മുലകളും പഠിക്കാതെ ക്ലാസ്സുകളില്‍നിന്ന് ക്ലാസ്സുകളിലേയ്ക്ക് സ്ഥാനക്കയറ്റം കിട്ടിയ എനിക്ക് പഠനകാര്യങ്ങളില് മികവുണ്ടാക്കാന് ആകുമായിരുന്നില്ല. നാട്ടിലുള്ള മറ്റു കുട്ടികളെ ചുറ്റിപ്പറ്റിയുള്ള ഒരു ജീവിതമായിരുന്നു സ്‌കൂള്‍തലത്തില് എനിക്ക് ഉണ്ടായിരുന്നത്.\nവീടിനടുത്ത് പുഞ്ചയുണ്ട്. അതിനോടു ചേര്‍ന്ന് കുളമുണ്ട്. സ്‌കൂള് വിട്ടുവന്നാല് പുഞ്ചയില് ഇറങ്ങി മത്സ്യങ്ങളെ തപ്പിപ്പിടിക്കുന്നത് അക്കാലത്ത് കുട്ടികള്‍ക്കു കൗതുകമായിരുന്നു. ഞാനും അവരോടൊപ്പം കൂടാറുണ്ട്.\nമീനൊന്നും അങ്ങനെ കിട്ടുമായിരുന്നില്ല. അല്ലെങ്കിലും എല്ലാവരും കൂടുമ്പോള് കിട്ടുന്ന സന്തോഷം ഉണ്ടല്ലോ അതായിരുന്നു എന്റെ ഉദ്ദേശ്യം.\nഅവിടെ അമ്പലപ്പറമ്പില് വൈകുന്നേരങ്ങളില് നടക്കുന്ന ഏറുപന്തുകളിയും എന്നില് രസമുണ്ടാക്കിയിരുന്നു. പത്താം ക്ലാസില് പഠിക്കുന്ന സമയം വീട്ടില് നിന്ന് ദൂരെയുള്ള ആ സ്ഥലത്തേയ്ക്ക്, സ്‌കൂള് വിട്ടുവന്നാല് അമ്മ ഉണ്ടാക്കി വച്ചിരിയ്ക്കുന്ന കപ്പപ്പുഴുക്ക് കഴിച്ചിട്ട് നടന്നെത്തുമായിരുന്നു ഞാന്.\nഞാന് കുറേനേരം പറമ്പിന്റെ കെട്ടിലിരുന്ന് കളി കാണും. അതുകഴിഞ്ഞ് കളിക്കാനിറങ്ങും.\nപലരുടേയും ഏറുകൊണ്ട് എന്റെ പുറം നീറിയിട്ടുണ്ട്. എന്നാലും അതൊക്കെ നല്ല രസമുള്ള ഓര്‍മ്മകളായി ഞാന് ഇന്നു കരുതുന്നു.\nഎന്നാല്, എന്റെ നടപ്പ് പലപ്പോഴും ഒറ്റയ്ക്കു തന്നെയാകാന് ഞാന് ശ്രദ്ധിച്ചിരുന്നു.\nചില കാര്യങ്ങളിലെ ആനന്ദം വീട്ടുകാരും നാട്ടുകാരും ഒന്നും അറിയാതിരിക്കുന്നതാണ് നല്ലതെന്ന ബോധം എനിക്ക് എങ്ങനെയാണ് ഉണ്ടായതെന്നറിയില്ല. എന്തായാലും റോഡുവഴിയുള്ള എന്റെ നടത്തം ഞാന് ഒഴിവാക്കി. കൂട്ട് കൂടുന്നതില്‍നിന്ന് മാറിനടന്നുള്ള സന്ദര്‍ഭങ്ങള് കൃത്യമായും ഞാന് ഉണ്ടാക്കിയെടുത്തു.\nമിക്കവാറും കനാല് മണ്ടയിലൂടെയായിരിക്കും കളിസ്ഥലത്തുനിന്ന് ഞാന് വൈകുന്നേരങ്ങളില് വീട്ടിലേയ്ക്കു മടങ്ങിയിരുന്നത്. അവിടെ ഒരു മഞ്ഞനിറമുള്ള സ്ത്രീ സ്ഥിരമായി കുളിക്കാനായി വന്നിരുന്ന ഇടം ഉണ്ട്.\nപലയിടത്തായി ആളുകള് കുളിക്കാനായി ഇങ്ങനെ കുളിക്കടവുകള് ഉണ്ടാക്കിയിരുന്നു, ആ കനാലില്. എന്നാല്, ഈ മഞ്ഞസുന്ദരി ഇവിടമൊഴിച്ച് മറ്റൊരിടത്തും ഇറങ്ങി കുളിക്കാറില്ല; ഒറ്റയ്ക്കാണ് വരവും പോക്കും.\nകറുത്ത നീളന് തലമുടിയും ഒതുക്കമുള്ള വയറും തടിച്ച മുലകളും വിടര്‍ന്ന പീലിക്കണ്ണുകളും ഉണ്ടായിരുന്ന ആ സ്ത്രീയുടെയത്ര സൗന്ദര്യം പണ്ടു കണ്ട 'വൈശാലി' പടത്തിലെ നായികയുടേതു പോലെ തന്നെയാണെന്ന ബോധം എന്നില് ഉറയ്ക്കാന് തുടങ്ങി.\nഈ വൈശാലിയെ കാണുന്നത് ഒറ്റയ്ക്കായിരിക്കണമെന്ന് അന്ന് എനിക്ക് നിര്‍ബ്ബന്ധം ആയിരുന്നു. അതിനാല് ആ സമയത്തുള്ള യാത്രകളില് ഞാന് ആരെയും കൂടെ കൂട്ടുമായിരുന്നില്ല.\nവൈശാലിയുടെ അടുത്തെത്തിയാല് കുറേനേരം ഞാന് അവരെത്തന്നെ നോക്കിനില്‍ക്കും.\nപരിസരത്തെങ്ങും ആരും വരാനില്ലാത്ത സമയമായിരിക്കും. ഇനി ആരെങ്കിലും വന്നാല്‍ത്തന്നെ ഞാന് അവര് കാണാതെ കനാലിന്റെ കെട്ടിനു താഴെയുള്ള പാണക്കാട്ടില് ഒളിച്ചിരിക്കും. അവിടെ പാണലു മാത്രമല്ല, ചൊറിയങ്കണ്ണവും ചൊറിയന് ചേമ്പും ധാരാളം ഉണ്ടായിരുന്നു. അവയുടെ അഗ്രങ്ങള് തൊട്ട് ചൊറിച്ചലും നീറ്റലും ഉണ്ടാകുകയും ചെയ്യും. ഒച്ചുകള് ശരീരത്തിലിഴയും. ഉറുമ്പുകളും പഴുതാരകളും വേണ്ടിവന്നാല് പാമ്പും കടിക്കാന് സാധ്യതയേറെയാണെന്ന് എനിക്കറിയാമായിരുന്നു. എന്നാലും വലിയ കുഴപ്പമൊന്നും ഉണ്ടാകാതെ അവിടെയിരുന്നാല് എനിക്ക് വൈശാലിയുടെ നെടുനീളന് മഞ്ഞശരീരം വേണ്ടുവോളം കാണാന് കഴിയുമായിരുന്നു.\nവളരെ യാദൃച്ഛികമായിട്ടുള്ള എന്റെ എളുപ്പവഴിയിലൂടെയുള്ള നടത്തത്തിനിടയിലാണ് വൈശാലിയെ ഞാന് ഒരു ദിവസം കണ്ടെത്തിയത്. അന്നുമുതല് സ്ഥിരമായി ആ വഴിയില് തക്ക സമയം നോക്കി എത്തുന്ന എന്നോട് വൈശാലിക്ക് ദേഷ്യമൊന്നും തോന്നിയിരുന്നില്ലയെന്നാണ് എനിക്കുണ്ടായിരുന്ന നിഗമനം. എന്നു മാത്രമല്ല, ചില സമയങ്ങളില് മുലകളെ വലിഞ്ഞു മുറുക്കിയുള്ള ആ കറുത്ത പൂക്കളുള്ള മുണ്ട്, കുനിഞ്ഞുനിന്നു തുണികള് അലക്കിയൊതുക്കുന്നതിനിടയില് അഴിഞ്ഞഴിഞ്ഞു പോയാല് എന്റെ നേരെനിന്ന് ഉദാരപൂര്‍വ്വം അഴിച്ചെടുത്ത് ഉടുക്കുന്നതിലും വൈശാലിക്കു താല്പര്യമുണ്ടായിരുന്നതായി ഞാന് കരുതിയിരുന്നു.\nഅതിന്റെ ആവശ്യം വേണ്ടിയിരുന്നില്ലായെന്നതാണ് എനിക്കുണ്ടായിരുന്ന മനോവിചാരം. അല്ലാതെ തന്നെ മുലകള്‍ക്കിടയിലെ നിഴല് താഴ്ചയ്ക്കുമേല് മുറുക്കിക്കെട്ടിയിരിക്കുന്ന മുണ്ട് മറച്ചിരിക്കുന്ന ആ മഞ്ഞ ശരീരം എന്റെ അസ്ഥികളെ വെറും പച്ചവെള്ളമാക്കിത്തീര്‍ക്കാന് ശക്തിയുണ്ടായിരുന്നതായി ഞാന് തിരിച്ചറിഞ്ഞിരുന്നു.\nവൈശാലിയുടെ വീട് അവിടെനിന്ന് കുറച്ച് അകലെയാണെന്ന് ഞാന് കണ്ടുപിടിച്ചു.\nഅവള്‍ക്ക് ഭര്‍ത്താവുണ്ട്. രണ്ട് ചെറിയ കുട്ടികളുണ്ട്. കരയിലെ ഭേദപ്പെട്ട ഒരു കര്‍ഷക പാരമ്പര്യമുള്ള നസ്രാണി കുടുംബത്തിലെ സുന്ദരിയാണവള്.\nആയിടയ്ക്ക് എന്റെ പത്താംക്ലാസ്സ് പരീക്ഷ വന്നു. എന്റെ മനോഹര ബാല്യകാലം അവസാനിച്ചു. അങ്ങനെ പത്താം ക്ലാസ്സ് ജയിച്ച ശേഷം പുറമേ അപ്പച്ചനോടും അമ്മയോടും പറയാതെയുള്ള എന്റെ ചുറ്റിത്തിരിയലുകളും കൂട്ടംകൂടലുകളും അവസാനിക്കുകയായിരുന്നു.\nപല കോളേജുകളില് പ്രീഡിഗ്രിക്കായി അപേക്ഷ കൊടുത്ത് കാത്തിരുന്ന എനിക്ക് എറണാകുളം മഹാരാജാസ് കോളേജില് അഡ്മിഷന് കിട്ടി. സുവോളജി മെയിനായി കിട്ടാനാണ് ഞാന് അപേക്ഷിച്ചതെങ്കിലും മാത്തമാറ്റിക്‌സ് മെയിനായിട്ടുള്ള ഫസ്റ്റ് ഗ്രൂപ്പാണ് എനിക്ക് കിട്ടിയത്.\nഅഡ്മിഷന് സമയത്ത് അപ്പച്ചന് കൂടെവന്നു. അഡ്മിഷന് കഴിഞ്ഞ് തിരിച്ചുപോകാന് നേരം അവിടെയുള്ള പോസ്റ്റ്മെട്രിക് ഹോസ്റ്റലില് ഞാന് ഒരു അപേക്ഷ കൊടുത്തു. മുന്‍പ് അവിടെ വന്ന് പഠിച്ചിട്ട് രാഷ്ട്രീയമൊക്കെ കളിച്ച് തോറ്റു കൂലിപ്പണി ചെയ്തു ജീവിക്കുന്ന ഒരു സ്‌നേഹിതന് അന്നെനിക്കു നാട്ടില്‍ത്തന്നെയുണ്ടായിരുന്നു. അവന്റെ ഉപദേശപ്രകാരമായി ഞാന് പ്രവര്‍ത്തിച്ചു എങ്കിലും അക്കാര്യങ്ങളൊന്നും അറിയാതിരുന്ന അപ്പച്ചന് എന്റെ തീരുമാനങ്ങളില് നല്ല മതിപ്പു തോന്നി.\nഹോസ്റ്റലില്‍നിന്ന് ഇറങ്ങി നടക്കുമ്പോള് അടുത്തുള്ള ബാലഗോപാലന് ഹോട്ടലില് കയറി ബീഫ് ഫ്രൈയും പൊറോട്ടയും നല്ലതുപോലെ ഞങ്ങള് രണ്ടുപേരും കഴിച്ചു.\nരണ്ടുദിവസം കഴിഞ്ഞ് ഞാന് കോളേജില് പോകാന് തുടങ്ങി. അപ്പച്ചന് എനിക്ക് നൂറിന്റെ നോട്ടുകള് പലപ്പോഴായി തന്നു. അതിനിടയില് എനിക്ക് പോസ്റ്റ്മെട്രിക് ഹോസ്റ്റലില് അഡ്മിഷന് കിട്ടി. ഇന്റര്‍വ്യൂവിന് അപ്പച്ചന് കൂടെവന്നു. അപ്പച്ചനെ കണ്ട് സ്റ്റീവാര്‍ഡ് പറഞ്ഞു: ''നിങ്ങളുടെ മകന് മിടുക്കനാണ്. ഈ സ്ഥാപനത്തില്‍നിന്ന് പഠിച്ചവരൊക്കെ വലിയ നിലയിലായിട്ടുണ്ട്.'' അന്നു പ്രശസ്തരായിരുന്ന പലരുടേയും പേരുകള് അദ്ദേഹം ഉദാഹരണമായി പറഞ്ഞു.\nസ്റ്റീവാര്‍ഡ് ഓഫീസിനടുത്തുള്ള മുറി തുറന്ന് എന്റേയും അപ്പച്ചന്റേയും കയ്യില് കൊതുകുവലയും തലയണയും ഉറകളും ബഡും വിരികളും എടുത്തുതന്നു. പുതിയ തുണിയുടെ ഗന്ധം അവിടെ നിറഞ്ഞപ്പോള് എനിക്കത് വല്ലാത്തൊരു ആര്‍ഭാടമായി തോന്നി.\nസ്റ്റീവാര്‍ഡ് സ്റ്റോര് റൂം പൂട്ടി നീണ്ട വരാന്തയിലേയ്ക്കു തിരിഞ്ഞുനടന്ന് രണ്ടാമത്തെ മുറിയുടെ വാതിലില് മുട്ടി. ഞാന് അദ്ദേഹത്തിന്റെ പുറകില്‍ത്തന്നെ നിന്നു. ഞാന് തിരിഞ്ഞ് അപ്പച്ചനെ നോക്കി. അപ്പച്ചന് അറുപതില് കൂടുതല് പ്രായം തോന്നിച്ചിരുന്നു. തീരെ മൗനിയായി തല കുമ്പിട്ട് സ്റ്റീവാര്‍ഡിന്റെ പുറകില് നില്‍ക്കുന്ന അപ്പച്ചനെ നോക്കിയപ്പോള് എനിക്ക് അനുതാപം തോന്നി. ഞാനോര്‍ത്തു, വരാന് പോകുന്ന സൗകര്യങ്ങള് ഇദ്ദേഹത്തിനു കിട്ടില്ലല്ലോ. കോട്ടയത്തുള്ള ഞങ്ങളുടെ മഴയത്തു നനയുന്ന ഷീറ്റുപുരയില് ചുമടുപണിക്കുശേഷം നിലത്തു പായവിരിച്ച് കിടക്കാറുള്ള അദ്ദേഹത്തിന്റെ ശീലത്തിന് എന്റെ പുതിയ സൗകര്യങ്ങള് യാതൊരു മാറ്റവും വരുത്തില്ലല്ലോ.\nഞാന് നിസ്സഹായനായി സ്റ്റീവാര്‍ഡിന്റെ അതിവേഗത്തിലുള്ള കതകിലെ മുട്ടുകേട്ട് വെറുതെ ഞെട്ടിക്കൊണ്ടിരുന്നു.\nവാതില് തുറന്നുവന്നത് എന്നെപ്പോലെ തന്നെ കറുത്ത ഒരു പയ്യന് ആയിരുന്നു. മുറിക്കകത്തേയ്ക്ക് കടന്നപ്പോള് ഒരു കട്ടില് ഒഴിച്ച് മറ്റ് മൂന്നു കട്ടിലുകളിലും ആളുകളുള്ളതായി എനിക്കു തോന്നി. എന്തെന്നാല് അവയിലൊക്കെ കിടക്കയും വലയും വിരിയും മറ്റും ഉപയോഗിക്കുന്നപോലെ കിടപ്പുണ്ട്. കട്ടിലുകള്‍ക്കുമേല് കെട്ടിയിരിക്കുന്ന അയകളില് പല വസ്ത്രങ്ങളും കാണാം. കട്ടിലിനു സമീപത്ത് മേശയും കസേരയും ഉണ്ട്. മേശകളില് പുസ്തകങ്ങളും ബുക്കുകളും ഉണ്ട്. എന്നാല്, വാതിലിനോട് ചേര്‍ന്നുള്ള കട്ടിലില് യാതൊന്നുമില്ല. മേശപ്പുറം പൊടിപിടിച്ച അവസ്ഥയില് ആണ്. കസേര സ്ഥാനംതെറ്റിയ മാതിരി മുറിക്ക് നടുവിലേക്ക് മാറിക്കിടക്കുന്നു.\nവാതില് തുറന്നുതന്ന പയ്യനോട് സ്റ്റീവാര്‍ഡ് പറഞ്ഞു: ''പുതിയ ഇന്‍മേറ്റാണ്. നോക്കിക്കൊള്ളണം.''\nസ്റ്റീവാര്‍ഡ് തിരിഞ്ഞ് ഞങ്ങളെ നോക്കി പറഞ്ഞു: ''ഇതിവിടെയുള്ള അന്തേവാസിയാ. നിങ്ങള് പരിചയപ്പെടൂ.''\nഞാന് തലകുലുക്കി സമ്മതിച്ച് സ്റ്റീവാര്‍ഡിനെ നോക്കി ചിരിച്ചു. ഞങ്ങളെ നോക്കി ചിരിച്ചു കൊണ്ട് സ്റ്റീവാര്‍ഡ് മുറിയില്‍നിന്നു പോയി. മുറിയിലെ അന്തേവാസി വാതില് അടച്ചു.\nഞാന് അപ്പച്ചനോട് അടുത്തു കിടന്ന കസേര കാട്ടി ഇരിക്കാന് പറഞ്ഞു. അപ്പച്ചന് കയ്യിലെ കിടക്കയും വലയും കട്ടിലിലേക്കിട്ട് അതിന്റെ അങ്ങേ തലക്കല് ഒഴിവുള്ളയിടത്ത് ഇരുന്നു. ഞാന് എന്റെ തുണികളും തലയിണയും കട്ടിലില് വച്ച് ഇപ്പുറത്തായി ഇരുന്നു.\nഅപ്പച്ചന് മുറിയിലുണ്ടായിരുന്ന അന്തേവാസിയോടു സംസാരിച്ചു. ഇനി രണ്ടു പേര്‍കൂടി ആ മുറിയില് താമസക്കാരായുണ്ടെന്ന് അന്തേവാസി പറഞ്ഞു. ''അവര് കോളേജില് പോയതാണ്. എനിക്ക് ഉച്ചകഴിഞ്ഞേ ക്ലാസ്സുള്ളൂ.'' അയാള് പറഞ്ഞുനിര്‍ത്തി. പരിചയപ്പെട്ടു കഴിഞ്ഞപ്പോള് അപ്പച്ചന് മുറിയുടെ നടുഭാഗത്തെ ചുരുങ്ങിയ സ്ഥലത്ത് അങ്ങോട്ടും ഇങ്ങോട്ടും നടക്കാന് തുടങ്ങി.\nഹോസ്റ്റലിന്റെ കോമ്പൗണ്ടിനപ്പുറം തിരക്കുള്ള റോഡു പോകുന്നുണ്ട്. ജനലിലൂടെ നോക്കിയാല് റോഡിലൂടെ വാഹനങ്ങള് പോകുന്നത് മുറിയിലുള്ളവര്‍ക്കു കാണാന് സാധിക്കും. മുറ്റത്ത് തഴച്ചുവളര്‍ന്ന പേരമരം തണല് പരത്തിനില്‍ക്കുന്നു. കായലില്‍നിന്ന് പേരയില്‍ത്തട്ടി വരുന്ന കാറ്റിന് പേരക്കയുടെ ഗന്ധം ഉണ്ടായിരുന്നു.\nകായലിലെ കപ്പല്‍ച്ചാനല് വഴി ഒരു കപ്പല് ഉച്ചത്തില് സൈറന് മുഴക്കി കടന്നു വരുന്നുണ്ടായിരുന്നു.\nഅപ്പച്ചന് ജനലിന്റെ അരികിലെത്തി അവിടെ ഇട്ടിരുന്ന മേശമേല് കൈകള് ഊന്നി അതൊക്കെ കണ്ടു. കുറച്ചു കഴിഞ്ഞപ്പോള് അപ്പച്ചന് ജനലിനടുത്തുനിന്ന് എന്റെ അടുക്കലേക്ക് തിരിച്ചെത്തി. അപ്പച്ചന് എന്റെ മുഖത്തേക്കു നോക്കി പറഞ്ഞു: ''ഞാന് പോകുവാടാ. എന്റെ കൈവശം കുറച്ച് കാശ് ഉണ്ട്. നീയിത് കയ്യില് വച്ചോ. ഹോസ്റ്റല് അടയ്ക്കുമ്പോള് വീട്ടിലേക്കു വന്നാല് മതി.''\n''അയ്യോ അതിന്റെ ഒന്നും ആവശ്യമില്ല. ഇവിടെ എല്ലാം സര്‍ക്കാര് ചെലവില് കിട്ടും. പോക്കറ്റു മണി വേറെ.'' അന്തേവാസി കസേരയിലിരുന്നുകൊണ്ട് ഞങ്ങളെ നോക്കി ചിരിച്ചുകൊണ്ടു പറഞ്ഞു: ''അപ്പച്ചന് പേടിക്കണ്ട ഇവിടെ ഞങ്ങളൊക്കെയില്ലേ'' അയാള് കൂട്ടിച്ചേര്‍ത്തു.\nഞാന് അപ്പച്ചന്റെ കയ്യില്‍നിന്ന് കാശ് വാങ്ങി പോക്കറ്റിലിട്ടു. അപ്പച്ചനെ കൊണ്ടു വിടുന്നതിനായി ഞാന് മെഡിക്കല് ട്രെസ്റ്റിന്റെ ജംഗ്ഷനിലുള്ള ബസ് സ്റ്റോപ്പു വരെ കൂടെപ്പോയി. കോട്ടയത്തേക്കുള്ള കെ.എസ്.ആര്.ടി.സി ബസ് വന്നപ്പോള് അപ്പച്ചന് അതില് കയറിപ്പോയി. ഞാന് ഏകനായി തിരിച്ചുനടന്നു.\nവൈകുന്നേരമായിരുന്നു. ഞാന് ഫുട്പാത്തിലൂടെ നടക്കുകയായിരുന്നു. ഫുട്പാത്തിനോട് ചേര്‍ന്നു നിരനിരയായി നില്‍ക്കുന്ന കല്ലുവാകകളില് കാക്കകള് ചേക്കേറാന് തുടങ്ങുകയായിരുന്നു. മുന്നിലതാ വെള്ള ബ്ലൗസ്സും നീലപ്പൂക്കളുള്ള വെള്ള സാരിയും ധരിച്ച്, സ്ഥാനം തെറ്റിക്കുന്ന ചന്തിയെ കാട്ടി നീളത്തില് പിന്നിയ മുടി അങ്ങോട്ടുമിങ്ങോട്ടും തട്ടി പിന്‍കഴുത്ത്, മുതുക്, പാദങ്ങള്, കൈകള് എന്നിവിടങ്ങളിലെ മഞ്ഞ ശരീരത്തിന്റെ നഗ്‌നത മാത്രം കാണാന് പറ്റുംവിധം ഒരു സ്ത്രീ നടക്കുന്നു.\nആളുകള് എനിക്കും ആ സ്ത്രീക്കും ഇടയില് മറവായി വരുകയും പോവുകയും ചെയ്തു കൊണ്ടിരുന്നു. കുറച്ചു കഴിഞ്ഞപ്പോള് അവള് തിരിഞ്ഞ് എന്നെ നോക്കി. ഇരുപത്തഞ്ചിനുമേല് പ്രായം തോന്നിക്കാത്ത ആ മഞ്ഞമുഖത്തെ ധ്യാനപൂര്‍വ്വമായ കണ്ണുകള് ഒരു വിലക്കുപോലെ ഒരു നിമിഷം എന്നെ തടയാന് ശ്രമിച്ചുവെങ്കിലും ആ വളവില്‍നിന്ന് മരത്തിന്റെ മറവിലെത്തി അവള് തിരിഞ്ഞപ്പോള് ഞാനും വേഗത്തില് അവള്‍ക്കടുത്തേയ്ക്ക് പാഞ്ഞടുത്തു.\nഅവള് ചെന്നു കയറിയത് റെയില്‍വേ സ്റ്റേഷനിലേക്കായിരുന്നു. പ്ലാറ്റ്ഫോമില് ഒരു കൂട്ടം ആളുകള് അവളെ കാത്തുനില്‍പ്പുണ്ടായിരുന്നു. അതില് ചെറുപ്പക്കാരും വൃദ്ധരും മധ്യവയസ്സുള്ളവരും ആയ സ്ത്രീകളും പുരുഷന്മാരും മാത്രമല്ല, കുട്ടികളും ഉണ്ട്.\nപിന്‍തുടര്‍ന്ന് എത്തിയ എന്നെ പലതവണ തിരിഞ്ഞു നോക്കി അവള് ചില ആശയങ്ങള് ആ ആള്‍ക്കൂട്ടത്തില് അവതരിപ്പിച്ചുകൊണ്ടിരുന്നത് ദൂരത്തുനിന്നുതന്നെ മനസ്സിലാക്കാനെനിക്കു കഴിഞ്ഞിരുന്നു.\nആള്‍ക്കൂട്ടത്തിന്റെ നോട്ടം എന്നിലേക്കെത്തിയപ്പോള് ഞാന് ഉടനെ ആക്രമിക്കപ്പെടുമെന്നും അതിനു കാരണം നിതംബ ചലനങ്ങളാല് മുന്നില് നടന്ന് അവര്‍ക്കിടയില് എത്തി എനിക്കെതിരെ കുറ്റാരോപണം നടത്തുന്ന ആ സ്ത്രീയുടെ മഞ്ഞ ശരീരവുമാണെന്നറിഞ്ഞ ഞാന് വന്ന വേഗതയില് പ്ലാറ്റ്ഫോമില്‍ക്കൂടി നടക്കാന് തുടങ്ങി. ആള്‍ക്കൂട്ടത്തെ ഞാന് നോക്കിയതേയില്ല. കുറച്ചുകഴിഞ്ഞു നിര്‍ത്തിയിട്ടിരുന്ന ഒരു ട്രയിനിനുള്ളില് കയറി ഞാന് ഇരുന്നു. ആരും ഇല്ലാത്ത, ഷട്ടറുകള് അടഞ്ഞുകിടന്ന ആ ബോഗിക്കുള്ളിലെ സീറ്റില് ഉയര്‍ന്ന ഊഷ്മാവില് വിയര്‍ത്തിരിക്കുമ്പോള് പുറത്ത് നടന്നതൊന്നും ഞാന് അറിഞ്ഞതേയില്ല.\nആരാലും അന്വേഷിക്കപ്പെടുന്നില്ലായെന്നു തോന്നിയപ്പോള് ബോഗിക്കുള്ളില്‍നിന്നു വിയര്‍ത്ത ഞാന് പുറത്തു ചാടി സാവധാനം പ്രധാന കവാടത്തിലൂടെ രക്ഷപ്പെടാന് തുടങ്ങി. മുന്‍പവിടെ കണ്ട ആള്‍ക്കൂട്ടം ചിതറിപ്പോയതായും വേറെ പലയിടത്തും ചെറിയ ചെറിയ ഗ്രൂപ്പുകളായി ഗൗരവമുള്ള ചര്‍ച്ചകള് നടത്തിക്കൊണ്ടിരിക്കുന്നതായും വേറെയും കുറെപ്പേര് വെറുതേ നോക്കി നില്‍ക്കുന്നതായും എനിക്കു കാണാന് പറ്റി. എന്നാല്, ഞാന് പിന്‍തുടര്‍ന്ന സ്ത്രീയെ അവിടെയെങ്ങും കണ്ടില്ല. സ്റ്റേഷന് മുറ്റത്തെ ഫ്‌ലെഡ്ലൈറ്റ് രൂപങ്ങളെ തിരിച്ചറിയാത്തവിധം മഞ്ഞ പകര്‍ന്നു.\nആരും ശ്രദ്ധിക്കുന്നില്ലെന്നു കണ്ടപ്പോള് അതിവേഗം റെയില്‍വേയുടെ അതിര്‍ത്തി വിട്ട് പ്രധാന റോഡിലേയ്ക്കു ഞാന് പ്രവേശിച്ചു. വെളിച്ചം വീഴ്ത്തിയ വിളക്കുകള് തെളിയിച്ച് സന്ധ്യാനേരത്തെ നഗരവീഥി എന്നിലുരുത്തിരിഞ്ഞ സ്വാതന്ത്ര്യത്തെ ആദരിക്കുന്നതായി തോന്നി. ഞാന് കൈകള് വീശി നിഴലുകള്‍ക്കിടയിലൂടെ കുതിച്ചു.\nഇരുട്ടിലൂടെ അലഞ്ഞ് ഹോസ്റ്റലിലെത്തിയപ്പോള് സമയം രാത്രി ഏറെ പിന്നിട്ടിരുന്നു. എന്നെ കാണാനും പരിചയപ്പെടാനും അതോടൊപ്പം റാഗിങ്ങു ചെയ്യാനും കാത്തിരുന്നവര് നിരാശരായി മടങ്ങിപ്പോയിരുന്നു.\nപിന്നീടുള്ള ദിവസങ്ങള് ഏറ്റവും സന്തോഷപ്രദമായിരിക്കാന് ഞാന് ശ്രദ്ധിച്ചു. എനിക്ക് മുറിയിലെ മൂന്നുപേര് കൂടാതെ മറ്റു മുറിയിലുള്ളവരുമായി സൗഹൃദം ഉണ്ടാക്കാന് കഴിഞ്ഞു. പ്രധാനമായും പെണ്ണുങ്ങളും മെസ്സിലെ വിഭവങ്ങളും തിയേറ്ററുകളില് എത്തിയ പുതിയ പടങ്ങളും ഫാഷന് വസ്ത്രങ്ങളും ഒക്കെയായിരുന്നു ഞങ്ങള്‍ക്കിടയില് ചര്‍ച്ചയായിരുന്നത്. ചിലര് മിമിക്രി കാട്ടിയും സിനിമാപ്പാട്ടുകള് പാടിയും ശ്രദ്ധേയരായി. ഞങ്ങള് ഞായറാഴ്ചകളില് ഫോര്‍ട്ടുകൊച്ചിയില് ചെന്ന് ബീച്ചിലെല്ലാം കറങ്ങിനടന്നു തിരിച്ച് ഹോസ്റ്റലിലെത്തി മെസ്സ് കഴിച്ചു വെളുക്കുവോളം തളര്‍ന്നുറങ്ങി. കായലില് ചൂണ്ടയിട്ടു മീന്‍പിടിച്ചു. വെള്ളത്തിലിറങ്ങി ഞണ്ടുകളെ തപ്പിപ്പിടിച്ചു. പിടിച്ച മീനുകളും ഞണ്ടുകളും മെസ്സ് ഹാളിലെ പാത്രങ്ങളില് ഇട്ട് മുറ്റത്ത് അടുപ്പു പൂട്ടി വേവിച്ചു കഴിച്ചു.\nകൂടെയുള്ള അന്തേവാസി നാലുവര്‍ഷമായി ആ ഹോസ്റ്റലില് താമസിച്ചു പഠിക്കുന്നയാളായിരുന്നു. പ്രീഡിഗ്രിക്കെത്തി ഇപ്പോള് ഡിഗ്രിക്കു പഠിക്കുന്ന ആള്. മിക്കവാറും സ്റ്റീവാര്‍ഡിനോട് ഏറ്റവും അടുത്തു പെരുമാറിയിരുന്ന വിദ്യാര്‍ത്ഥികളില് പ്രധാനി. മെസ്സ് നടത്തുന്നതിലും കമ്മിറ്റികള് വിളിച്ചു ചേര്‍ക്കുന്നതിലും അയാള് വിദഗ്ദ്ധനായിരുന്നു. കമ്മിറ്റികളില് നന്നായി പ്രസംഗിക്കുകയും ചെയ്യും. പുറത്തുനിന്ന് അദ്ദേഹത്തെ അന്വേഷിച്ചു പല പ്രമുഖരും എത്തിയിരുന്നു. ഇടയ്ക്കിടക്ക് അദ്ദേഹത്തിന്റെ പരിചയത്തില് കൊച്ച്, ജോണ്, സണ്ണി, ദാസ് തുടങ്ങിയവര് ഞങ്ങളുടെ മുറിയില് വന്നു താമസിച്ചിരുന്നു. അവരുടെ എല്ലാം വര്‍ത്തമാനങ്ങളില്‍നിന്ന് ഞാന് ചരിത്രബോധമുള്ളയാളായി മാറി.\nഅവരുടെ ചില യോഗങ്ങള് കായലോരത്തെ പാര്‍ക്കില് വച്ച് നടക്കുമായിരുന്നു. പൊതുവില് ക്ലാസ്സു മടുത്ത് കാമ്പസ്സില്‍നിന്ന് ഇറങ്ങി നടക്കുമ്പോള് ഈ യോഗങ്ങളില് ഞാന് പങ്കെടുത്തു. എനിക്ക് പ്രത്യേകിച്ച് അഭിപ്രായമൊന്നും ഉണ്ടായിരുന്നില്ല. കുറെ പെണ്‍കുട്ടികള് ഇതിനിടയില് ഞങ്ങളുടെ കൂടിയാലോചനകളില് പങ്കെടുക്കാനെത്തി. ഞങ്ങളെപ്പോലെ ഹോസ്റ്റലില് താമസിച്ചു പഠിക്കുന്നവരാണവര്. നാളുകള്‍ക്കുള്ളില് യോഗാംഗങ്ങളായി പലരും പല കാമ്പസുകളില്‍നിന്നും വന്നുകൂടി. ഞങ്ങളുടെ സംഘം വിപുലമായി. യോഗ നിര്‍വ്വഹണം നേതാക്കള് ഇല്ലാത്തപ്പോഴും തെരുതെരെ നടക്കാന് തുടങ്ങി. സംഘത്തിലെ കാമുകീകാമുകന്മാര് അറിഞ്ഞു നടത്തിയ ചില രഹസ്യനീക്കങ്ങളായിരുന്നു അതിന്റെ പിന്നില്. ചില യോഗങ്ങളില് കൊച്ചും മറ്റും പങ്കെടുത്തു. പലപ്പോഴും യോഗപരിപാടികള് തയ്യാറാക്കാന് കാമ്പസ്സിലെ ഡിഗ്രി വിദ്യാര്‍ത്ഥികള് തയ്യാറായി. പൊതുവില് എസ്.എഫ്.ഐക്കാരോട് വിരോധമുണ്ടായിരുന്ന കെ.എസ്.യുക്കാരും എ.ബി.വി.പിക്കാരും എം.എസ്.എഫുകാരും ആയിരുന്നു അവര്. പൊതുവില് ആദിവാസികളും ദളിതരുമല്ലാതിരുന്ന അവരുടെ ചര്‍ച്ചകളില് ദളിതവകാശങ്ങളും അന്യമാക്കപ്പെട്ട ആദിവാസി ഭൂമിയെപ്പറ്റിയുള്ള രഹസ്യങ്ങളും ഉയര്‍ന്നു വന്നപ്പോള് ഞങ്ങള് ആവേശത്തോടെ കേട്ടിരുന്നു.\nഅതിനിടയില് കോളേജ് ഇലക്ഷന് വന്നു. എസ്.എഫ്.ഐക്കാര് പതാകയും തോരണങ്ങളും കെട്ടി. കോളേജിന്റെ മതിലുകളെല്ലാം വര്‍ഗ്ഗീയത തുലയട്ടെ എന്ന രീതിയില് അവര് ചുവരെഴുതി. ഞങ്ങളുടെ യോഗങ്ങളില്‍നിന്നു രൂപമെടുത്ത ദളിതു വിദ്യാര്‍ത്ഥി സമിതിയെ എസ്.എഫ്.ഐ ക്കാരെ എതിര്‍ക്കാനുള്ള ഉപായമായി ഏവരും കണ്ടു. ഞങ്ങളുടെ സ്ഥാനാര്‍ത്ഥികള് എതിരായി മത്സരിക്കാന് വന്നപ്പോള് ജാതിയില് തരംതാണ വിഭാഗങ്ങളില്‍നിന്നു സംവരണ മണ്ഡലങ്ങളില് ജയിച്ചുവന്ന നേതാക്കളെ കാമ്പസിലിറക്കി കമ്യൂണിസ്റ്റുകാര് എതിര് പ്രചാരണങ്ങള് നടത്തി. ദളിതു വിദ്യാര്‍ത്ഥികളുടെ പരമാവധി സാന്നിധ്യമുണ്ടാക്കി വോട്ടു നേടിയെടുക്കാന് ഞങ്ങള് ശ്രമിച്ചു. എസ്.എഫ്.ഐയുടെ ഭീഷണിയെ ഭയന്നു ഞങ്ങള്‍ക്കൊപ്പം കൂടിയ ഇതര സമുദായങ്ങളിലെ വിദ്യാര്‍ത്ഥികളെക്കാള് ആവേശം ഞങ്ങള്‍ക്കോരോരുത്തര്‍ക്കും ഉണ്ടായിരുന്നു. എല്ലാവരുടേയും പരിശ്രമഫലമായി ഞങ്ങള് ഒരു ബോര്‍ഡ് സംഘടിപ്പിച്ചു. ഈ ബോര്‍ഡ് ഞാന് സരിത തിയേറ്ററില് പടത്തിനു പോകുമ്പോഴൊക്കെ ശ്രദ്ധിച്ചിരുന്നു. പതിവായി എ പടങ്ങളുടെ പോസ്റ്റര് ഒട്ടിച്ചിരുന്ന ആ ബോര്‍ഡിന്റെ പില്‍ക്കാലത്തെ അഭാവം ഇങ്ങനെ വന്നതിനാല് ഞാന് ഊറി ചിരിച്ചു. മനോഹരമായി കുമ്മായം അടിച്ചു പല വര്‍ണ്ണങ്ങളില് ഞങ്ങളുടെ സ്ഥാനാര്‍ത്ഥികളുടെ പേരുകള് എഴുതിയിരിക്കുന്നതു വായിച്ചപ്പോള് മനസ്സിനു കുളിര്‍മ തോന്നി. സുധീറും അപ്പുക്കുട്ടനും രാധാകൃഷ്ണനും സുനിതയും മറ്റും പ്രസംഗിച്ച് ക്ലാസ്സുകളില് കയറിയിറങ്ങി. സനല് കുമാര് ദളിത് കവിതകള് എഴുതി അവതരിപ്പിച്ചു. അവരെ തടഞ്ഞുനിര്‍ത്തി എസ്.എഫ്.ഐക്കാര് ഭയപ്പെടുത്തി. കോളേജ് ഹോസ്റ്റലില്‍നിന്ന് പാനല് പേരുകള് എഴുതിയ ആ വലിയ ബോര്‍ഡ് രാവിലെ സെന്‍ട്രല് സര്‍ക്കിളിലേക്ക് ചുമന്ന് എത്തിക്കേണ്ടിയിരുന്നവര് മനോജും വാസുവുമൊക്കെയായിരുന്നു. വൈകുന്നേരം അവര് അതു തിരിച്ചു ചുമന്ന് ഹോസ്റ്റല് മുറിയില് കൊണ്ടു ഒളിപ്പിച്ചുവെച്ചു. എസ്.എഫ്.ഐക്കാര് ബോര്‍ഡ് കുത്തിക്കീറാതിരിക്കാന് ഇങ്ങനെയൊക്കെ ചെയ്താല് മതിയെന്നു ചോദിച്ചവരോടൊക്കെ അവര് പറഞ്ഞു. ഇതിനിടയില് വിജ്ഞാനപ്രദങ്ങളായ ദളിതു ചര്‍ച്ചകളില് ഇടപെട്ട് ചില സവര്‍ണ്ണ വിദ്യാര്‍ത്ഥികള് അക്കാലത്തെ പല പുതിയ സിദ്ധാന്തങ്ങളും അവതരിപ്പിച്ചു. പിടികിട്ടാത്ത ഗ്രാമറും പരിചിതമല്ലാത്ത ഇംഗ്ലീഷ് പദങ്ങളും കേട്ട് ഞങ്ങള് പതറിപ്പോയി. ആ വാങ്മയങ്ങള്‍ക്ക് അര്‍ത്ഥം കണ്ടെത്താനാകാത്തവരായി ഞങ്ങള് അവമതിക്കപ്പെട്ടു. എങ്കിലും നമ്മുടെ നാട്ടിലെ സമ്പത്തും അധികാരവും കയ്യടക്കിവെച്ചിരിക്കുന്ന ആ വിരുദ്ധരെ മറികടക്കാന് ഞങ്ങള് നന്നായി ശ്രമിച്ചു കൊണ്ടിരുന്നു. ഞങ്ങളുടെ പ്രധാന ലക്ഷ്യം ദളിതു വിദ്യാര്‍ത്ഥി സമിതിയെ തെരഞ്ഞെടുപ്പില് ജയിപ്പിച്ച് എടുക്കുകയായിരുന്നു. കാമ്പസിനു പുറത്ത് പുതിയ ചില പാര്‍ട്ടികള്‍ക്കു രൂപം കൊടുക്കാന് നിരന്തരം ശ്രമിച്ചുകൊണ്ട് ഞങ്ങളുടെ രാഷ്ട്രീയ ഗുരുക്കന്മാര് തയ്യാറായിരുന്നു. വരും നാളുകളില് കേരളത്തിന്റെ അധികാരം പിടിച്ചെടുക്കാന് ധാരാളം സാധ്യതകള് ഉണ്ടെന്ന വസ്തുത ഞങ്ങള്‍ക്കാര്‍ക്കും തള്ളിക്കളയാന് കഴിഞ്ഞില്ല. അതിനാല് സവര്‍ണ്ണ വിദ്യാര്‍ത്ഥികളെ കാണുമ്പോഴൊക്കെയും ജാതി വിഷയങ്ങള് ഉയര്‍ത്തി ഞങ്ങളവരെ വിരട്ടി. സംവരണത്തിലൂടെ കടന്നുവന്ന വിദ്യാര്‍ത്ഥികളുടെ സാന്നിധ്യം ഉറപ്പിക്കാന് ഇത്തരം ഇടപെടലുകളിലൂടെ സാധിക്കുമെന്ന് ഞങ്ങള് കരുതി. ആശയങ്ങളും പ്രവര്‍ത്തനങ്ങളും പല സംഘര്‍ഷങ്ങള്‍ക്കും കാരണമായി. അതിന്റെ ഫലമായി ചില ദളിതു വിദ്യാര്‍ത്ഥികള്‍ക്ക് പൊതിരെ തല്ലും കിട്ടി. ഒരു കാലത്ത് എസ്.എഫ്.ഐയില്‍നിന്നു നന്നാകാന് ശ്രമിച്ചവരായിരുന്നു ഇവരിലധികം പേരും. കമ്യൂണിസ്റ്റുകാര് അവരെ ഉന്മൂലനം ചെയ്യാനായി മുക്കിലും മൂലയിലും പാത്തിരുന്നു. ഞങ്ങള് കരുതലോടെ നടക്കാന് തുടങ്ങി. രാത്രിയിലെ പടം കാഴ്ചയും ചുറ്റിത്തിരിയലും അവസാനിപ്പിച്ചും മുറികളില് കൂടിയിരുന്നു ചര്‍ച്ചകള് നടത്തിയും സംഘമായി കാമ്പസിലെത്തിയും ഭയത്തെ ഒഴിവാക്കി നിര്‍ത്തി. എന്നാല്, ഇലക്ഷന് നടന്നു കഴിഞ്ഞപ്പോള് ചില അപ്രധാന സീറ്റുകളില് മാത്രം ഞങ്ങള്‍ക്കു ജയിക്കാന് കഴിഞ്ഞു. കെ.എസ്.യുക്കാര് എസ്.എഫ്.ഐയെ പല പ്രധാന പോസ്റ്റുകളിലും തോല്‍പ്പിച്ചു. എങ്കിലും എസ്.എഫ്.ഐ വീണ്ടും അധികാരത്തില് വന്നു. അവരുടെ ചെങ്കോട്ടയില് തുടരുമ്പോള്‍ത്തന്നെ പിന്നെയും പല വിശകലനയോഗങ്ങളും ചര്‍ച്ചകളും സമ്മേളനങ്ങളും ഞങ്ങള് സംഘടിപ്പിച്ചു. അതിനിടയില് കൊച്ച് ഒരു പാര്‍ട്ടിക്കുള്ള മാനിഫെസ്റ്റോ അച്ചടിപ്പിച്ചു ഞങ്ങള്‍ക്കിടയില് വിതരണം ചെയ്തു. കാമ്പസില് തോറ്റാലെന്താ പുറത്ത് അധികാരം പിടിക്കാനായാല് അതു വലിയ കാര്യം തന്നെയെന്നു ഞങ്ങളില് പലരും വിശ്വസിച്ചു. ഞങ്ങള് സകല പിന്തുണയും അദ്ദേഹത്തിനു നല്‍കിയെങ്കിലും കുറേനാള് പിന്നീടാരും അദ്ദേഹത്തെ കണ്ടില്ല.\nഇതിനിടയില് എനിക്ക് ഉണ്ടായ ചില ബുദ്ധിമുട്ടുകള് നിസ്സാരമായിരുന്നില്ല. ക്ലാസ്സുകളില് വലിയ താല്പര്യമൊന്നുമില്ലായിരുന്നു എനിക്ക്. പല മഞ്ഞനിറമുള്ള പെണ്‍കുട്ടികളുടേയും അടുത്തിരുന്ന് അവരുടെ സൗന്ദര്യം ആസ്വദിക്കുന്നതിനും വേണ്ടിവന്നാല് കൈകളിലും മുഖത്തുമൊക്കെ തൊട്ടും തലോടിയും ചില പ്രേമഭാവങ്ങള് അനുകരിച്ചു രസിക്കുന്നതിനും ഞാന് പ്രത്യേകം സമയം കണ്ടെത്തിയിരുന്നു. നിരന്തരമായ യോഗങ്ങളിലെ സന്ദര്‍ശനങ്ങളും ചര്‍ച്ചകളും കാരണം അഭിനയകാര്യങ്ങളില് ചില പരാജയങ്ങള് വന്നുചേരുന്നതായി ഞാന് അറിയുന്നുണ്ടായിരുന്നു. എന്നാല്, എന്നെ കാണുമ്പോഴെ ആ പെണ്‍കുട്ടികള് ബഹുമാനിക്കാന് തുടങ്ങി. അംബേദ്കറെക്കുറിച്ചും അയ്യന്‍കാളിയെക്കുറിച്ചും പൊയ്കയില് അപ്പച്ചനെക്കുറിച്ചുമൊക്കെ സംബന്ധിച്ച് അവര് പല സംശയങ്ങള് ചോദിച്ച് എന്നെ ഉത്തരം പറയാന് പ്രേരിപ്പിച്ചു. എല്ലാത്തിനും സമാധാനമുണ്ടാക്കി ഞാനവര്‍ക്ക് ക്ലാസ്സുകളെടുത്തു. ഇതിനിടയില് അവശേഷിച്ച പ്രേമഭാവങ്ങളും അസ്തമിച്ചതായി എനിക്കു തോന്നി.\nവളരെ പെട്ടെന്ന് രണ്ടുവര്‍ഷം കടന്നുപോയി. ആ കാലങ്ങളില് ഉണ്ടായ പരീക്ഷകളിലൊക്കെ ഞാന് തോറ്റു. എന്റെ ഉത്തരങ്ങള് ശ്രദ്ധിച്ചു കേട്ടിരുന്ന മഞ്ഞനിറക്കാര് ജയിച്ചു. പ്രധാന പരീക്ഷകളിലും തോറ്റതറിഞ്ഞ് വിദ്യാഭ്യാസരംഗത്തെ ഉച്ചനീചത്വങ്ങളെ ശപിച്ച് ഹോസ്റ്റലിലേക്കു നടന്ന് എത്തിയപ്പോള് സ്റ്റീവാര്‍ഡ് ഹോസ്റ്റല് ഓഫീസിന്റെ മുന്‍പില് പിന്നില് കൈകള് കെട്ടി എന്റെ വരവും കാത്ത് നില്‍പ്പുണ്ടായിരുന്നു. വെള്ള മുണ്ടും ഷര്‍ട്ടും എന്ന അദ്ദേഹത്തിന്റെ സ്ഥിര വേഷത്തിന് ഒരു മാറ്റവുമില്ല. മുണ്ട് മടക്കിക്കുത്തിയിരിക്കുന്നതിലും അസാധാരണത്വം ഒന്നുമില്ല. ആ മഞ്ഞ മുഖത്ത് അവജ്ഞയുടെ നിഴല് ഉണ്ടോ എന്നറിയാന് ഞാന് നോക്കുമ്പോള് അങ്ങനെയൊന്നും പ്രത്യേകമായി ഇല്ല. ഇന്നലെ ഉറങ്ങാത്തതിന്റെ ചെറിയ ക്ഷീണം ആ മുഖത്തുണ്ടെന്നു ഞാന് കണ്ടുപിടിച്ചു.\nസ്റ്റീവാര്‍ഡ് എന്നെ നോക്കി ചോദിച്ചു: ''ഇനി എന്താ പരിപാടി?''\nചോദ്യം മനസ്സിലായി ഞാന് ചിരിച്ചു.\n''ഇവിടത്തെ രണ്ടു വര്‍ഷവും കഴിഞ്ഞു. നാളെ ഹോസ്റ്റല് പൂട്ടും. ഗസ്റ്റായി തങ്ങാന് ആരെയും സമ്മതിക്കില്ല. മനസ്സിലായോ?'' സ്റ്റീവാര്‍ഡ് വീണ്ടും വിദഗ്ദ്ധമായി ചോദിച്ചു.\n''ഉവ്വ്'' അങ്ങനെ പറഞ്ഞു ഞാന് മുറിയിലേക്കു പോയി. മുറിയില് ആരും ഉണ്ടായിരുന്നില്ല. ഞാന് കട്ടിലില് ചുരുട്ടിവച്ചിരുന്ന കിടക്കയ്ക്കരുകില് പലകമേല് ഇരുന്നു. ചന്തി വേദനിക്കുന്നുവെന്നു തോന്നിയപ്പോള് പ്ലാസ്റ്റിക് വള്ളിയിട്ടു നെയ്‌തെടുത്ത തേക്ക് കസേരയിലിരിക്കാന് നോക്കി. കാലാവധിക്കുശേഷവും ഗസ്റ്റായി നിന്നുപോകുന്ന മുറിയിലെ അന്തേവാസിയുടെ അടുത്ത സുഹൃത്തുക്കളെക്കുറിച്ച് ഓര്‍ത്തു. എന്റെ കാര്യത്തില് അന്തേവാസി എന്തെങ്കിലും അനുകൂല നിലപാടെടുക്കുമെന്നു കരുതി. എത്രനാള് സംഘടനയിലും അല്ലാതേയും ഉറ്റവരായിരുന്നു ഞങ്ങളെന്ന് വെറുതെ ഓര്‍ത്തുനോക്കി. ഗവണ്‍മെന്റിന്റെ നിരുത്തരവാദപരമായ ഒരു ചൂഷണ ഉപാധി മാത്രമാണ് ഇത്തരം ആര്‍ഭാടങ്ങളെന്നു ആരൊക്കെയോ കുറ്റപ്പെടുത്താന് ശ്രമിച്ചു കുറച്ചുനേരം കൂടി ഇരുന്നു. വിശക്കാന് തുടങ്ങിയപ്പോള് ഞാന് ഒരു തീരുമാനത്തിലെത്തി.\nഞാന് എന്റെ കിടക്കയും വിരികളും തലയിണയും ഉറകളും കൊതുകുവലയും മടക്കിയെടുത്തു ചുമന്നു മുറിക്കു പുറത്തേയ്ക്കു വന്നു. ഓഫീസിനടുത്തെത്തിയപ്പോള് സ്റ്റീവാര്‍ഡിനെ കണ്ടില്ല. അദ്ദേഹം ഓഫീസിനുള്ളില് ഇരുന്നു ചില കണക്കുകള് നോക്കുന്ന തിരക്കിലായിരുന്നു. പാതിചാരിയ കതകിലൂടെ എന്നെ കണ്ട് മേശക്കപ്പുറം കുനിഞ്ഞിരുന്ന് അദ്ദേഹം നോക്കി. ഉടനെ താക്കോല്‍ക്കൂട്ടം എടുത്തു കിലുക്കി കസേര പുറകിലേക്ക് വലിച്ച് ഒച്ചയുണ്ടാക്കി സ്റ്റീവാര്‍ഡ് ചിരിച്ചു കൊണ്ട് ഓഫീസിനു വെളിയിലേക്കിറങ്ങി വന്നു. അദ്ദേഹം നടന്ന് സ്റ്റോര് റൂം തുറന്നപ്പോള് ഞാന് പുറകില്‍നിന്നു.\n''വിരികളും തലയിണ ഉറകളും കൊതുകുവലയും കഴുകിയതാണല്ലോ അല്ലേ?'' സ്റ്റീവാര്‍ഡ് ചോദിച്ചു.\n''ഉവ്വ്'' കുറച്ചൊക്കെ നാറ്റം ഉണ്ടെങ്കിലും അങ്ങനെ ഞാന് ഉത്തരം കൊടുത്തു. സത്യത്തില് അവ അലക്കിയിട്ട് മാസങ്ങളായിരുന്നു.\n''ഇന്നുതന്നെ പോകുമോ?'' അദ്ദേഹം ചോദിച്ചു.\n''ഇല്ല നാളെ'' ഞാന് ശബ്ദം കുറച്ചു പറഞ്ഞു.\n''അപ്പോള് ഇന്നു കിടന്നിട്ട് തന്നാല് പോരായിരുന്നോ?'' അദ്ദേഹം ചോദിച്ചുകൊണ്ട് സ്റ്റോര് റൂമിന്റെ വാതില് തുറന്നു.\n''ഇന്നു സഹവിദ്യാര്‍ത്ഥിയുടെ കിടക്കയില് കിടക്കാന് അയാള് അനുവാദം തന്നിട്ടുണ്ട്. അയാള് വീട്ടില് പോയതാണ്'' ഞാന് പറഞ്ഞു.\n''ഭക്ഷണം'' സ്റ്റീവാര്‍ഡ് സാധനങ്ങള് എന്റെ കയ്യില്‍നിന്നും വാങ്ങി തരംതിരിച്ചു വയ്ക്കവെ നേരെ തിരിഞ്ഞു ചോദിച്ചു.\n''കയ്യില് കാശുണ്ട്'' ഞാന് വെറുതേ പറഞ്ഞു.\nമുറി അടച്ച് പുറത്തേയ്ക്കിറങ്ങി അദ്ദേഹം ഓഫീസിലേയ്ക്ക് നടക്കാന് തുടങ്ങി. ഞാന് തിരിച്ച് മുറിയിലേക്കും. അല്പം നടന്നപ്പോള് സ്റ്റീവാര്‍ഡ് പുറകില്‍നിന്നും വിളിച്ചു. ''ഒന്നുനില്‍ക്കൂ.'' ഞാന് തിരിഞ്ഞുനിന്നു.\n''ഈ കഴിഞ്ഞ ബാച്ചില് ഈ ഹോസ്റ്റലില്‍നിന്ന് ആകെ മൂന്നു പേരാണ് ഫലം വരുമ്പോള് അല്പമെങ്കിലും പ്രതീക്ഷ വെക്കേണ്ടവര് എന്നാണ് അറിഞ്ഞത്. ബാക്കി അന്‍പതു പേരും ഇതേ വരെ ഒരു പരീക്ഷയിലും പാസ്സാകാത്തവരാണെന്നാണ് അറിഞ്ഞത്. പക്ഷേ, ആ മൂന്നു പേരില് താനില്ല. എനിക്കു തന്നില് നല്ല വിശ്വാസമുണ്ടായിരുന്നു. എന്തുപറ്റി?'' സ്റ്റീവാര്‍ഡ് ചോദിച്ചു.\nശുഭ്രവസ്ത്രധാരികളോട് പൊതുവില് എനിക്കു താല്പര്യമില്ലായിരുന്നു. കോട്ടയത്തെ സ്‌കൂളില് പ്രധാന അദ്ധ്യാപകന് ഒരു രാവുണ്ണി നായരുണ്ടായിരുന്നു. ആജാനുബാഹുവായ ഒരു മഞ്ഞ നിറക്കാരന്. ക്ലാസ്സുള്ളപ്പോഴും ഇല്ലാത്തപ്പോഴും മുറുക്കി നടക്കും. കയ്യില് എപ്പോഴും ചൂരല് കാണും. ഇല്ലാത്തതിനും ഉള്ളതിനും ഞങ്ങളെ പിടിച്ചിട്ട് അടിക്കുന്നതായിരുന്നു അദ്ദേഹത്തിന്റെ ഇഷ്ടവിനോദം. അടികൊണ്ട് പുളയുന്ന ഞങ്ങളെ നോക്കി രാവുണ്ണി നായര് ചിരിക്കും. മുന്‍പില് നില്‍ക്കുന്ന ശുഭ്രവസ്ത്രധാരിയുടെ കയ്യില് ചൂരലില്ല. എങ്കിലും ആ സമാധാനിപ്പിക്കലില് അല്പം ദുഷ്ടത ഉണ്ടെന്നു ഞാന് കരുതി. റിസള്‍ട്ടു വരാന് ദിവസങ്ങള് ഉണ്ടല്ലോ. ഭാഗ്യത്തിനെങ്ങാനും എന്റെ പേര് ജയിച്ചവരുടെ പട്ടികയില് പെട്ടാലോ? ആ ഭാഗ്യവിശേഷം എന്തെന്നറിയാതെ തോറ്റവരുടെ പട്ടികയില്‍പ്പെടുത്തിയ ഇദ്ദേഹം ശരിയായിരിക്കാന് ഒരു ന്യായവുമില്ലെന്ന് ഇതേ വരെയുള്ള എന്റെ യോഗപരിപാടികളില്‍നിന്നും ലഭ്യമായ വിജ്ഞാനത്തിന്റെ അടിസ്ഥാനത്തില് ഞാന് ഊഹിച്ചു. ഇവിടെ തോല്‍ക്കാനിടയുള്ള എല്ലാവരേയും വിളിച്ച് തന്റെ പ്രതീക്ഷ ഇതേവിധം ഇയാള് ഇതിനോടകം പങ്കിട്ടിരിക്കുമെന്നു എനിക്കുറപ്പായി. സവര്‍ണ്ണരുടെ ലോകത്തെ സന്മനസ്സുള്ളയാള്. എനിക്കയാളുടെ സാമീപ്യം സഹിച്ചില്ല. ഞാന് മുറിയിലേയ്ക്കു വേഗം നടന്നു പോയി; നിശ്ശബ്ദനായി.\nമുറിയില് കഴിയും തോറും ഏകാന്തത സുഖമുള്ളതായി എനിക്കു തോന്നി. സഹവിദ്യാര്‍ത്ഥിയുടെ ബെഡ് ഉപയോഗിക്കാന് അവസരമുണ്ടായിട്ടും ഞാന് ഇന്നലെ വരെ ഉപയോഗിച്ച കട്ടിലില് കിടക്കയും തലയണയും വിരിയുമില്ലാതെ പലകപ്പുറത്ത് ഉറങ്ങുകയും ചെയ്തു. കൊതുക് കടി നന്നായി കൊണ്ടു. എന്തെങ്കിലും കഴിക്കാതെ നിവൃത്തിയില്ലെന്ന് തോന്നിയപ്പോള് ഞാന് കട്ടിലില് എഴുന്നേറ്റിരുന്നു. രാത്രിയിലെ ഫ്‌ലഡ് ലൈറ്റും നിഴലുകളും വീണ് മുറിക്കകം ഒരു ലക്കുകെട്ട ഇടമായി എനിക്കു തോന്നി. ഞാന് ഭയന്നു. ഞാന് മെല്ലെ എഴുന്നേറ്റ് വാതില് തുറന്ന് വരാന്തയിലെത്തി വാതിലടച്ചു നടക്കാന് തുടങ്ങി. പുറത്തുനിന്നുള്ള സമീപ കെട്ടിടങ്ങളിലെ വെളിച്ചം മാത്രം ഇടനാഴിയില് ചിലയിടത്തു വീണുകിടന്നു. ഹോസ്റ്റലില് ആരുമില്ലെന്നു ഞാനുറപ്പിച്ചു. മറ്റു വിദ്യാര്‍ത്ഥികള് വീടുകളില് പോയതാകും. ഇതിനോടകം തോല്‍വിയറിഞ്ഞ് നാട്ടിലെ ആശ്രയസ്ഥലങ്ങളിലെത്തി പല നുണകളിലും സുഖം കണ്ടെത്തി ഒരു രാഷ്ട്രീയ പാര്‍ട്ടിയുടെ തണലില് തൊഴില് തേടി കഴിഞ്ഞിട്ടുണ്ടാകും അവര്. ഞാന് മുറ്റത്തെത്തി പൂട്ടിയിട്ടിരുന്ന ഗേറ്റില് പിടിച്ചുകയറി റോഡിലേക്ക് സുരക്ഷിതമായി ഇറങ്ങിയപ്പോള് താഴും ഓടാമ്പലും ഇളകി ഒച്ചവെച്ചു.\nഞാന് വേഗം നടന്ന് എം.ജി റോഡിലെത്തി. ഒരു തട്ടുകടയില്‍നിന്നു പോട്ടിയും കപ്പയും വാങ്ങിക്കഴിച്ചു. ഒരു ചായകൂടി വേണമെന്നുണ്ടായിരുന്നു. കടക്കാരന് രണ്ടു വട്ടമത് ഓര്‍മ്മിപ്പിച്ചതുമാണ്. കയ്യിലെ കാശ് പരിമിതമാണെന്നറിഞ്ഞപ്പോള് അതൊഴിവാക്കി ചൂടുവെള്ളം വാങ്ങിക്കുടിച്ചു വേഗം കാശ് കൊടുത്ത് ഹോസ്റ്റലിലേക്ക് തിരിച്ചുനടന്നു. തിരിച്ചു നടക്കുന്നതിനിടയില് പാര്‍ത്ഥാസ് തുണിക്കടയിലേയ്ക്ക് തിരിയുന്ന ഇടവഴിക്ക് കാശ് കൊടുത്താല് ലൈംഗികസുഖം തരാനായി പതിവുപോലെ ചില സ്ത്രീകള് ഇരുണ്ട ഭാഗം നോക്കി മാറി നില്‍ക്കുന്നതു കണ്ടു. അതിലൊരു മഞ്ഞ ശരീരക്കാരിയുടെ അടുക്കല് ഞാനെത്തി. ''കാശ് ഉണ്ടെങ്കിലെടുക്ക്. ഇവിടെ അടുത്ത് സ്ഥലം ഉണ്ട്.'' ആ സ്ത്രീ ഉച്ചത്തില് വിളിച്ചു പറഞ്ഞു. ''എത്രയാ വേണ്ടത്?'' ഞാന് ശബ്ദം താഴ്ത്തി ചോദിച്ചു. ''അഞ്ഞൂറ്'' സ്ത്രീ ഉച്ചത്തില് പറഞ്ഞു. പോക്കറ്റില് കിടക്കുന്ന മൊത്തം കാശിനെക്കുറിച്ചും നല്ല ധാരണ ഉണ്ടായിരുന്നതിനാല് ഞാന് ഇരുട്ടില്‍നിന്നു ചോദിച്ചു: ''ഇരുപത് രൂപ തരട്ടെ?'' ''പോ പോ പോടാ ഇവടന്ന് ഇവിടെ നിക്കണ്ട പൊലീസു വരും വിട്ടോ.'' ആ സ്ത്രീ ശബ്ദം താഴ്ത്തി പറഞ്ഞതും ഞാന് വേറൊരു എളുപ്പവഴിയില് കൂടിക്കയറി ഹോസ്റ്റലിലേക്ക് നടന്നു. വളവു തിരിയുമ്പോള് ഞാന് ആ സ്ത്രീ നിന്നയിടത്തേയ്ക്കു തിരിഞ്ഞു നോക്കി. തൊട്ടപ്പുറത്തു ബൈക്കു നിര്‍ത്തി ഇരുട്ടില്‍നിന്നു ഞങ്ങളെ ശ്രദ്ധിച്ച ആളുടെ ഒപ്പം ബൈക്കിലേക്ക് കയറി ഇരുന്ന് രാത്രി വെളിച്ചത്തിലൂടെ അവള് പാഞ്ഞു മറയുന്നു.\nഎതാണ്ട് അര്‍ദ്ധരാത്രിയോടടുപ്പിച്ച് ഞാന് ഹോസ്റ്റല് മുറിയില് തിരിച്ചെത്തി. കട്ടിലില് കിടന്നു കൊണ്ട് എന്റെ ഭാവിയെക്കുറിച്ച് ഗൗരവമായി ആലോചിച്ച് ഞാന് ഉറങ്ങി. അതിരാവിലെ എഴുന്നേറ്റു പല്ലുതേച്ചു. കക്കൂസില് പോയി. കുളിച്ചു. ഒരു ബാഗില് തുണികളും പുസ്തകങ്ങളും അടുക്കി നിറച്ചു. ബാഗു ചുമന്ന് ഹോസ്റ്റല് വരാന്തയില് വച്ചു. മുറിയുടെ വാതിലടച്ചു. വീണ്ടും ബാഗ് എടുത്ത് തലയില് വെച്ച് ഞാന് വരാന്തയിലൂടെ നടന്നു മുറ്റത്തെത്തി. പൂട്ടിയിട്ടിരുന്ന ഗേറ്റ് കടക്കാനായി ബാഗ് മതില്‍ക്കെട്ടില് വെച്ചു. ഗേറ്റിലൂടെ കയറിയിറങ്ങി ഞാന് റോഡിലേയ്ക്കു എത്തി. ബാഗ് ചുമക്കാന് നോക്കിയപ്പോള് മുറ്റത്തെ പേരമരത്തിന്റെ ഏതാനും ചില്ലകള് റോഡിലേയ്ക്ക് അതിക്രമിച്ചു കിടക്കുന്നതു കണ്ട് വെറുതേ നോക്കി. മുന്‍പും അതവിടെ ഉണ്ടായിരുന്നതാണല്ലോ എന്നോര്‍ത്തു. എന്നാല്, അതിലെ പേരക്ക ഇത്രത്തോളം പഴുത്തതായി കണ്ടിട്ടില്ലെന്നു തോന്നി. രണ്ടു മൂന്നെണ്ണം ചെന്ന് കയ്യെത്തിച്ച് പറിച്ചെടുത്ത് തിന്നു തീര്‍ത്തു. വീണ്ടും മതിലിനടുത്തേയ്ക്ക് ചെന്ന് ബാഗ് തലയില്‍വെച്ചു ചുമന്നു തിരിഞ്ഞുനോക്കാതെ ബെസ്റ്റോപ്പിലേക്ക് ഞാന് നടന്നു. ബസില് കയറി ഞാന് കോട്ടയത്തെത്തി.\nവീട്ടില് അപ്പച്ചനും അമ്മയും ഉണ്ടായിരുന്നു. വന്നപാടെ മെഴുകിയ ചാണകം തേഞ്ഞ് പലയിടത്തും ചുവപ്പ് നിറം കണ്ടുതുടങ്ങിയതും അടിയില്‍നിന്നു മുഴച്ചുനില്‍ക്കുന്ന ചരലുകളുടെ കൂര്‍ത്ത മുഖങ്ങളില് ശ്രദ്ധിച്ചാല് മാത്രം ചന്തിനോവാതെ ഇരിക്കാന് പറ്റുന്നതുമായ തറയില് മുറ്റത്തേയ്ക്ക് കാലിട്ട് ഞാന് ഇരുന്നു. എന്റെ ജീന്‍സും ഫാഷന് വസ്ത്രങ്ങളും അടങ്ങിയ ബാഗ് മണ് ഭിത്തിയോട് ചേര്‍ത്തുവെച്ച് നിവര്‍ന്നു പുറത്തെ പുഞ്ചയിലേക്ക് നോക്കിയിരുന്നപ്പോള് എന്റെ ജീവിതത്തില് വലുതായ ചില കാര്യങ്ങള് സംഭവിച്ചുകഴിഞ്ഞതായി എനിക്കു തോന്നി. പരീക്ഷകളിലൊക്കെ തോറ്റതിനാല് തോല്‍വി മാത്രമായിരിക്കും അവസാന വര്‍ഷത്തെ ഫലവും എന്നു വിശദീകരിച്ചപ്പോള് ഞാന് വിചാരിച്ചത് അപ്പച്ചന് വല്ലാതെ വിഷമിക്കുമെന്നു തന്നെയായിരുന്നു. എന്നാല്, അതുണ്ടായില്ല. അപ്പച്ചന് അനന്തമായ ഒരിടത്തേയ്ക്ക് നോക്കി പറഞ്ഞു: ''എല്ലാവര്‍ക്കും ജയിക്കാന് പറ്റില്ല. നീ എന്തായാലും ചെറിയ പണി എന്തെങ്കിലും ചെയ്യാന് നോക്ക്. എനിക്ക് പ്രായമായി.''\nഅമ്മ പറഞ്ഞു: ''എന്നാലും നീ തോറ്റു പോയല്ലോടാ.''\nപിന്നീടുള്ള എന്റെ ജീവിതം കോട്ടയം ടൗണില് തന്നെയായിരുന്നു. അവിടെ റെയില്‍വേ സ്റ്റേഷനില് ചുമടു ചുമക്കാന് ഞാന് കൂടി. കമ്യൂണിസ്റ്റുകാരും ഗാന്ധിയന്മാരും ദൈവവാദികളും ഒരേപോലെ തൊഴിലാളി യൂണിയനുകള് ഉണ്ടാക്കി പണി എടുക്കുന്നവരുടെമേല് മേധാവിത്വം ഉറപ്പിച്ചിട്ടുണ്ടായിരുന്നു. ഞാനത് ഉള്‍ക്കൊണ്ടില്ല. ആദ്യമൊക്കെ യൂണിയന്‍കാരുടെ കണ്ണുവെട്ടിച്ച് ഞാന് ചുമട് എടുത്തു. പിന്നീട് എന്നെ അവര് ശ്രദ്ധിക്കുന്നില്ലായെന്ന് എനിക്കു ബോധ്യമായി. അവരുടെ ജോലി ഒഴിവാക്കിയായിരുന്നു എന്റെ ചുമടെടുപ്പ്. അതിനാല് അവര്‍ക്കു കിട്ടേണ്ടത് കൃത്യമായും കിട്ടിക്കൊണ്ടേയിരുന്നു.\nമഞ്ഞനിറമുള്ള ധനാഢ്യര് വണ്ടിയില് കയറാന് നേരത്തും ഇറങ്ങാന് നേരത്തും പെട്ടികളും സാധനങ്ങളും എടുക്കാന് എന്നെ വിളിച്ചുതുടങ്ങി. നേരിട്ടു വിളിക്കുന്നതിനാല് യൂണിയന്‍കാര്‍ക്ക് എന്റെ മേല് വിലക്ക് ഏര്‍പ്പെടുത്താന് കഴിയാതിരുന്നു. എങ്കിലും ചില ആര്.പി.എഫുകാരെ വിട്ട് അനാവശ്യ കേസുകള് ഉണ്ടാക്കാനും അവര് മടിച്ചില്ല. തോന്നിയ വിലയ്ക്ക് പണി എടുത്തിരുന്നതിനാല് എന്റെ സേവനത്തിന് കൃത്യമായ പതിവുകാരും ഉണ്ടായി. സാമ്പത്തികമായി ഞാന് മെച്ചപ്പെട്ടു. വീട്ടിലെ കാര്യങ്ങള് നോക്കി നടത്തി. അപ്പച്ചനും അമ്മയ്ക്കും സന്തോഷമായി.\nഇതിനിടയില് അവസാന വര്‍ഷ പരീക്ഷയുടെ റിസള്‍ട്ട് പത്രത്തില് കണ്ടു ഞാന് നോക്കി. ഭാഗ്യത്തിന്റെ സാധ്യത ഇല്ലായിരുന്നു. തോറ്റ കാര്യം വീട്ടില് പറഞ്ഞില്ല. ആരുമത് ചോദിച്ചതുമില്ല. അവരത് എപ്പോഴെ മറന്നിരുന്നു.\nഒരിക്കല് ട്രെയിനില് വന്നിറങ്ങിയ കൊച്ചിനെ ഞാന് പ്ലാറ്റ്ഫോമില് വച്ചു കണ്ടു. ആപല്‍ക്കരമായ പല രാഷ്ട്രീയ കര്‍മ്മങ്ങളും അനുഷ്ഠിച്ചുവരുന്നതിനിടയില് മുഷിഞ്ഞ വസ്ത്രധാരിയായി ഒരു കെട്ട് നോട്ടീസുകളും കയ്യില് ഭദ്രമായി പിടിച്ച് യാത്രക്കാരുടെ ഇടയില് ഇരിക്കുകയായിരുന്നു അദ്ദേഹം. എന്നെ അദ്ദേഹത്തിനു മനസ്സിലായില്ല. എന്നെപ്പോലെ എത്രയോ വിദ്യാര്‍ത്ഥികള് അദ്ദേഹത്തെ ആരാധനയോടെ കണ്ടിരുന്നിരിക്കണം. സംഘടനയിലെ ഭാരവാഹിത്വമൊന്നും ഇല്ലാതിരുന്നതിനാലും എന്നെ അദ്ദേഹത്തിനു പരിചയം കാണില്ല. മാത്രമല്ല, കൈലിമുണ്ടും ഷര്‍ട്ടും ധരിച്ചു കഴുത്തില് ചുവന്ന തോര്‍ത്ത് വളച്ച് ചുറ്റിയിട്ട് ഇവിടെ എന്നെ കണ്ടാല് അക്കാലത്തെ പരിചിതര്‍ക്കുപോലും മനസ്സിലാകണമെന്നില്ല. ഞാന് അടുത്തു ചെന്ന് അപരിചിത ഭാവത്തില് അദ്ദേഹത്തോടു ചോദിച്ചു: ''ദളിത് നേതാവല്ലേ താങ്കള്... കൊച്ച്?'' എന്റെ ചോദ്യം കേട്ട യാത്രക്കാരുടെ ഇടയില്‍നിന്ന് അദ്ദേഹം എഴുന്നേറ്റു. ''അതെ ഞങ്ങളുടെ പാര്‍ട്ടി കമ്മിറ്റി എറണാകുളത്ത് വെച്ച് ചേരുന്നുണ്ട്. ചില അടിയന്തര കാര്യങ്ങള് ഏറ്റെടുത്തു നടത്തണം. അതിനായി പോകുന്ന വഴിയാ.'' തുടര്‍ന്ന് അദ്ദേഹം പാര്‍ട്ടിയെ പരിചയപ്പെടുത്തി സംസാരിച്ചു. നോട്ടീസുകള്‍ക്കിടയില്‍നിന്ന് ഒരെണ്ണമെടുത്തു തന്നു. ഞാന് ആരാണെന്ന് അപ്പോഴും അദ്ദേഹത്തിനു പിടികിട്ടിയിരുന്നില്ല എന്നെനിക്കു ബോധ്യമായപ്പോള് ഞാന് ധൈര്യത്തോടെ ചോദിച്ചു: ''നിങ്ങളുടെ പാര്‍ട്ടിയില് ധാരാളം അംഗങ്ങളൊക്കെ ആയോ? എനിക്കും ചേര്‍ന്നാല് കൊള്ളാമെന്നുണ്ട്.'' അദ്ദേഹം പറഞ്ഞു: ''സുരേഷ് ജോര്‍ജിനെ ഒന്നു കാണൂ.'' അപ്പോള് എന്നെ ഒരാള് പെട്ടിയെടുക്കാനായി വിളിച്ചു. ഞാന് ''അങ്ങനെയാകട്ടെ'' എന്നു പറഞ്ഞു പെട്ടിയെടുക്കാനായി പോയി. പോകുമ്പോള് അദ്ദേഹം പറഞ്ഞ പേരിനെക്കുറിച്ച് ഞാന് ഓര്‍ത്തുകൊണ്ടേയിരുന്നു. സുരേഷ് ജോര്‍ജ് ഒരു പരിസ്ഥിതി പ്രവര്‍ത്തകനും മനുഷ്യാവകാശ പോരാളിയുമായി ഇതിനോടകം കോട്ടയത്ത് അറിയപ്പെട്ടിരുന്ന വ്യക്തിയാണ്. പരമ്പരാഗതമായി കച്ചവടം നടത്തി വേണ്ടത്ര കാശും ഭൂസ്വത്തും ഉള്ള ഒരു നസ്രാണി കുടുംബത്തിലെ അംഗം. വിവാഹിതനല്ല. നാല്‍പ്പത് വയസ്സിനുമേല് പ്രായമുണ്ട്. സ്റ്റേഷന്റെ അടുത്തുതന്നെ ഒരു ബുക്സ്റ്റാള് നടത്തി വരുന്നു. കേരളത്തിലെ പ്രതിരോധ രാഷ്ട്രീയ ചിന്തകന്മാരുടെ, പ്രത്യേകിച്ച് ദളിത് ആദിവാസി സ്ത്രീ പരിസ്ഥിതി പിന്നോക്ക സംബന്ധമായുള്ളവരുടെ ലഘുലേഖകളും പുസ്തകങ്ങളും ആണ് പ്രധാന കച്ചവടം. മണലു മാഫിയക്കെതിരെയുള്ള സമിതി, മദ്യവര്‍ജ്ജന സമരം മുതലായ കാര്യങ്ങള് ഏറ്റെടുത്തു പലപ്പോഴായി രംഗത്തുവരും. തുടക്കത്തില് കമ്യൂണിസ്റ്റുകാരേയും ഗാന്ധിയന്മാരേയും ദൈവവാദികളേയുമൊക്കെ കുറ്റം പറഞ്ഞുള്ള പോസ്റ്ററുകള് നഗരത്തില് പലയിടത്തും ഓരോരോ സമിതിയുടെ പേരില് ഇദ്ദേഹം എഴുതി ഒട്ടിക്കുമായിരുന്നു എങ്കിലും പിന്നീട് ഏതെങ്കിലും ഒരു ഘട്ടത്തില്‍വെച്ച് ആവേശങ്ങള് അസ്തമിച്ച് നിശ്ശബ്ദമാകുക പതിവായിരുന്നു. അതൊക്കെ ഉടമസ്ഥന്മാരില്‍നിന്നും കാശ് വാങ്ങിയിട്ടാണ് സംഭവിച്ചിരുന്നതെന്ന് ചിലയിടങ്ങളില്‍നിന്ന് എനിക്കറിയാന് കഴിഞ്ഞിരുന്നു. അത്തരമൊരാളെ ചെന്നു കണ്ട് പാര്‍ട്ടി അംഗത്വം ഏറ്റെടുത്താലുണ്ടാകാവുന്ന ബുദ്ധിമോശം ഞാന് തിരിച്ചറിഞ്ഞു. കൊച്ചിന്റെ നിര്‍ദ്ദേശം ഞാന് തള്ളി. എന്റെ തീരുമാനം ശരിയായിരുന്നുവെന്ന് ആ പാര്‍ട്ടിയില് നിന്ന് ബഹിഷ്‌കൃതനായ ഈ സ്ഥാപക നേതാവിനെ മറ്റൊരു ദിവസം കാണാനിടയായതായി ഒരു സുഹൃത്തു മുഖേന അറിഞ്ഞപ്പോള് ഞാന് ഉറപ്പിച്ചു. എന്നാല്, ആ പാര്‍ട്ടി വല്ലാതങ്ങു വളരുകയും ഒരു പാര്‍ലമെന്റംഗത്തെ സംസ്ഥാനത്തില്‍നിന്ന് അയക്കാന് പറ്റുന്നതായും മാറി. അതിലെ ദളിത് നേതാക്കള് പുറത്തായി. മത ന്യൂനപക്ഷക്കാരും പിന്നോക്കരും സവര്‍ണ്ണരും മാത്രമായി നേതൃനിര.\nകുറച്ചുകാലം കൂടി കഴിഞ്ഞുപോയി. ഒരു ദിവസം ഞാന് പണ്ടെന്റെ കൂടെ പഠിച്ചിരുന്ന ഒരു വൈപ്പിന്‍കാരന് സവര്‍ണ്ണ വിദ്യാര്‍ത്ഥിയെ കണ്ടു. ട്രെയിനില് ഇരുന്നു യാത്ര ചെയ്യുകയായിരുന്നു അയാള്. ഏതാനും മിനിറ്റോളമേ അയാള് ഇരിക്കുന്ന വണ്ടിക്കവിടെ സ്റ്റോപ്പുള്ളൂ. വണ്ടി വന്നുനിന്ന ഉടനെ തിക്കിക്കേറിയ യാത്രക്കാര്‍ക്കിടയിലൂടെ ഊര്‍ന്ന് പ്ലാറ്റ്ഫോമിലിറങ്ങിനിന്ന് അയാളെന്നെ പുറകില്‍നിന്നു കൈകൊട്ടി വിളിച്ചു. ഞാന് പതിവുകാരില് ഒരാളുടെ പെട്ടി എടുക്കാനായി ആ വണ്ടി എത്തിയപ്പോള് ഓടിവരികയായിരുന്നു. കൈകൊട്ടി വിളിക്കുന്ന ആളുടെ അടുത്തേയ്ക്ക് ഞാന് പാഞ്ഞെത്തി. എന്റെ ഭാവപ്പകര്‍ച്ച തിരിച്ചറിഞ്ഞ് അയാള് ചോദിച്ചു: ''മഹാരാജാസില് ഉണ്ടായിരുന്ന സന്തോഷ് കുമാര് അല്ലേ?'' പെട്ടെന്ന് ആളുമാറിയതറിഞ്ഞ് ആ പരിചിത മുഖം നോക്കി എനിക്ക് സമ്മതിക്കേണ്ടതായി വന്നു. ''അതെ.'' ഉടനെ സവര്‍ണ്ണ സ്‌നേഹിതന് വീണ്ടും ചോദിച്ചു: ''എന്നെ മനസ്സിലായോ ഞാന് നിങ്ങളുടെ ക്ലാസ്സില് ഉണ്ടായിരുന്നു.'' അയാളുടെ പേര് ഓര്‍മ്മ വന്നില്ല എങ്കിലും ''ഉവ്വ്'' എന്നു പറഞ്ഞു ഞാന് ചിരിച്ചു. ആ വണ്ടിയില് ഉടനെ കയറി അയാള് പോകുമല്ലോ എന്നു ചിന്തിച്ച് മനസ്സില് ഞാന് സന്തോഷിച്ചു. ചുരുങ്ങിയ സമയം കൊണ്ട് അയാള് അയാളുടെ വിശേഷം പറഞ്ഞു. തിരുവനന്തപുരത്ത് സ്പെയ്സ് സെന്ററില് അയാള്‍ക്കു ജോലി കിട്ടിയിട്ട് ആറു മാസമായി. മാസത്തിലൊരിക്കലേ വീട്ടിലേക്കു വരാറുള്ളൂ. വീട്ടില് വന്നു തിരിച്ചു പോകുന്ന വഴിക്കാണ് എന്നെ അയാള് കണ്ടത്.\nഅപ്പോഴേയ്ക്കും വണ്ടി എടുക്കാനുള്ള ഹോണ് മുഴങ്ങി. അയാള് എന്റെ തോളത്തു തട്ടി ചിരിച്ചു കൊണ്ട് വണ്ടിയിലേയ്ക്ക് ചാടിക്കയറി വാതിക്കലില്‍നിന്നു പറയാന് വിട്ടത് ഉറക്കെ വിളിച്ചു പറഞ്ഞു: ''നീ ഇങ്ങനെ ചുമടെടുത്തു നടന്നോ. നിന്റൊപ്പമുണ്ടായിരുന്ന സവര്‍ണ്ണ വിരോധികള് പരീക്ഷകളില് തോറ്റിട്ടും പലതവണയായി എഴുതി എടുത്ത് യൂണിവേഴ്സിറ്റി സെന്ററുകളിലൊക്കെ കയറിക്കൂടി സവര്‍ണ്ണാദ്ധ്യാപകരുടെ അരുമശിഷ്യരായി എഴുതിയും വായിച്ചും പ്രശസ്തരായി ടി.വിയിലൊക്കെ ജനാധിപത്യ ചര്‍ച്ചകള് നടത്തിവരുന്നു. കേരളത്തിലെ സകല ഉടായിപ്പു പാര്‍ട്ടിക്കാരുമായും അവര്‍ക്കൊക്കെ നല്ല ബന്ധമുണ്ട്. വൈകാതെ അവര്‍ക്കൊക്കെ നല്ല സ്ഥാനങ്ങളില് ജോലിയും കിട്ടും. അവര്‍ക്കാര്‍ക്കും ഇപ്പോള് സവര്‍ണ്ണരോട് വിരോധമൊന്നുമില്ല; നിന്നെപ്പോലെ. മുഖ്യധാരയിലെ ദളിത് വ്യക്തിത്വങ്ങളാകാന് അവര് പരസ്പരം മത്സരിക്കുന്നു. വെയിലത്ത് ശരീരം പൊള്ളിച്ച് നീ അനുഭവിക്ക്.'' അതു പറഞ്ഞപ്പോള് അയാളുടെ മുഖത്തെ ചിരി മാഞ്ഞുപോയിരുന്നു.\nവണ്ടി അയാളേയും കൊണ്ട് അതിവേഗം മുന്നോട്ടുപോയി. കയ്യാട്ടി അയാളെ യാത്രയാക്കിയെങ്കിലും വണ്ടി സ്റ്റേഷനില്‍നിന്നു പോയിട്ടും ഞാന് കുറച്ചുനേരം അവിടെത്തന്നെ നിന്നു. അയാള് വിളിച്ചുപറഞ്ഞ കാര്യങ്ങള് വിശകലനം ചെയ്തിട്ട് കാര്യമായൊന്നും എനിക്കു മനസ്സിലായില്ല. പണ്ട് കോളേജിലെ പഠനകാലത്ത് എടുത്ത സവര്‍ണ്ണ വിരോധ നിലപാടുകളെ ഓര്‍ത്തിട്ടാകാം അയാള് ഇതൊക്കെ വിളിച്ചുപറഞ്ഞതെന്നു നിശ്ചയിച്ച് ഞാന് വരാനുള്ള പെട്ടിയുടെ ഉടമസ്ഥനെ തേടി പ്ലാറ്റ്ഫോമിലൂടെ നടന്നു.\nഅന്നു ഞാന് വീട്ടിലെത്തിയത് വിശേഷപ്പെട്ട ഞണ്ടുകള് മാര്‍ക്കറ്റില്‍നിന്നും വാങ്ങിച്ചു കൊണ്ടായിരുന്നു. കൂടാതെ ആപ്പിളും കുറച്ചു മുന്തിരിങ്ങയും വാങ്ങി. അമ്മ ഞണ്ടു കറിവെച്ചു. ഞങ്ങള് ചോറിനൊപ്പം ഞണ്ടുകറിയും ആസ്വദിച്ചു കഴിച്ചു. ഊണിനുശേഷം ആപ്പിള് കഷണങ്ങളും മുന്തിരിങ്ങകളും കഴിച്ച് നിലത്ത് പായയില് കിടന്നുറങ്ങി. വേനലായതിനാല് ഞാന് ഇറയത്തു കിടക്കുന്നത് ശീലമാക്കിയിരുന്നു. അപ്പുറത്തെ പുഞ്ചയില്‍നിന്നു സുഖമുള്ള കാറ്റ് കിട്ടുമെന്നതു മാത്രമല്ല, ചിലപ്പോള് ഭാഗ്യമുണ്ടെങ്കില് വെള്ളനിലാവ് ലോകത്തെ തൊട്ടുനില്‍ക്കുന്ന കാഴ്ച വേണ്ടുവോളം കാണാനും അതുകണ്ട് ഉറക്കത്തിലേയ്ക്ക് വീണുപോവാനും സാധിക്കും. ഇതിനിടയില് പായയില് കിടന്നുകൊണ്ടുതന്നെ ഞാന് റേഡിയോയിലൂടെ ചലച്ചിത്രഗാന പരിപാടികള് കേള്‍ക്കും. അന്നത്തെ ചലച്ചിത്രഗാന പരിപാടി അവസാനിച്ചപ്പോള് മുറിക്കകത്തുനിന്ന് അപ്പച്ചന്റെ ചുമയും പതിഞ്ഞ ശബ്ദവും കേട്ടു. ''എടാ നീ റേഡിയോ നിര്‍ത്താന് നോക്ക്. ഇംഗ്ലീഷ് വാര്‍ത്തയായി.'' ഞാന് തലക്കപ്പാത്ത് വച്ചിരുന്ന റേഡിയോ പായില് കിടന്നുകൊണ്ടുതന്നെ കൈനീട്ടി ഓഫാക്കാനായി ശ്രമിച്ചു. എന്നാല്, വാര്‍ത്തയായെത്തിയ സ്ത്രീ ശബ്ദം കുറച്ചുനേരം കൂടി കേട്ടു കിടക്കാന് ഞാന് ആഗ്രഹിച്ച് കൈകള് പിന്നോട്ടു വലിച്ചു. എന്നാല്, അപ്പച്ചന് ഞാന് നല്ല ഉറക്കത്തിലായെന്നു കരുതി എഴുന്നേറ്റു വന്ന് റേഡിയോ ഓഫ് ചെയ്താലോയെന്നു ചിന്തിച്ച് വീണ്ടും കൈനീട്ടി ശബ്ദം കുറച്ചുവെച്ചു. ഇപ്പോള് അത് എനിക്കു മാത്രമേ കേള്‍ക്കാന് പറ്റുകയുള്ളൂ. ഇരുട്ടിലൂടെയെത്തിയ സ്ത്രീ ശബ്ദം എന്റെ ഉടലിനു ചുറ്റും വലയമായി മാറുകയായിരുന്നു. അപ്പോഴാണ് ആ ശബ്ദത്തിലൂടെ ചില പേരുകള് എനിക്കു ഗ്രഹിക്കാന് സാധിച്ചത്. ഞാന് ചെവി വട്ടം പിടിച്ചു ശ്രദ്ധിക്കാന് തുടങ്ങി. കോളേജ് പഠനകാലത്ത് ദളിത് വിദ്യാര്‍ത്ഥി സമിതിയുടെ യോഗങ്ങളില് പങ്കെടുത്ത് ക്ലാസ്സ് എടുത്തവരുടെ പേരുകളായിരുന്നു അവ. ദൂരെ കാട്ടില് എന്തോ സമരം നടക്കുന്നതായും അതില് പങ്കെടുക്കാന് കേരളത്തിന്റെ പലയിടങ്ങളില്‍നിന്നായി ആളുകള് എത്തുന്നതിനെതിരെ സര്‍ക്കാര് വനാവകാശ നിയമപ്രകാരം നടപടിയെടുത്തു വരികയാണെന്നും താക്കീതുകള് നല്‍കിയിട്ടും സമരക്കാര് ഒഴിഞ്ഞുപോകുന്നില്ലായെന്നും ഒക്കെയാണ് വാര്‍ത്തയുടെ ഉള്ളടക്കമെന്ന് ഏറെക്കുറെ ഞാന് മനസ്സിലാക്കി. വാര്‍ത്ത തീര്‍ന്നപ്പോള് ഞാന് റേഡിയോ ഓഫാക്കി ഉറങ്ങാന് കിടന്നു. എന്നാല്, പഴയ വിദ്യാര്‍ത്ഥി ജീവിതത്തില് ഉയര്‍ന്നുകേട്ട ചില സിദ്ധാന്തങ്ങള് യാഥാര്‍ത്ഥ്യമാകാന് പോകുന്നുവെന്ന ചിന്തയില് ഞാന് ഉറക്കം കിട്ടാതെ കിടന്നു. ഗ്രാമറില് ഉള്ള അറിവില്ലായ്മയാല് ഇംഗ്ലീഷ് അറിയാത്തതിനാല് എനിക്കു പലതും ആ ശബ്ദസമുച്ചയത്തില്‍നിന്നു വേര്‍തിരിച്ചെടുത്ത് സങ്കല്പിക്കേണ്ടതായി വന്നു.\nപിറ്റേന്നു രാവിലെ ഞാന് റെയില്‍വേ സ്റ്റേഷനിലെത്തി പത്രം വാങ്ങി വാര്‍ത്ത വായിച്ചു. പ്രധാനവാര്‍ത്ത ആ കുടില് കെട്ടിയുള്ള സമരത്തെക്കുറിച്ചു തന്നെയായിരുന്നു. പഴയ പല പരിചയക്കാരുടേയും സാന്നിധ്യം ആ സമരത്തിന് ഉള്ളതായി പത്രത്തില് എഴുതിയിട്ടുണ്ട്. വാര്‍ത്തകള് വായിച്ചശേഷം എനിക്ക് അവിടം വരെ ഒന്നുപോയാല് നന്നായിരിക്കുമെന്നു തോന്നി. അപ്പോഴാണ് എന്റെ കൈവശം കാശൊന്നുമില്ലായെന്ന് ഞാന് മനസ്സിലാക്കിയത്. കഴിഞ്ഞ ദിവസം ഞണ്ടും പഴങ്ങളും വാങ്ങിയതോടെ കാശെല്ലാം ചെലവായിപ്പോയിരുന്നു. ഞാന് മാര്‍ക്കറ്റിലേയ്ക്ക് വേഗത്തില് നടന്നു. അവിടെ അപ്പച്ചന് ചുമട് എടുക്കുന്നുണ്ടായിരുന്നു. അപ്പച്ചന് യൂണിയനില്‍പ്പെട്ട തൊഴിലാളിയാണ്. എനിക്ക് അപ്പച്ചന്റെ യൂണിയനോട് നല്ല മതിപ്പൊന്നും ഇല്ലായിരുന്നു. ഞാന് അപ്പച്ചന്റെ അടുത്തെത്തി. രാവിലത്തെ പച്ചക്കറി ലോഡ് ഇറക്കി ഒരു ചായയും കുടിച്ചിട്ട് കടത്തിണ്ണയില് ഇരിക്കുകയായിരുന്നു അപ്പച്ചന്.\nഞാന് പറഞ്ഞു: ''അപ്പച്ചാ എന്റെ ഒരു കൂട്ടുകാരന് ഗുരുവായൂര് ഉണ്ട്. അവന്റെ കല്യാണമാണ് നാളെ. ഞാന് അവിടം വരെ ഒന്നുപോകാന് തീരുമാനിച്ചു. എന്റെ കയ്യില് കാശൊന്നുമില്ല.''\nഅപ്പച്ചന് നീല ഷര്‍ട്ടിന്റെ പോക്കറ്റില്‍നിന്ന് ഇരുനൂറ് രൂപ എടുത്തു തന്നിട്ടു ചോദിച്ചു: ''ഇതു മതിയോ?''\nഞാന് പറഞ്ഞു: ''മതി'' തിരിച്ചുപോരാന് നേരം ഞാന് തിരിഞ്ഞുനിന്ന് അപ്പച്ചനോട് വീണ്ടും പറഞ്ഞു: ''അപ്പച്ചാ രണ്ടു ദിവസം കഴിഞ്ഞേ ഞാന് അവിടന്നു പോരുകയുള്ളൂ.''\n''നീ വീട്ടില് ചെന്ന് അമ്മയോട് പറഞ്ഞിട്ട് പൊയ്ക്കോ'' അപ്പച്ചന് പറഞ്ഞുകൊണ്ട് ചുമടെടുക്കാനായി എഴുന്നേറ്റ് പോയി.\nഞാന് ഉല്ലാസത്തോടെ വീട്ടിലെത്തി. ഞാന് എന്റെ പഴയ ജീന്‍സുകളും ഷര്‍ട്ടുകളും ഒരു തകര പെട്ടിയില് അടുക്കി ഭദ്രമായി സൂക്ഷിച്ചിരുന്നു. മുറിക്കകത്തെ ഇരുട്ടില് കുനിഞ്ഞിരുന്ന് കൊള്ളാവുന്ന ജീന്‍സും ഷര്‍ട്ടും എടുത്ത് ധരിച്ചു. വീടിനു പുറത്തിറങ്ങി അമ്മയെ നോക്കി. വീടിനു ചുറ്റിനടന്ന് മടക്കല പെറുക്കി വെട്ടി വിറകാക്കുന്ന തിരക്കിലായിരുന്നു അമ്മ.\n''അമ്മേ രണ്ടു ദിവസം കഴിഞ്ഞേ ഞാന് വരുകയുള്ളൂ. പഴയൊരു കൂട്ടുകാരന്റെ കല്യാണത്തിനു പോകുകയാ.'' ഞാന് അമ്മയുടെ പുറകില്‍നിന്നു വിളിച്ചുപറഞ്ഞു. പ്രായാധിക്യത്തില് മുറ്റത്തു കുനിഞ്ഞിരുന്നു മടക്കല വെട്ടുന്നതിനിടയില് ''ഓ'' എന്നുമാത്രം അമ്മ പറയുന്നതുകേട്ട് ഞാന് നടന്നു.\nവണ്ടികയറി ഞാന് സമരസ്ഥലത്ത് എത്തുമ്പോള് പഴയ സുഹൃത്തുക്കള് ഏതാണ്ട് എല്ലാവരും തന്നെ അവിടെ ഉണ്ട്. എന്നാല്, അധികം പേരും അപരിചിതരായിരുന്നു.\nഭൂമി രാഷ്ട്രീയത്തിന്റെ വക്താക്കളായിരുന്നു അവര്. ഉന്നത ഗവേഷണ സ്ഥാപനങ്ങളിലെ ജോലി ചെയ്യുന്നവരും പഠിക്കുന്നവരും ആ കൂട്ടത്തില് ഉണ്ട്. അവര് ആദിവാസികളെ സപ്പോര്‍ട്ടു ചെയ്ത് സമരം വിജയിപ്പിക്കാനായി എത്തിയതായിരുന്നു. ദളിതരും ആദിവാസികളും നടത്തുന്ന സമരത്തില് അവരല്ലാത്തവര് പങ്കെടുക്കുന്നതിനെപ്പറ്റി ആദ്യമൊക്കെ എനിക്ക് ആശങ്കയുണ്ടായിരുന്നു. ഞാന് പഴയ പരിചയക്കാരില് ഒരാളെ വിളിച്ച് രഹസ്യമായി അയാളോട് ചോദിച്ചു: ''ഇങ്ങനെ മറ്റുള്ളവരെ കൂട്ടി സമരം നടത്തേണ്ട ഗതികേടൊക്കെ നമുക്കുണ്ടോ? ഇതു നമ്മള് തന്നെ നടത്തിയാല് പോരെ?'' ആ പഴയ സമരാവേശി പറഞ്ഞു: ''നീയിത് ഏതു കാലത്താ ജീവിക്കുന്നത്? ഇവിടെ നമുക്കു മാത്രം ഒന്നും ചെയ്യാന് പറ്റില്ല. എല്ലാ ജനവിഭാഗങ്ങളുടേയും സഹകരണത്തിലൂടെ അധികാരത്തില് വരണം. വടക്കേ ഇന്ത്യയിലൊക്കെ ബി.എസ്.പി അധികാരത്തിലായതുപോലെ.'' ''എന്നാല് നമുക്കാ ബി.എസ്.പിയില് ചേര്‍ന്നു പ്രവര്‍ത്തിച്ചാല് പോരെ?'' എന്ന ചോദ്യം ഞാന് മനസ്സില് വിചാരിച്ചെങ്കിലും അപ്പോള് മിണ്ടിയില്ല. മുന്‍പില് നില്‍ക്കുന്നത് സംശയ നിരാകരന് സര്‍വ്വകലാശാലയിലെ ഗവേഷകനാണ്. അറിയപ്പെടുന്ന ദളിത് ബുദ്ധിജീവി. ദളിത് വിദ്യാര്‍ത്ഥി സമിതിയില് പ്രവര്‍ത്തിക്കുന്ന സമയത്ത് ഇന്ത്യയുടെ രാഷ്ട്രീയ വ്യതിയാനങ്ങള് ഉണ്ടാക്കിയ മണ്ഡല് കമ്മിഷന് റിപ്പോര്‍ട്ടും ബി.എസ്.പിയുടെ പ്രതിനിധാനവുമൊക്കെ ഞങ്ങളില് പലരും ശ്രദ്ധിച്ചിരുന്നു. എന്നാല്, കേരളത്തിലെ ഭരണമാറ്റം പ്രതീക്ഷിച്ച് മുഖ്യമന്ത്രിയെ തെരഞ്ഞെടുക്കുന്ന ഘട്ടത്തോളം ഞങ്ങള് മോഹിതരായിരുന്നു.\nഇതിനിടയില് ഞാന് ആ ആള്‍ക്കൂട്ടത്തിലേക്ക് അലിഞ്ഞുചേര്‍ന്നു. കുടില് കെട്ടാനും ഈറ്റ വെട്ടിയെടുക്കാനും ഞാന് കൂടി. കുടിവെള്ളം ശേഖരിച്ചു കൊണ്ടുവരാന് പോയി. കാട് വെട്ടിത്തെളിച്ചു. വഴി ഉണ്ടാക്കി. രണ്ടു ദിവസം പെട്ടെന്നു കഴിഞ്ഞു. ആഴ്ചകളോളം അവിടെ സമരം ചെയ്യുന്നവരെ പരിചയപ്പെട്ടു. പല പ്രമുഖരും സമരസ്ഥലത്തെത്തി പ്രസംഗിച്ചു തിരിച്ചുപോയി. പത്രക്കാരും ദൃശ്യമാധ്യമക്കാരും വിപുലമായ സാധനസാമഗ്രികളുമായി പരിസരം വളഞ്ഞു. ഇതിനിടയില് വനാവകാശം ലഭിച്ചതായും ഏതു നിമിഷവും സമരം വിജയിച്ചതായി പ്രഖ്യാപിക്കാന് കഴിയും എന്നും സര്‍ക്കാരിന്റെ ഉന്നതരില്‍നിന്ന് ഉറപ്പു ലഭിച്ചതായി ഒരു വാര്‍ത്ത പരന്നു. ഞങ്ങള് സന്തോഷിച്ചു.\nഎന്നാല്, ആ പ്രധാന സംഭവം നടക്കുന്ന സമയത്ത് ഞാന് അവിടെ ഉണ്ടായിരുന്നില്ല. വാര്‍ത്ത കേള്‍ക്കുന്നതു ശരിയാണെങ്കില് വൈകുന്നേരത്തോടെ സമരം വിജയത്തിലേക്ക് കടക്കും. എന്നാല്, ഇന്നുതന്നെ കോട്ടയത്തേയ്ക്ക് മടങ്ങിപ്പോകാന് കഴിയുമല്ലോ എന്ന ചിന്തയില് അവിടെയും ഇവിടെയും പല കാര്യങ്ങളില് ആത്മാര്‍ത്ഥമായി ഇടപെട്ടു നില്‍ക്കുകയായിരുന്നു ഞാന്. കുടിക്കാന് കുറച്ചുവെള്ളം കൂടി ആവശ്യമുണ്ടെന്നാരോ പറയുന്നതുകേട്ട് ഞാന് അവരോടൊപ്പം കൂടി. ഞങ്ങള് കാട്ടുവഴിയിലൂടെ ശുദ്ധജലം തേടിനടന്നു. ഇതേവരെ വെള്ളം ശേഖരിച്ചിരുന്ന ഓലി വറ്റിപ്പോയിയെന്നും നല്ല തെളിനീര് കിടുന്ന വലിയൊരു അരുവി സമീപത്തായി ഉണ്ടെന്നും കാടിനെ നന്നായിട്ടറിയുന്ന ആ ആദിവാസി സുഹൃത്ത് അറിയിച്ചപ്പോൾ ഞങ്ങൾ അയാൾക്കു പുറകെ പോയി. അടയാളം വച്ചു നടന്നിട്ടും ഇടയ്ക്ക് ഞങ്ങൾ വഴിമാറി നടന്നു. അരുവി കണ്ടെത്തി വെള്ളം കൊണ്ടുവന്ന പാത്രങ്ങളിൽ നിറച്ച് കുന്നുകയറി കുറ്റിക്കാടുകൾ വകഞ്ഞുമാറ്റി തിരിച്ചു വരാൻ ഞങ്ങൾ അൽപ്പം സമയം എടുത്തു. ഈ സമയത്താണ് സമര സ്ഥലത്ത് പൊലീസ് വന്നത്. സമരക്കാരുമായി സംഘർഷമുണ്ടായത്. അതിനിടയിൽ ഒരു ആദിവാസി യുവാവിനു പൊലീസിന്റെ വെടിയേറ്റു. അയാള് മരിച്ചു. ഒരു പൊലീസുകാരന് ആരുടേയോ വെട്ടേറ്റ് മരിച്ചു. സമരക്കാര് പലയിടത്തേയ്ക്കും നീങ്ങിയതോടെ പൊലീസ് അവരെ വേട്ടയാടാന് തുടങ്ങി. ഞങ്ങള് വെള്ളവുമായി തിരിച്ചെത്തിയപ്പോള് കെട്ടിയ കുടിലുകള് തീയില്‍പ്പെട്ട് കത്തിയാളുകയായിരുന്നു. തീ ചുറ്റുമുള്ള കാട്ടിലേക്ക് വേഗം പടര്‍ന്നുകയറി. തീക്കകത്ത് വെടിയേറ്റു മരിച്ച യുവാവിന്റെ ശരീരം കിടക്കുന്നതു കണ്ടു ഞങ്ങള് പരസ്പരം നോക്കി. ഇതിനിടയില് മരിച്ച പൊലീസുകാരനെ എടുത്ത് താഴെ റോഡില് പാര്‍ക്കു ചെയ്തിരുന്ന ആംബുലന്‍സില് ആക്കി വിപുലമായ സന്നാഹത്തോടെ പൊലീസുകാര് വീണ്ടും തിരിച്ചെത്തി.\nകനല്‍ക്കൂട്ടത്തില്‍നിന്നു ജ്വലിക്കുന്ന കണ്ണുകളുമായി ഞങ്ങളവരെ നേരിട്ടു.\nഞങ്ങളെയാണ് പൊലീസുകാര് അവിടെനിന്നും ആദ്യമായി അറസ്റ്റു ചെയ്തു കൊണ്ടുപോയത്. പിന്നെയുള്ള ദിവസങ്ങളില് കാടിന്റെ വിവിധ ഭാഗങ്ങളില്‍നിന്നു മറ്റു പലരേയും പൊലീസ് അറസ്റ്റ് ചെയ്തു. ഞങ്ങളുടെ ഭൂസമരം നയിച്ചിരുന്ന നേതാക്കളും ആ കൂട്ടത്തില് ഉണ്ടായിരുന്നു. അവരെ തല്ലി അവശരാക്കിയിരുന്നു. വനാതിര്‍ത്തികളില് താമസിച്ചുവരുന്ന കമ്യൂണിസ്റ്റുകളും ഗാന്ധിയന്മാരും ദൈവവാദികളും ഒക്കെയായ തൊഴില്‍ദായകരാണ് ഈ നേതാക്കളെ കാട്ടിലിട്ടു കൈകാര്യം ചെയ്ത് പൊലീസിനു പിടിച്ചുകൊടുത്തതെന്നു പിന്നീട് ഞങ്ങളറിഞ്ഞു. മര്‍ദ്ദനത്തിന്റെ പരിക്കുകളുമായി ഈ നേതാക്കള് വളരെ വിഷമിച്ച് നിലത്ത് എഴുന്നേറ്റ് പൊലീസുകാര്‍ക്കൊപ്പം നില്‍ക്കുന്ന ഫോട്ടോകള് അക്കാലത്തെ പത്രങ്ങളില് പ്രധാന തലക്കെട്ടിനൊപ്പം ഇറങ്ങിയിരുന്നു. കൂട്ടത്തില് എന്റെ പേരും ആ വാര്‍ത്തകളില് അച്ചടിക്കപ്പെട്ടിരുന്നു. അവിടെ കൊല്ലപ്പെട്ട പൊലീസുകാരനെ വാക്കത്തികൊണ്ട് വെട്ടിയത് ഞാന് ആണെന്നുള്ള വലിയ ചില വിശദീകരണങ്ങളും വാര്‍ത്തകളില് അടങ്ങിയിരുന്നു. ഞങ്ങളെ റിമാന്‍ഡു ചെയ്തു ജയിലിലടച്ചു.\nകോട്ടയത്തുനിന്ന് എന്നെ കാണാന് അപ്പച്ചന് ജയിലില് വന്നു. കൂടെ അവരുടെ ഒരു പാര്‍ട്ടി വക്കീലും ഉണ്ടായിരുന്നു. ഗൂഢാലോചനയും കൊലക്കുറ്റവും പ്രത്യക്ഷമായി കണ്ടെത്തിയതിനാല് എനിക്ക് ജാമ്യം കിട്ടിയില്ല. അപ്പച്ചന് ഖിന്നനായി വക്കീലിനൊപ്പം തിരിച്ചുപോയി.\nഅങ്ങനെ കുറച്ചുനാള് കൂടി ഞങ്ങള് ജയിലില് കിടന്നു. ഇതിനിടയില് കേരളത്തിന്റെ ഭരണം വീണ്ടും കമ്യൂണിസ്റ്റുകള് ഏറ്റെടുത്തു. ഞങ്ങളുടെ സമരമൊന്നും വാര്‍ത്തകളില് വരാതെയായി. പുതിയ പല അഴിമതിക്കഥകള് പത്രങ്ങളിലും ചാനലുകളിലും കൃത്യമായി അവതരിപ്പിക്കപ്പെട്ടു. അതിനിടയില് ഞങ്ങള്‍ക്ക് ജാമ്യവും കിട്ടി.\nഞാന് ജയിലില്‍നിന്നു വേഗം വീട്ടിലേയ്ക്ക് ചെന്നു. വീട്ടില് ആരും ഇല്ലായിരുന്നു. വീടിന്റെ മേല്‍ക്കൂരയിലെ ഷീറ്റുകള് ഏറെക്കുറെ പലയിടത്തുമായി തുളവീണും ഇളകിമാറിയും കാണപ്പെട്ടു. അതിലെ വാരികള് പുറത്തേയ്ക്ക് തള്ളി ദ്രവിച്ചിരിക്കുന്നു. ഇറയത്തും മുറ്റത്തും പുല്ല് വളര്‍ന്നു പിടിച്ചിരിക്കുന്നു. വീട് ഇരിക്കുന്ന ആ മൂന്ന് സെന്റിന്റെ അടുത്തെങ്ങും ആള്‍പ്പെരുമാറ്റങ്ങള് ഇല്ലാത്തതായി കാണപ്പെട്ടു. അടുത്തുണ്ടായിരുന്ന ഭവനങ്ങള്‍ക്കുമുണ്ട് മാറ്റങ്ങള്. ചിലതൊക്കെ കോണ്‍ക്രീറ്റ് കെട്ടിടങ്ങളായി മാറി. വീടുകള്‍ക്കു ചുറ്റിനുമുള്ള മതിലുകള് പലയിടത്തും വഴിതടഞ്ഞ് നിലനില്‍ക്കുന്നു.\nഎന്താണുണ്ടായതെന്നറിയാതെ ഞാന് വീടിനു ചുറ്റി നടന്നുവന്ന വഴിയെ ഇറങ്ങി യാതൊരു ലക്ഷ്യവുമില്ലാതെ നടക്കാന് തുടങ്ങി. വഴിയില്‍വെച്ച് പഴയ ഒരു അയല്‍ക്കാരനെ കണ്ടു. അപ്പച്ചനെ പണിയെടുക്കുന്നതില്‍നിന്ന് യൂണിയന്‍കാര് പിരിച്ചുവിട്ടെന്നും പല സംഘടനകളിലേയും ആളുകള് വീട്ടില് വന്നു കുടുംബത്തെ ഭീഷണിപ്പെടുത്തിയെന്നും പുറമ്പോക്ക് ഭൂമിയില്‍നിന്ന് ഇറക്കിവിട്ടെന്നും അയല്‍ക്കാരന് വിശദീകരിച്ചു. ''മകന്റെ കത്തി രാഷ്ട്രീയത്തിന് ഇരയായത് തന്തേം തള്ളേം ആയിരുന്നു.'' അയല്‍ക്കാരന് അയാളെ മറികടന്നു പോകുന്നതിനിടയില് പറയുന്നതു കേട്ടു.\nപല ദിവസങ്ങളായുള്ള എന്റെ തെരച്ചിലില് വേറൊരു നഗരത്തില് ഭിക്ഷക്കാര്‍ക്കൊപ്പം ചില ഭാണ്ഡക്കെട്ടുകള്‍ക്കിടയില് കഴിയുന്ന അപ്പച്ചനേയും അമ്മയേയും ഞാന് കണ്ടെത്തി. ഞാന് അവരെ പഴയ വീട്ടിലേക്കുതന്നെ കൂട്ടിക്കൊണ്ടു പോന്നു.\nഞാന് വീണ്ടും റെയില്‍വേ സ്റ്റഷനില് ചുമടെടുക്കാനായി പോയിത്തുടങ്ങി. ആദ്യമൊക്കെ ചില പരിചയക്കാര് എന്നെ തുറിച്ചുനോക്കുകയും കൊലക്കേസിനെക്കുറിച്ച് ചോദിക്കുകയും ചെയ്യുമായിരുന്നു. എന്നാല്, അവരുടെ എണ്ണം വളരെ കുറവായിരുന്നു. സ്റ്റേഷനിലെത്തുന്ന അപരിചിതരുടെ ഭാരങ്ങള് എനിക്കായി കാത്തുകിടന്നു.\nകാലക്രമേണ ഞാന് വീടിന്റെ മേല്‍ക്കൂരയിലെ വാരികളും ഷീറ്റുകളും മാറ്റി. മുറ്റത്തെ പുല്ല് ചെത്തി വൃത്തിയാക്കി. ഇറയത്തും മുറിക്കകത്തും അടുക്കളയിലും സിമന്റിട്ടു നിരപ്പാക്കി. ഭിത്തിയിലും സിമന്റ് തേച്ചുപിടിപ്പിച്ചു.\nഎങ്ങനേയും കേസില്‍നിന്ന് ഒഴിവായിപ്പോരാന് ഞാന് കൃത്യമായും കോടതിയില് ഹാജരായി. കേസ് എറണാകുളത്തെ കോടതിയിലേയ്ക്കു മാറ്റിയിരുന്നതിനാല് എനിക്കു പോയിവരാന് എളുപ്പമായി. പഴയ പല ചങ്ങാതിമാരേയും ഞാന് കണ്ടു. വിവിധ സര്‍ക്കാര് വകുപ്പുകളില് ഇതിനോടകം അവര് ജോലി നേടിക്കഴിഞ്ഞിരുന്നു. പഠിച്ചിരുന്ന കാലത്ത് അവരിലുണ്ടായിരുന്ന ദളിത് ഐക്യഭാവത്തിനു കാര്യമായ മാറ്റമൊന്നും ഇപ്പോഴും വന്നിട്ടില്ല. മാര്‍ക്‌സിസ്റ്റുകളുടേയും ഗാന്ധിയന്മാരുടേയും ദൈവവാദികളുടേയും ട്രേഡ് യൂണിയനുകളില് അംഗങ്ങളായിരിക്കുന്നതിനാല് അവരിലെ ദളിത് ഭാവത്തെ പുതിയ രീതിയില് ആ പാര്‍ട്ടികള് വ്യാഖ്യാനിച്ചുകൊണ്ടിരിക്കുന്നു. ഫേയ്സ്ബുക്കിലും വാട്ട്‌സാപ്പിലും എഴുതുന്നവരുമുണ്ട്.\nഫാസിസത്തിനെതിരേയും ഹൈന്ദവ വര്‍ഗ്ഗീയതക്കെതിരേയും ഉജ്ജ്വലങ്ങളായ നിലപാടുകളാണവരുടെ എഴുത്തുകള്. ചിലര് പ്രമുഖ മാസികകളില് എഴുതി അവരുടെ വൈദഗ്ദ്ധ്യം വെളിപ്പെടുത്തുന്നു. കഴിഞ്ഞമാസം കോടതിയില് വന്നപ്പോള് അവരിലൊരാളുടെ ഒരു ഇന്റര്‍വ്യൂ മാതൃഭൂമി ആഴ്ചപ്പതിപ്പില് വന്നത് ഒരു ദളിത് യുവാവ് വായിക്കാന് തന്നു. കേസ് വിളിക്കാന് സമയം ഉള്ളതിനാല് കോടതി വരാന്തയില്‍നിന്നു ഞാനത് മുഴുവനും വായിച്ചു. മനോഹരമായ ഭാഷ. അതിനേക്കാള് മനോഹരമായ അച്ചടി. ആ സമരത്തിന്റെ തീ ആളുന്ന ഫോട്ടോകള് ഭംഗിയായി ലേഔട്ട് ചെയ്ത് പ്രദ്ധീകരിച്ചിരിക്കുന്നു.\nഇതിപ്പോള് എത്രാമത്തെ തവണയാണ് കോടതിയില് യഥാസമയം ഹാജരാകുന്നതെന്ന് എനിക്കറിയില്ല. എന്റെ ജോലിയുടെ ഭാഗമായി ഞാനിതിനെ ഇപ്പോള് കാണാന് തുടങ്ങിയിരിക്കുന്നു.\nഎന്നാല്, എല്ലാത്തവണയുംപോലെ ഞങ്ങളുടെ നേതാവ് ഇത്തവണ എത്തിയില്ല. കോടതിയിലെ കേസ് പതിവുപോലെ നീട്ടിവയ്ക്കപ്പെട്ടതായി വക്കീല് ഞങ്ങളെ അറിയിച്ചു. ഞങ്ങള് പല വഴിക്കായി പിരിഞ്ഞു. ഞാന് കോട്ടയത്തേയ്ക്ക് പോകേണ്ടതാണ്. ഉച്ചയോടെ വീടെത്തിയാല് ബാക്കി സമയം ചുമടെടുക്കാന് കിട്ടും. അതിനാല് കോടതിയില്‍നിന്നും കേസ് അടുത്ത തവണയിലേയ്ക്ക് നീട്ടിയതായി വക്കീല് വന്നു പറയുന്ന നിമിഷം ഞാന് കോട്ടയത്തേയ്ക്ക് വണ്ടി പിടിക്കാനായി ഓടാറാണ് പതിവ്. സംഘടനാകാര്യങ്ങളില് ഇടപെടാതെയുള്ള എന്റെ ഓട്ടം ഈയിടെ വിമര്‍ശനങ്ങള്‍ക്കു കാരണമായിരിക്കുന്നു.\nഇതിനിടയില് നേതൃത്വത്തിന്റെ രണ്ടു വിഭാഗങ്ങള് ഉണ്ടാവുകയും അവര് പരസ്പരം കണ്ടാല് കൂടി പരിചയം കാട്ടാത്തവരായും മാറി. ഒരു വിഭാഗം മാര്‍ക്‌സിസ്റ്റുകളെ പിന്‍തുണച്ചു; മറ്റേ വിഭാഗം ദൈവവാദികളേയും. വനം കയ്യേറി ഉണ്ടായ കേസുകള് ഒഴിവായി കിട്ടാന് കേന്ദ്ര ബന്ധവും കേരളത്തില് അധികാരമുറപ്പിക്കാന് കമ്യൂണിസ്റ്റു സഖ്യവും ആവാമെന്ന് അവര് കണക്കുകൂട്ടുന്നു. കേട്ടപ്പോള് അതിലൊരു യുക്തിയുണ്ടെന്ന് എനിക്കു തോന്നി. എന്നാല്, എന്നോടു ചോദിച്ചാല് ഞാന് പറയും: ''ഈ കേസ് തീര്‍ന്നിരുന്നെങ്കില് ഇനി ഒരു സംഘടനയിലും ഞാന് അംഗമായിരിക്കില്ല.'' എന്നോട് അഭിപ്രായമൊന്നും ആരും ഇതേവരെ ചോദിച്ചില്ല. ഞാന് എന്റെ അഭിപ്രായങ്ങള് ആരോടും പറഞ്ഞതുമില്ല.\nകോടതിവളപ്പില്‍നിന്ന് സംഘടനക്കാര് പിരിഞ്ഞുപോയ സമയം നോക്കി ഞാന് ഫുട്പാത്തിലേക്ക് നടന്നു. അവിടെനിന്നും ഉള്ള എന്റെ നടത്തം അവസാനിച്ചത് മേനക ജംഗ്ഷനിലുള്ള ഒരു ബാറിന്റെ മുന്‍പിലായിരുന്നു. പഠനകാലത്ത് സിനിമ കണ്ടും തിരക്കിനിടയില് അതിസുന്ദരികളുടെ ശരീരങ്ങളെ തൊട്ടും തഴുകിയും അനുഭവങ്ങളാക്കിയത് ഓര്‍ത്ത് കുറച്ചുനേരംകൂടി ഞാന് അവിടെനിന്നു. ഫുട്പാത്തിലൂടെ ജനം തിരക്കുകൂട്ടി അങ്ങോട്ടും ഇങ്ങോട്ടും നടന്നു മാറുന്നു. ഓരങ്ങളില് വഴിയോരക്കച്ചവടക്കാര് ഒച്ചവെച്ച് പലവിധ സാധനങ്ങള് വില്‍ക്കുന്നു. തൃപ്പൂണിത്തുറയ്ക്കും ഫോര്‍ട്ടുകൊച്ചിക്കും യാത്രക്കാരെ കയറ്റി ഒന്നുരണ്ടു ബസുകള് പാഞ്ഞുപോയി. ഉച്ചവെയില് അതിശക്തമായി ശരീരത്തെ വിയര്‍പ്പിക്കുന്നതു ഞാനറിഞ്ഞു. വേഗം ചിലരെയൊക്കെ തള്ളിമാറ്റി ഫുട്പാത്ത് മുറിച്ചുനടന്ന് ഞാന് ബാറിന്റെ അകത്തേക്കു കയറി. മറ്റൊരു കാലത്തിനു പശ്ചാത്തലം ഇരമ്പിയാര്‍ത്തു വരുന്നതുവരെ ഞാന് മദ്യം വാങ്ങി കുടിച്ചു കൊണ്ടേയിരുന്നു. ഇരമ്പിയെത്തുന്ന ശബ്ദകണങ്ങളെ ഞാന് വേര്‍തിരിച്ചു. ദളിതു വിദ്യാര്‍ത്ഥി സമിതിയിലെ വിയോജിപ്പുകളുടെ ശബ്ദമായിരുന്നു ആദ്യം. പിന്നീടത് ഭ്രാന്തുപിടിച്ചു കാടുകയറിപ്പോയ കാട്ടുതീ ആളിയാളി കത്തുന്നതായി. ആന്തലുകള് ശമിച്ച് കനല് എരിയുന്നതായി. ശബ്ദം കേള്‍ക്കാതെയും വന്നു. കുറച്ചു കഴിഞ്ഞപ്പോള് ആരോ തോളില് വന്നു തട്ടി. ''വരൂ വാതിലുകള് അടയ്ക്കുന്നു. നാളെ വരാം'' സമീപത്തുനിന്ന് അയാള് വിളിച്ചുപറഞ്ഞു.\n''അടഞ്ഞ വാതിലുകള്.'' ''നാളെ വരാത്തവര്.'' ''ആരും ആകാത്തവര്.''\nശബ്ദങ്ങള് കേട്ട് അവിടെ എവിടെയോ വീണുപോയതുമാത്രം ഞാന് അറിയുന്നുണ്ടായിരുന്നു.\nMalayalam Literature malayalam language SAMAKALIKA MALAYALAM malayalam bhaasha Malayalam Story short story kadha കഥ പി.കെ. പ്രകാശ് 'ലഹരി'


വീടിന് തീയിട്ട ശേഷം ഗൃഹനാഥന് തൂങ്ങിമരിച്ച നിലയില് - Mangalam News Online\nPosted On: January 26, 2022 10:20 am IST\nപുലിയൂര്>>വീട് അടിച്ചു തകര്‍ത്ത്, തീയിട്ട ശേഷം ഗൃഹനാഥന് തൂങ്ങിമരിച്ച നിലയില്. നെയ്യാറ്റിന്‍കര പുലിയൂര് ശാലയിലാണ് സംഭവം. പുലിയൂര് ശാല പൊട്ടന്‍ചിറ വാഴവിള കുഴി വീട്ടില് കുമാര് (45) ആണ് മരിച്ചത്. ഇന്ന് രാവിലെയായിരുന്നു സംഭവം. പൊലീസ് നടപടികള്‍ക്കുശേഷം മൃതദേഹം മെഡിക്കല് കോളജിലേക്ക് മാറ്റി. സംഭവത്തില് പൊലീസ് കേസെടുത്തിട്ടുണ്ട്.\nഭാര്യയ്ക്ക് മറ്റ് ചിലരുമായി ബന്ധമുണ്ടെന്ന് ആരോപിച്ച് വീട്ടില് കലഹം പതിവായിരുന്നു. ഇന്നലെയും കുമാര് ഭാര്യയെയും കുട്ടികളെയും മര്‍ദിച്ചിരുന്നു. തുടര്‍ന്ന് പൊലീസ് എത്തി ഇവരെ ബന്ധുവീട്ടിലേക്ക് മാറ്റിയിരുന്നു.പ്രകോപിതനായ കുമാര് വീട്ടിലെ മുഴുവന് ജനല്‍ച്ചില്ലുകളും ഫര്‍ണിച്ചറുകളും അടിച്ചുതകര്‍ത്തു.\nതുടര്‍ന്ന് ഇന്ന് രാവിലെ വീട്ടില് പെട്രോള് ഒഴിച്ചശേഷം കിടപ്പു മുറിയില് തൂങ്ങി മരിക്കുകയായിരുന്നു. പാറശ്ശാലയില് നിന്ന് ഫയര്‍ഫോഴ്‌സ് എത്തിയായിരുന്നു തീ കെടുത്തിയത്. കുമാറിന്റ ശരീരം പൂര്‍ണമായും കത്തിക്കരിഞ്ഞ നിലയിലായിരുന്നു. മൃതദേഹം പോസ്റ്റുമോര്‍ട്ടത്തിന് ശേഷം ബന്ധുക്കള്‍ക്ക് വിട്ടുനല്‍കും.\nദില്ലിയില് വന് തീപിടുത്തം; രണ്ട് കുട്ടികളടക്കം ഏഴ് പേര് വെന്തുമരിച്ചു, 60 പേര്‍ക്ക് പൊള്ളലേറ്റു\nതിരുവനന്തപുരത്ത് ഹാര്‍ഡ് വെയര് ഷോപ്പില് വന് തീപിടുത്തം, ജീവനക്കാര് അകപ്പെട്ടിട്ടുണ്ടോ എന്ന് സംശയം


എയ്ഡഡ് സ്കൂളുകൾക്ക് നേരെ സർക്കാർ വാളോങ്ങിക്കഴിഞ്ഞു\nEducation | വിദ്യാഭ്യാസം\nBy admin On Friday|13-Mar-2020\nസർക്കാരിന്റെ സാമ്പത്തിക പ്രതിസന്ധി രൂക്ഷമായാൽ ഏറ്റവും ആദ്യം സാലറി മുടങ്ങുന്നത് ഏത് മേഖലയിലായിരിക്കും എന്നതിന്റെ സൂചനയാണ് ഇത് നല്കുന്നത്.\nപെട്രോളും മദ്യവും കുടി GST യിൽ ഉൾപ്പെടുത്തുകയും കെട്ടിട നികുതി, ഭൂനികുതി, റോഡ് ടാക്സുകൾ ഇവയിൽ കേരള സർക്കാരിന് തോന്നുംവിധം നികുതി ചൂഷണം തുടരാനുള്ള സ്വാതന്ത്ര്യം നഷ്ടമാവുകയും കൂടി ചെയ്യുന്നതോടെ ജീവനക്കാരുടെ ശമ്പളവും പെൻഷനും മുടങ്ങും.\nപിന്നെ സാധാരണക്കാരെപ്പോലെ തന്നെ ലോട്ടറിയെടുത്ത് വച്ച് സ്വപ്നം കണ്ട് കിടന്ന് നേരം വെളുപ്പിക്കുക മാത്രമാവും അവർക്കുമുള്ള ഗതി.\nKSRTC യും BSNL ഉം നല്കുന്ന പാഠം ഉൾക്കൊണ്ട് എന്റെ ഈ പോസ്റ്റ് അനുഭാവപൂർവ്വം പരിഗണിക്കേണ്ടതും ലൈക്ക് ചെയ്യേണ്ടതും ഷെയർ ചെയ്യേണ്ടതും സർക്കാർ ഖജനാവിൽ നിന്നുള്ള വരുമാനം കൊണ്ട് ജീവിക്കുന്ന നല്ലവരും സാധാരണക്കാരുമായ ജീവനക്കാരാണ്.\n"കോമൺസെൻസ്" ഉള്ള ജീവനക്കാർ\nയൂണിയൻ നേതാക്കൾക്കെതിരെ സ്വതന്ത്രമായി ചിന്തിക്കുകയും പ്രതികരിക്കുകയും ചെയ്ത് തുടങ്ങാനുള്ള സമയം അതിക്രമിച്ചിരിക്കുന്നു.\nപതിനൊന്നാം ശമ്പള പരിഷ്ക്കരണ കമ്മീഷൻ എങ്കിലും "ശമ്പളം പരിഷ്ക്കരിക്കണം."\nപരിഷ്കരണം എന്നാൽ വർദ്ധന മാത്രമാണെന്ന് ധരിക്കരുത്.\nയുദ്ധകാലാടിസ്ഥാനത്തിൽ ഭവന നിർമ്മാണ വകുപ്പും ബോർഡും നിർത്തലാക്കണം.\nകർഷകരെ സഹായിക്കുവാൻ വേണ്ടിയെന്ന വ്യാജേനയുള്ള മുഴുവൻ വകുപ്പുകളിലും സ്വയം വിരമിക്കൽ പദ്ധതി നടപ്പാക്കി ജീവനക്കാരുടെയെണ്ണം പത്തിലൊന്നാക്കുക.\nഅനുബന്ധ ബോർഡുകൾ, കോർപ്പറേഷനുകൾ എന്നിവ പൂർണ്ണമായും പൂട്ടുക.\nഇവയിലൂടെ ചെലവഴിക്കുന്ന തുക കൊണ്ട് കേരളത്തിലെ അറുപത്തഞ്ച് വയസ് കഴിഞ്ഞ മുഴുവൻ കർഷകർക്കും കർഷക തൊഴിലാളികൾക്കും കുറഞ്ഞത് 6000/- രൂപ മാസ പെൻഷനായി നൽകുവാൻ സർക്കാരിന് സാധിക്കണം.\nകൂടാതെ മന്ത്രിമാരുടെ എണ്ണവും വകുപ്പുകളും മുന്നിലെന്നാക്കണം.\nകണ്ണൂർ, കോഴിക്കോട്, MG യൂണിവേഴ്സിറ്റികൾ കേരളാ യൂണിവേഴ്സിറ്റിയിൽ ലയിപ്പിക്കണം. പണിയെടുക്കാൻ കൂട്ടാക്കത്ത അനാവശ്യ ജീവനക്കാരെയെല്ലാം പിരിച്ചുവിടണം.\nമദ്യത്തിന്റെ പേരിൽ കവരുന്ന നികുതി മദ്യം വാങ്ങുനവന്റെ പെൻഷൻ കോൺട്രിബ്യൂഷൻ ആയി പരിഗണിച്ച് NPS ൽ അsയ്ക്കപ്പെടണം.\nകുറഞ്ഞകൂലിയിൽ കരാറടിസ്ഥാനത്തിലും കുറഞ്ഞ മാസ സമ്പളത്തിലും ജോലി ചെയ്യാൻ തയ്യാറുള്ളവരുടെ\nസേവനം വിദ്യാഭ്യാസ ആരോഗ്യ വകുപ്പുകളുടെ കീഴിൽ നടപ്പാക്കണം.\n1200 രൂപ ദിവസക്കൂലിയും മുപ്പതിനായിരം രൂപ മാസ ശമ്പളവും കേരളത്തിലെ നിലവിലുള്ള സാമൂഹിക സാമ്പത്തിക സ്ഥിതിയിൽ തികച്ചും ന്യായമാണ്.\nസർക്കാർ കരാറുകളെല്ലാം ടെൻഡർ അടിസ്ഥാനത്തിലാണല്ലോ നിർണ്ണയിക്കുക , ആ വിധത്തിൽ\nസർക്കാർ ജോലിയുടെ സാലറി പാക്കേജ് ടെൻഡർ അടിസ്ഥാനമാക്കി നടപ്പാക്കിയാൽ സംസ്ഥാനത്തെ മുഴുവൻ പ്രശ്നങ്ങൾക്കും വലിയൊരു ശതമാനവും പരിഹാരമാവും.\nപല തസ്തികകളിലും നാലിലൊന്ന് കൂലിക്ക് നാല്മടങ്ങ് മികവിൽ സർക്കാരിനെ സേവിക്കാൻ കോടിക്കണക്കിന് നിർദ്ധനരായ രാജ്യസ്നേഹികൾക്ക് ഇത് അവസരമൊരുക്കും.\nസർക്കാർ ജോലിക്കുള്ള ശമ്പളം റാങ്ക് ലിസ്റ്റിൽ പേരുള്ളവർ ഇ-ടെൻഡർ വഴിയോ സീൽ ചെയ്ത കൊട്ടേഷൻ വഴിയോ കോട്ട് ചെയ്യട്ടെ. നിയമനം അതനുസരിച്ച് നടത്താം.\nഒരു വർഷത്തിൽ 36 ദിവസം സർക്കാരിന് വേണ്ടി ഫ്രീയായി ജോലി ചെയ്യാൻ സോഷ്യലിസം പ്രസംഗിക്കുന്ന നികുതിയടക്കാത്ത മുഴുവൻ ആളുകളും തയ്യാറാവണം. ആ തരത്തിലുള്ള നിയമനിർമ്മാണങ്ങൾ ഉണ്ടാവണം.\nകോടതി , പോലീസ് സ്റ്റേഷൻ,\nസർക്കാർ ആശുപത്രി , സ്കൂളുകൾ തുടങ്ങിയവയിൽ തൂപ്പ് ജോലി, ഡ്രൈവിംഗ് മുതൽ കുറഞ്ഞ ദിവസത്തെ പരിശീലനം കൊണ്ട് ചെയ്യാവുന്നതോ തന്റെ വിദ്യാഭ്യാസ യോഗ്യതയ്ക്ക് അനുസരിച്ച് ഉള്ളതോ ഉൾപ്പെടെ എന്തു ജോലിയും ഇത്തരത്തിൻ ഏറ്റെടുക്കാൻ കഴിയും .\nചെറിയ ശതമാനം ആളുകൾക്ക് മാത്രമേ ഇൻകം ടാക്സ് അടച്ച് രാഷ്ട്ര നിർമ്മാണത്തിൽ പങ്കാളികളാവാൻ സാധിക്കുന്നുള്ളു. അതിന് പകരമായി ഒരു കലണ്ടർ ഇയറിലെ 365 ദിവസത്തിന്റെ പത്ത് ശതമാനം ദിവസം ഓരോ പൗരനും രാജ്യത്തിന് വേണ്ടി സേവനം ചെയ്യണമെന്ന് നിയമം നിർമ്മിക്കണം.\nകുടുതൽ മെറിറ്റുള്ളവർ ,കുടുതൽ സമയം, കുറഞ്ഞ കൂലിക്ക്, കൂടുതൽ നിലവാരമുള്ള ജോലി ചെയ്യാൻ തയ്യാറുണ്ടെങ്കിൽ അത് രാജ്യം പ്രയോജനപ്പെടുത്തുന്നതിൽ എന്താണ് തെറ്റ്?\nഇത്തരത്തിൽ മിച്ചം കണ്ടെത്താൻ കഴിയുന്ന തുക നൈപുണ്യവികസനത്തിനും സംരംഭങ്ങളെ പ്രോത്സാഹിപ്പിക്കുവാനും എല്ലാ വിഭാഗത്തിലും പെട്ടവരുടെ സാമൂഹ്യക്ഷേമത്തിനും വിനിയോഗിക്കപ്പെടണം.\nവളർന്നു വരുന്ന സ്വതന്ത്ര ബിസിനസ്സ് മേഖലയാണ് തൊഴിൽ നൽകേണ്ടത്.\nസർക്കാർ "ഗവേണൻസിൽ" മാത്രമൊതുങ്ങട്ടെ..!\nഇന്നത്തെ രീതിയിലുള്ള കേരള സർക്കാർ ബജറ്റും ഖജനാവിൽ നിന്നുള്ള ധനവിനിയോഗവും "സോഷ്യലിസ്റ്റ് " എന്ന് എഴുതി ചേർത്ത 42-ാം ഭരണഘടനാ ഭേതഗതി രാജ്യത്തെ പൗരന്മാർക്കെല്ലാം ഉറപ്പു നല്കുന്ന\nസാമൂഹ്യവും സാമ്പത്തികവും രാഷ്ട്രീയവുമായ തുല്യ നീതിയ്ക്ക് നിരക്കാത്തതാണ്.\nപദവിയിലും അവസരത്തിലും സമത്വവും ഭരണഘടന ഉറപ്പുതരുന്നുണ്ട് .\nഅസംഘടിതരായ സാധാരണക്കാർക്ക് കേവലം1300 രൂപ മാത്രം ക്ഷേമ പെൻഷനായി വകയിരുത്തിയ സംസ്ഥാന ബജറ്റ് ഭരണഘടനാ വിരുദ്ധമാണ്.\nമന്ത്രി തോമാച്ചനെതിരെ സാമൂഹ്യ പ്രവർത്തകർ സുപ്രീം കോടതിയെ സമീപിക്കണം.\nJames Mathew Poovathinkal fb യിൽ എഴുതിയത്


ഷിബു കഥ/ സംഭവവിവരണം | Shibu Mollywood Movie Story, Preview in Malayalam - Filmibeat Malayalam\nMalayalam » Movies » shibu » Story\n32ാം അദ്ധ്യായം 23ാം വാക്യം എന്ന ചിത്രത്തിന്റെ സംവിധായകരായ അർജുൻ, ഗോകുല് രാമകൃഷ്ണന് എന്നിവര് ചേര്‍ന്ന് സംവിധാനം ചെയ്യുന്ന ചിത്രമാണ് ഷിബു. ദിലീപ് ചിത്രങ്ങള് കണ്ട് അദ്ദേഹത്തെ വെച്ച് സിനിമയെടുക്കമെന്ന സ്വപ്‌നവുമായി നടക്കുന്ന ചെറുപ്പക്കാരന്റെ കഥയാണ് ചിത്രം പറയുന്നത്. കാര്‍ത്തിക് രാമകൃഷ്ണന്,അഞ്ജു കുര്യന് എന്നിവരാണ് ചിത്രത്തില് പ്രധാന കഥാപാത്രങ്ങളെ അവതരിപ്പിക്കുന്നത്.പ്രണീഷ് വിജയനാണ് ചിത്രത്തിന്റെ തിരക്കഥയൊരുക്കിയിരിക്കുന്നത്. തട്ടത്തിന് മറയത്ത്. ആനന്ദം എന്നീ ചിത്രങ്ങളിലൂടെ ശ്രദ്ധേയനായ പിന്നണി ഗായകന് സച്ചിന് വാര്യരാണ് ചിത്രത്തിന്റെ സംഗീതം ഒരുക്കുന്നത്.\n'അലിയുകയായ് നെഞ്ചകം'! കാര്‍ത്തിക്കിന്റെ ആലാപനത്തില്..\nദിലീപ് ആരാധകന്റെ കഥ പറയുന്ന ഷിബു തിയ്യേറ്ററുകളിലേക്ക്!..\nമഞ്ജു വാര്യറിന് വെല്ലുവിളിയുമായി 'ഷിബു', ജനപ്രിയ നായകന്റെ..\nGo to : ഷിബു വാര്‍ത്തകള്


ഇരുൾ– കൊള്ളാവുന്ന ത്രെഡ്, നല്ല ശ്രമം, അത്ര തൃപ്തി വരാത്ത ഒടുക്കം-Irul movie Review\nഓൺ ഏപ്രിൽ 02, 2021\nഒന്നരമണിക്കൂർ തരക്കേടില്ലാത്ത അനുഭവം നൽകാൻ എന്തായാലും സാധിക്കുന്നുണ്ട്.\nമുന്നേ മൂന്ന് നടൻമാർ മാത്രമുള്ള ഒരു സിനിമ, സീ യു സൂണിന് പിന്നാലെ ഒടിടി റിലീസായി എത്തുന്ന ഫഹദ് ഫാസില് ചിത്രം. പേരു പറയുന്നതുപോലെ അൽപ്പം ഡാർക്ക് സബ്ജക്ട്. അലക്സ് പാറയില് എന്ന യുവ നോവലിസ്റ്റും സുഹൃത്തും അഭിഭാഷകയുമായ അര്‍ച്ചന പിള്ളയുമൊത്തുള്ള ഒരു യാത്രയിൽ ഒരു ബംഗ്ളാവിൽ എത്തുന്നതും അവിടെ ഒരാളെ കണ്ടു മുട്ടുന്നതുമാണ് കഥാതന്തു.ഒന്നരമണിക്കൂർ തരക്കേടില്ലാത്ത അനുഭവം നൽകാൻ എന്തായാലും സാധിക്കുന്നുണ്ട്. ഫഹദ് ഫാസില്, സൗബിന് ഷാഹിര്, ദര്‍ശന രാജേന്ദ്രന് എന്നിവരാണ് ഈ ചിത്രത്തിൽ അഭിനയിച്ചിരിക്കുന്നത്. പതിഞ്ഞ തുടക്കം ഉദ്വോഗം ജനിപ്പിക്കുന്ന, എന്നാൽ അൽപ്പം നാടകീയമായ കഥ പറച്ചിൽ. ഇടയ്ക്ക് ത്രില്ലറാണോ, ഹൊറർ ആണോ എന്നൊക്കെ തോന്നിക്കുന്ന രംഗങ്ങൾ എന്നിവയാണ് ചിത്രത്തിലുള്ളത്. ആറ് കൊലപാതകങ്ങളെ മുന്‍നിര്‍ത്തിയുള്ള പുസ്തകത്തെക്കുറിച്ച് സൗബിന് ഷാഹിറും ഫഹദ് ഫാസിലും സംസാരിക്കുന്നതായിരുന്നു ട്രെയിലറിലെ വിഷയം, അതിനോടനുബന്ധുച്ചു തന്നെയാണ് സിനിമയും പോകുന്നത്. ഡയലോഗിലെ അതി നാടകീയത ചിത്രത്തിൽ അൽപ്പം മുഴച്ചു നിൽക്കുന്നുവെന്ന് ഏവരും പറയുന്നു. കളർ ഗ്രേഡിങും ക്യാമറ വർക്കും മനോഹരമായിരിക്കുന്നു. ജോമോന് ടി ജോണിന്റെ ക്യാമറയും ശ്രീരാഗ് സജിയുടെ പശ്ചാത്തലസംഗീതവും ചിത്രത്തിനെ ഇടയ്ക്ക് മറ്റൊരു ലെവലിലേക്കു ഉയർത്തുന്നു. ആന്റോ ജോസഫ് ഫിലിം കമ്പനിയുടെ ബാനറില് ആന്റോ ജോസഫ് ,പ്ലാന് ജെ.സ്റ്റുഡിയോസിന്റെ ബാനറില് ജോമോന് ടി. ജോണ്, ഷമീര് മുഹമ്മദ് എന്നിവരാണ് നിര്‍മ്മാണം. Irul movie cast: Fahadh Faasil, Soubin Shahir, Darshana Rajendran Irul movie director: Naseef Yusuf Izuddin


കാഷ്മീരിലെ ദോദ ജില്ലയിൽ കലാപം; ഭദേർവയിൽ കർഫ്യു പ്രഖ്യാപിച്ചു : Deepika.com National News\nകാഷ്മീരിലെ ദോദ ജില്ലയിൽ കലാപം; ഭദേർവയിൽ കർഫ്യു പ്രഖ്യാപിച്ചു\nFriday, May 17, 2019 2:40 AM IST\nജമ്മു: കാഷ്മീരിലെ ദോദ ജില്ലയിലെ ഭദേർവയിൽ കലാപത്തെത്തുടർന്ന് കർഫ്യൂ പ്രഖ്യാപിച്ചു. ഇന്നലെ ജനക്കൂട്ടം ഭദേർവ പോലീസ് സ്റ്റേഷൻ ആക്രമിക്കുകയും നിരവധി വാഹനങ്ങൾ അഗ്നിക്കിരയാക്കുകയും ചെയ്തു. ഇതര സമുദായക്കാരുടെ വീടുകൾക്കു നേർക്കും ആക്രമണമുണ്ടായി. ലാത്തിച്ചാർജ് നടത്തിയും കണ്ണീർവാതകം പ്രയോഗിച്ചുമാണു പ്രതിഷേധക്കാരെ പോലീസ് പിരിച്ചുവിട്ടത്. കന്നുകാലി കച്ചവടക്കാരനായ യുവാവ് കൊല്ലപ്പെട്ടതാണു സംഘർത്തിനു കാരണമായത്.\nപശു സംരക്ഷകരുടെ ആക്രമണത്തിലാണു നയീം കൊല്ലപ്പെട്ടതെന്ന് ബന്ധുക്കൾ ആരോപിച്ചു. എന്നാൽ, ദോദ ജില്ലാ ഭരണകൂടം ഇക്കാര്യം നിഷേധിച്ചു. കൊലപാതകത്തിനു ചിലർ സാമുദായികനിറം നല്കാൻ ശ്രമിക്കുകയാണെന്നു ജില്ലാ ഭരണകൂടം ആരോപിച്ചു.\nചൊവ്വാഴ്ച രാത്രി നാൽതി മേഖലയിലെത്തിയപ്പോൾ നയീം വെടിയേറ്റു കൊല്ലപ്പെട്ടു. സംഭവവുമായി ബന്ധപ്പെട്ട് രണ്ടു പേരെ പോലീസ് അറസ്റ്റ് ചെയ്തു.


ആദ്യപാഠങ്ങൾ: അനുസരണയുള്ള നായ ഉടമയുടെ അഭിമാനം | Petsworld | Manorama Online\nആദ്യപാഠങ്ങൾ: അനുസരണയുള്ള നായ ഉടമയുടെ അഭിമാനം\nമനോരമ ലേഖകൻ September 06, 2018 02:55 PM IST\nനായ്ക്കുട്ടികളുടെ ചില സ്വഭാവങ്ങള് ഉടമയെയും വീട്ടുകാരെയും ഏറെ കുഴക്കാറുണ്ട്. കാറുകൾ, ബൈക്കുകൾ എന്നിവയെ പിൻതുടർന്നോടുന്നതാണ് ഒന്ന്. അപകടകരമായ ഈ സ്വഭാവം മാറ്റിയെടുക്കാൻ ഒരു കപ്പ് വെള്ളമോ വെള്ളം നിറച്ച ഗാർ‍ഡൻ സ്പ്രെയറോ എടുത്ത് വാഹനത്തിന്റെ പിൻസീറ്റിലിരുന്ന് ഓടിവരുന്ന നായയുടെ മുഖത്തേക്ക് വീശി ഒഴിച്ചോ സ്പ്രേ ചെയ്തോ No എന്ന് ആജ്ഞാപിക്കണം. വീട്ടിലെ ചെരിപ്പുകളും ഷൂസും മറ്റും കടിച്ചു നശിപ്പിക്കുന്ന നായ്ക്കുട്ടികളുണ്ട്.\nഇവയുടെ മുന്നിൽവച്ച് ഷൂസോ ചെരിപ്പോതാഴെയിടുക. മണം പിടിച്ചുവന്ന് അതു കടിച്ചു മുറിക്കാൻ നായ ശ്രമിച്ചാൽ No എന്ന് കനത്ത സ്വരത്തിൽ വിലക്കുക. പല ഉടമകളും ചെറിയ ശിക്ഷ നൽകിയാണ് ഈ ദുശ്ശീലം മാറ്റിയെടുക്കുക. ഇതിനായി അവർ അൽപം കുരുമുളകുപൊടിയോ പച്ചമുളക് അരച്ചതോ വിന്നാഗിരിയിൽ ചേർത്ത് ഒരു നുള്ള് നായയുടെ മൂക്കിലും അവന്റെകൺമുന്നിൽവച്ചു ബാക്കി ഷൂസിലും ചെരിപ്പിലും പുരട്ടും. വൈദ്യുതിവയറുകളും ടിവി കേബിളുകളും നശിപ്പിക്കുന്നവർക്കും ദുശ്ശീലമകറ്റാൻ ഇത്തരം ചെറിയ ശിക്ഷ നൽകുന്നത് പലപ്പോഴും വിജയംകണ്ടിട്ടുണ്ട്. പക്ഷേ, ഒന്നോർക്കുക, വിറ്റമിനുകളുടെയും ചില ധാതുലവണങ്ങളുടെയും കുറവുകൊണ്ട് വസ്തുക്കൾ തിന്നുന്ന സ്വഭാവമുള്ളവയ്ക്ക് പരിശീലനമല്ല, ചികിത്സയാണു വേണ്ടത്.\nപല്ല് മുളച്ചുവരുന്ന സമയത്ത് വായിൽകിട്ടുന്നതെന്തും കടിച്ചു കളിച്ചേക്കാം. ഇവയ്ക്കു കടിക്കാനുള്ള കളിപ്പാട്ടങ്ങളോ വൃത്തിയും വലുപ്പവുമുള്ള എല്ലിൻകഷണങ്ങളോ നൽകണം.വിസര്‍ജനംനായ്ക്കുട്ടികൾ പഠിക്കേണ്ട ഏറ്റവും പ്രധാന പാഠമാണ് മലമൂത്ര വിസർജനം സ്ഥിരമായി ഒരിടത്തു മാത്രം ചെയ്യുക എന്നത്. നമ്മൾ നിശ്ചയിക്കുന്ന സ്ഥലത്താവണം അവർ ഇതു ചെയ്യേണ്ടത്. വീട്ടിനുള്ളിലും കൂട്ടിലും ചെയ്യാൻ നാമിഷ്ടപ്പെടില്ലല്ലോ. ഹൗസ് ബ്രേക്കിങ് (House breaking) എന്നാണ് ഈ മുഖ്യപാഠത്തിന് നൽകുന്ന പേര്. വീടിനു പുറത്തെ കൂടുകളിൽ വളർത്തുന്ന നായ്ക്കുട്ടികളാണെങ്കിൽ അവയെഓരോ നേരത്തെ ഭക്ഷണത്തിനു ശേഷവും നമ്മൾ നിശ്ചയിച്ചുറപ്പിച്ച സ്ഥലത്ത് കൊണ്ടുപോയി നിർത്തുക. 5–10 മിനിറ്റിനുള്ളിൽ അവൻ മലമൂത്ര വിസർജനം ചെയ്യും.\nസ്വമേധയാ ചെയ്തില്ലെങ്കിൽ ആ സ്ഥലത്ത് കുറച്ചുസമയം വട്ടത്തിൽ നടത്തുക. അൽപനേരത്തിനുള്ളിൽ അവൻ അവിടെ കാര്യം സാധിക്കും. ഇത് ആവർത്തിക്കുകയും കൃത്യമായി ചെയ്യുമ്പോൾ Good Boy എന്ന് അഭിനന്ദിച്ച്, കീഴ്ത്താടിയിൽ ചൊറിഞ്ഞ് ലാളിക്കുകയും ചെയ്യുക. തലയുടെ മുകളിൽ തൊടുന്നതും പുറത്തുപിടിക്കുന്നതും തട്ടുന്നതും നായ്ക്കൾക്ക് സ്വാഭാവികമായി അധിക ഇഷ്ടമുള്ള കാര്യമല്ല. ഈ ശിക്ഷണം ഹൃദിസ്ഥമായാൽ കൃത്യസമയത്ത് ഭക്ഷണം നൽകിയശേഷം മലമൂത്രവിസർജന സ്ഥലത്തേക്ക് അവയെ അഴിച്ചുകൊണ്ടുപോകുകയോ അഴിച്ചുവിടു കയോ ചെയ്യണം. ഇനി വീട്ടിനുള്ളിൽ തന്നെയാണ് വാസമെങ്കിൽ പേപ്പർ പരിശീലനരീതി (Paper training method) ആയിരിക്കും ഉചിതം\nആദ്യമായി വീട്ടിലെത്തുമ്പോൾ നായ്ക്കുട്ടിയെ ഒരു ചെറിയ മുറിയിൽ നിലത്ത് മുഴുവൻ പത്രക്കടലാസുകൾ രണ്ട് അടുക്കായി വിരിച്ച് അവിടെ താമസിപ്പിക്കുക. ഭക്ഷണശേഷം തീറ്റപ്പാത്രത്തിൽനിന്നും കിടക്കുന്ന സ്ഥലത്തുനിന്നും അകലെ ഒരു മൂലയിൽ കൊണ്ടുപോയി മലമൂത്ര വിസർജനം ചെയ്യുന്നതുവരെ അവിടെ നിർത്തുക. ഇതിനായി ഉത്തേജനം കിട്ടാൻ കുളിപ്പിക്കുന്നത് നല്ലതാണ്. ദിവസം ചെല്ലുന്തോറും പേപ്പറുകളുടെ എണ്ണം കുറച്ച് കൊണ്ടുവന്ന് അവസാനം ഒരു സ്ഥലത്തുള്ള പേപ്പറിൽ മാത്രം കാര്യം നടത്തുന്ന സ്വഭാവം ശീലിപ്പിക്കാം. പത്രത്തിനു പകരമായി ഒരു പരന്ന പാത്രമോ അല്ലെങ്കിൽ റെഡിമെയ്ഡ് ടോയ്‌ലെറ്റ് ട്രേയോ ഉപയോഗിച്ച് ശീലിപ്പിക്കാം.\nഉടമയുടെയും വീട്ടിലുള്ളവരുടെയും ദേഹത്തേക്കു ചാടിക്കയറുന്നതും കാരണമില്ലാതെ കടിക്കുന്നതും നായ്ക്കുട്ടികളുടെ സ്ഥിരം കുറുമ്പുകളാണ്. ഈ ശീലക്കേടുകൾ മാറ്റിയെടുക്കണം. ചൊട്ടയിൽ മാറ്റിയില്ലെങ്കിൽ പിന്നീടവ ബുദ്ധിമുട്ടാകും. നമ്മുടെ കാലുകളിലേക്കു ചാടിക്കയറുന്ന നായ്ക്കുട്ടിയെ രണ്ടു മുൻകാലുകളിൽ കൂട്ടിപ്പിടിച്ച് പിറകിലേക്കു തള്ളിമാറ്റി No പറയണം. ഇത് പല ദിനങ്ങളിൽ പല പ്രാവശ്യം ആവർത്തിക്കുക. കാരണമില്ലാതെ കടിക്കുന്ന നായ്ക്കുഞ്ഞിന്റെ വായിൽ ഇടതുകൈപ്പത്തി കടത്തിയശേഷം വലതു കൈകൊണ്ട് മേൽത്താടിയിൽ തട്ടിക്കൊണ്ടിരിക്കുക. കടിക്കാൻ ശ്രമിക്കുമ്പോൾ No എന്ന ആജ്ഞയും അനുസരിക്കുമ്പോൾ സ്നേഹലാളനയുടെ ആംഗ്യങ്ങളും അഭിനന്ദനവും അറിയിക്കണം. വലിയ നായകളിൽ സ്പ്രേ പ്രയോഗമോ പത്രക്കടലാസ് ചുരുട്ടിയുള്ള ചെറു ശിക്ഷണമോ നൽകേണ്ടിവരും.\nനല്ലതും ചീത്തയും തിരിച്ചറിഞ്ഞ് ദുശ്ശീലങ്ങളകറ്റി No, Good Boy / Girl തുടങ്ങിയ ആജ്ഞകളുടെ പൊരുളറിഞ്ഞ് പ്രാഥമിക മര്യാദയുടെ പാഠങ്ങൾ മനഃപാഠമാക്കിയ നായ്ക്കൾക്ക് അടുത്ത പടി അടിസ്ഥാന അനുസരണ പരിശീലനം (Basic obedience training) ആണ്. ഇത് ഉടമ സ്വയം ചെയ്യുകയോ പരിശീലനസ്ഥാപനങ്ങളുടെ സഹായം തേടുകയോ ചെയ്യാം. നായ്ക്കളെ പരിശീലിപ്പിക്കാൻ അസാമാന്യ ധൈര്യമോ ചങ്കുറപ്പോ അല്ല സ്നേഹവും ക്ഷമയും തുറന്ന മനസ്സും അറിവുമാണ് വേണ്ടത്.\nവിലാസം: അസി. പ്രഫസർ, വെറ്ററിനറി കോളജ്, പൂക്കോട്. ഫോൺ: 9446203839


❤ എന്റെ രാജകുമാരൻ ❤ ഭാഗം 24 - Metro journal online - Novel\n❤ എന്റെ രാജകുമാരൻ ❤ ഭാഗം 24\nപാരി ആകെ പൂത്തുലഞ്ഞു നിൽക്കേണ്. അവള് ഒരുപാട് നാളായില്ലേ കാത്തിരിക്കുന്നു ഈ ആളെ കാണാൻ വേണ്ടി. ആണുങ്ങൾ എല്ലാം സംസാരിച്ചിരുന്നു. ബാക്കി ഉള്ളോര് എല്ലാം അടുക്കളയിലേക്കും പോയി.\n“ഇത്താത്ത. ഒന്ന് ഇങ്ങട് വന്നേ ”\n“എന്തെടി പെണ്ണെ ഞാൻ ചായ എടുക്കട്ടെ. ”\n“അതൊക്കെ ഉമ്മിച്ചിയും അമ്മായീം ഒക്കെ നോക്കിക്കൊള്ളും. ”\n“ആ പറ എന്താ കാര്യം. ഹി ഹി ആകെ പൂത്തുലഞ്ഞു നിൽക്കുന്നുണ്ടല്ലോ. ”\n“ഒന്ന് പൊ ഇത്താത്ത കളിയാക്കാതെ. അതേ എനിക്ക്… അത് ”\n“എന്താ മോളെ തത്തി കളിക്കണത്. വെല്ല പ്രേമവും മൊട്ട്ട്ടോ ”\n“അതൊന്നും അല്ല. എനിക്ക് ഹബീക്കനോട് താങ്ക്സ് പറയണം. അത്രെ ഉള്ളൂ വേറെ ഒന്നും ഇല്ല. ”\n“ഉവ്വുവ്വേ… അതാ മുഖത്തിന്റെ ചുവപ്പ് കണ്ടാൽ അറിയാം ”\nഅവള് പിന്നെ ഒന്നും പറഞ്ഞില്ല മുഖമെല്ലാം ചുവന്ന തുടുത്ത് ഇരിപ്പണ്ട്. ചെന്ന് നോക്കുമ്പോ എല്ലാരും ചായ കുടിച്ച് നല്ല സംസാരം.\nഎങ്ങനെ ഹബീക്കാനെ ഒറ്റക്ക് വിളിക്കും എന്ന് ആലോചിക്കുമ്പോഴാ കുഞ്ഞോനേ ഹബീക്ക കണ്ടില്ലല്ലോ എന്ന് ഓർത്തത്.\n“ഹബീക്ക് കുഞ്ഞോനേ കണ്ടില്ലല്ലോ. വാ ഞാൻ കൊണ്ട് പോകാം ”\nഞാൻ ഹബീക്കാനേം വിളിച്ച് കുഞ്ഞോന്റെ അടുത്തേക്ക് പോയി. പാരിയോട് കൂടെ വരാൻ ആഗ്യം കാണിച്ചു. കുഞ്ഞോന്റെ റൂമിൽ ചെന്നപ്പോ ആള് നല്ല ഉറക്കത്തിലാ. അപ്പോഴേക്കും പാരി വന്നു.\n“ഇയാളെന്തിനാ ഇങ്ങോട്ട് വന്നത് ” ഹബീക്ക\nഇത് കേട്ടപ്പോ പാരിയുടെ മുഖം വാടി. ഈ ഹബീക്കടെ കാര്യം. അവള് ഇപ്പൊ വന്നേനു എന്താ പ്രശ്നം. അവൾക്ക് ആകെ സങ്കടം ആയി.\n“അത് ഞാൻ വേറെ ഒന്നും കൊണ്ട് പറഞ്ഞതല്ല. കയ്യിൽ നല്ല മുറിവുണ്ട്. റസ്റ്റ് എടുക്കാൻ ഡോക്ടർ പറഞ്ഞിരുന്നു. കുറച്ചു നേരം പോയി കിടക്കായിരുന്നില്ലേ.തലവേദനയും ഇണ്ടാർന്നല്ലോ”.\n” തലവേദന മാറി. ഇപ്പൊ കുഴപ്പം ഒന്നും ഇല്ല ” പാരി\nഞാൻ അവരെയും കൂട്ടി ബാൽക്കണിയിലേക്ക് പോയി. അവര് സംസാരിക്കട്ടെ എന്ന് വിചാരിച്ചു പോവാൻ തിരിഞ്ഞതും പാരി എന്റെ കയ്യിൽ പിടിച്ചു കൂടെ നിർത്തി.\nഒന്നും മിണ്ടാതെ നിക്കുന്നത് കണ്ടപ്പോ ഞാൻ തന്നെയാ സംസാരത്തിന് തുടക്കം കുറിച്ചത്.\n“അല്ല ഹബീക്ക ഇപ്രാവശ്യവും കൃത്യമായി ഇവള് ഇക്കാടെ മുമ്പിൽ തന്നെ എങ്ങനെ വന്ന് പെട്ടു. സത്യം പറ ഇവളെ കറക്കി എടുക്കാൻ ഇങ്ങൾ തന്നെയല്ലേ കൊട്ടെഷൻ കൊടുത്തേ ”\n“ടി ടി വേണ്ടാ.. വെറുതെ എന്റെ കൈക്ക് പണിയുണ്ടാക്കരുത്. ”\n“ഓ ഞാൻ ഒരു സംശയം പറഞ്ഞെന്നെ ഉള്ളൂ. ഞങ്ങടെ പാരിയെ കണ്ടാ ആരും ആഗ്രഹിച്ചു പോകും. അത് കൊണ്ട് പറഞ്ഞതാ ”\n“അയ്യടി. അതിനു ഇവളുടെ മുഖം എനിക്ക് ഓർമ ഇല്ലാരുന്നല്ലോ. സത്യം പറഞ്ഞാ അന്ന് മുഖം കണ്ടില്ല. ആകെ ചോരയായിരുന്നു.”\n” അല്ല പാരി നീ എന്താ ഹബീക്കനോട് മിണ്ടാതെ നിക്കണേ. ഒന്നില്ലെങ്കിലും നിന്നെ രക്ഷിച്ച ആളല്ലേ അതും രണ്ട് വട്ടം ”\n“അത് ഞാൻ.. പിന്നെ ”\n“എന്ത് പറ്റി എന്നോട് മിണ്ടാൻ ഇഷ്ടം ഇല്ലെങ്കി വേണ്ട ”\n“ഏയ് അതൊന്നും അല്ല. എന്താ പറയണ്ടേന്ന് ”\n“ആഹാ നീ ആള് കൊള്ളാല്ലോ. ഹബീക്കനെ ഒറ്റക്ക് കാണണം താങ്ക്സ് പറയണം എന്നൊക്കെ പറഞ്ഞിട്ട് ”\n“എന്നിട്ടെന്താ പറയാത്തെ ”\n“നിങ്ങള് സംസാരിക്കു ഞാൻ ഇപ്പൊ വരാം ”\nഅങ്ങനെ അവരെ വിട്ടിട്ട് ഞാൻ നേരെ താഴേക്ക് പോയി. സ്റ്റെപ് ഇറങ്ങി പകുതി എത്തിയപ്പോ അജുക്ക കേറി വന്ന് എന്നെയും പിടിച്ചോണ്ട് റൂമിലേക്ക് പോയി.\n“എന്താ അജുക്ക കൈ വിട്ന്നെ. താഴെ എല്ലാരും ഇണ്ട്ട്ടാ ”\n“ഓ അതിനെന്താ.. അവരൊക്കെ ഭയങ്കര ചർച്ചയിലാ. എന്തോ ബിസിനസ്, അപ്പൊ ഞാൻ അവിടന്ന് പോന്നാലും ആരും ശ്രദ്ധിക്കില്ല. ”\n“എന്നും പറഞ്ഞു എന്നെ അന്വേഷിക്കില്ലേ ഞാൻ പോണ് ”\nപോകാൻ ഇറങ്ങിയ എന്നെ വലിച്ചു ആ നെഞ്ചോട് ചേർത്ത് നിറുത്തി. ആ കണ്ണിലേക്കു നോക്കാൻ കഴിയുന്നില്ല. ഇന്ന് വല്ലാത്തൊരു ഭാവം.\n“എത്ര നാളായി പെണ്ണെ ഒരു ഉമ്മം എങ്കിലും താടി ”\n“നാണമാവില്ലേ ഇക്കാക്ക സ്വന്തം ഭാര്യയോട് ഒരു കിസ്സിന് വേണ്ടി ഇങ്ങനെ കെഞ്ചാൻ. എപ്പോ നോക്കിയാലും ഒരുമ്മ താടി ഒരുമ്മ താടിന്നും പറഞ്ഞു നടന്നോളും ”\nആ മുഖം വാടുന്നത് കണ്ടപ്പോ എനിക്ക് സങ്കടം തോന്നി. എന്നെ ഇറുകെ പുണർന്ന കൈ അയഞ്ഞപ്പോൾ അജുക്കാനേ വിട്ട് ഞാൻ നേരെ വാതിലിന് നേരെ നടന്നു.\nശ്ശേ വേണ്ടായിരുന്നു അവള് എന്ത് വിചാരിച്ചു കാണും. ഞാൻ ഇതിന് വേണ്ടി മാത്രമാണ് അവളുടെ അടുത്ത് ചെല്ലുന്നത് എന്ന് തോന്നില്ലേ.\nഅവള് പോകുന്നതും നോക്കി ഞാൻ നിന്നു. പുറത്തിറങ്ങി ചുറ്റും ഒന്ന് നോക്കിയതിനു ശേഷം വീണ്ടും അകത്തേക്ക് വന്ന് വാതിൽ കുറ്റി ഇട്ടു.\n“അതേ ഇങ്ങനെ എപ്പോഴും ഒരു ഉമ്മ താടി എന്ന് പറഞ്ഞു പിറകെ നടക്കുന്നതിനെക്കൾ എനിക്കിഷ്ടം അങ്ങനെ തോന്നുമ്പോൾ അധികാരത്തോടെ എന്നെ ഉമ്മ വെക്കുന്നതാണ്”\nഅവളുടെ ചുണ്ടോട് ചുണ്ട് ചേർക്കുമ്പോൾ ആ കണ്ണുകളിൽ നാണം വിരിയുന്നത് കാണാമായിരുന്നു.\nവികാരങ്ങൾ ഗതി മാറി തുടങ്ങിയപ്പോൾ അവൾ തന്നെയാണ് അകന്ന് മാറിയത്.\nവിറയ്ക്കുന്ന ചുണ്ടുകളും പിടക്കുന്ന കണ്ണുകളും കണ്ടപ്പോൾ എനിക്കെന്നെ തന്നെ നിയന്ത്രിക്കാൻ കഴിഞ്ഞില്ല. വീണ്ടും അവളെ വലിച്ചടുപ്പിച്ചപ്പോൾ അവൾ കുതറി മാറി.\n“അതേ ഹബീക്കനേം പാരിനേം അവിടെ ഒറ്റക്കാക്കിയിട്ടാ ഞാൻ പോന്നത്. ആരേലും വന്ന് കണ്ടാലേ കൊഴപ്പം ആവും ”\nഞങ്ങൾ നേരെ അവരുടെ അടുത്തേക്ക് ചെന്നു. കുഞ്ഞോൻ ഇപ്പോഴും നല്ല ഉറക്കത്തിൽ ആണ്. ബാൽക്കണിയിൽ ചെന്നപ്പോ രണ്ട് പേരും നല്ല സംസാരത്തിൽ ആണ്.\n“ആ ബുക്ക് എന്റെ കയ്യില് ഉണ്ട്. അത് നോക്കിയാണ് ഞാൻ കൂടുതലും നോട്ട്സ് എഴുതുന്നത് ”\n“അടിപൊളി നിങ്ങൾ ഇവിടെ പഠിച്ചു കൊണ്ടിരിക്കെണോ ” ഐഷു\n“ആ ഞാൻ ഇവൾക്ക് കുറച്ചു റഫറൻസ് പറഞ്ഞു കൊടുക്കേയിരുന്നു ”\n“വേറെ ഒന്നും സംസാരിച്ചില്ലേ. താങ്ക്സ് എങ്കിലും പറഞ്ഞോ ”\n“അതൊക്കെ ഞാൻ പറഞ്ഞു. ഇത്താത്ത വന്നേ നമുക്ക് താഴേക്ക് പോകാം ”\nഞങ്ങൾ എല്ലാരും കൂടെ താഴേക്ക് പോയി. കുറച്ചു നേരം കൂടി നിന്നിട്ടാണ് ഹബി പോയത്. പിന്നെയും ദിവസങ്ങൾ കഴിഞ്ഞു. ഫൈസി ഇപ്പൊ ഏകദെശം ഓക്കേ ആയി. രണ്ട് ദിവസം കൂടി കഴിഞ്ഞാൽ കോളേജിൽ പോയി തുടങ്ങും.\nടെറസിൽ ഐഷുവും ഞാനും ഷെസ്‌നയും കൂടി അമീറക്കെതിരെ പ്ലാൻ ഉണ്ടാക്കി കൊണ്ടിരിക്കുകയായിരുന്നു.\n” അജുക്ക ഞാൻ ആലോചിച്ചട്ട് അവളെ കുരുക്കാൻ ഇങ്ങക്ക് മാത്രമേ പറ്റു. ” ഷെസ്ന\n“ഞാൻ എന്ത് ചെയ്യാനാ ”\n“അത് ചില ആണുങ്ങൾ പെണ്ണിനെ കാണുമ്പോ വീഴണ പോലെ ഇവള് ചെക്കനെ കാണുമ്പോ താനേ വീഴണ ടൈപ് ആണ്. അജുക്ക ആണെങ്കി കാണാനും സുന്ദരൻ പോരാത്തേന് കാശും ഉള്ള ടീം അവൾ എപ്പോ വീണെന്ന് ചോദിച്ചാ മതി. ”\n“ഏയ് അതൊന്നും വേണ്ടാ ശെരിയാവൂലാ ” ഐഷു\n“എന്റെ പൊന്നോ ഇങ്ങനെ കുശുമ്പ് എടുക്കല്ലേ. വെറുതെ അഭിനയിക്കാനെ പറഞ്ഞുള്ളു ”\n“എനിക്ക് കുശുമ്പ് ഒന്നും ഇല്ല. എന്തെങ്കിലും പ്രശ്നം ഉണ്ടായാലോ എന്ന് വിചാരിച്ചിട്ടാ ഞാൻ ”\n“ഉവ്വാ അത് മുഖം കണ്ടാൽ അറിയാം ”\nഞങ്ങൾ അവളോട് കൂട്ട്കൂടാൻ ഉള്ള ഓരോ പ്ലാനും ഉണ്ടാക്കി കൊണ്ടിരിക്കുന്നു. ഇടക്ക് ഷാനുവിനെയും വിളിച്ചു\n“നമ്മുടെ ഷാനയെ രക്ഷിക്കാൻ ഇതേ ഉള്ളൂ ഒരു മാർഗം. ഇവിടെ തോറ്റാൽ ചിലപ്പോ ”\n“ഷാനക്ക് എന്ത് പറ്റി. എന്റെ ഷാനക്ക് എന്താ പറ്റിയേന്നാ ചോദിച്ചേ ”\nപിറകിൽ ഫൈസി നിക്കുന്ന കണ്ട് ഞങ്ങൾ ഞെട്ടി. അവനെ സമാധാനിപ്പിക്കാൻ കുറേ പാട് പെട്ടു. എല്ലാ സംഭവങ്ങളും പറഞ്ഞു കൊടുത്തു.\n“ഇത്രയൊക്കെ ആയിട്ടും അവൾ എന്നോട് ഒരു വാക്ക് പറഞ്ഞില്ലല്ലോ ”\n“അതിനു ഇതൊന്നും അവൾക്ക് അറിയില്ല. നീ ചെന്ന് ഓരോന്നും ചോദിച്ചു അവളെ കൂടി അറിയിക്കരുത്. നിന്റെ കൂടെ നിക്കുന്നതാ അവൾക്ക് ആകെ കുറച്ചു ആശ്വാസം ”\nരണ്ട് ദിവസം കഴിഞ്ഞു ഫൈസി തിരിച്ചു പോയി. അവിടെ ചെന്ന് അമീറയുമായി ഉടക്കാതിരുന്നാ മതിയായിരുന്നു. വിചാരിച്ച പോലെ പ്രശ്നം ഒന്നും ഉണ്ടായില്ല. ഞങ്ങളുടെ പ്ലാൻ നടപ്പിലാക്കാൻ നല്ല ഒരു അവസരത്തിനായി കാത്തിരുന്നു.\nകുഞ്ഞോൻ അവിടെ പ്രേശ്നങ്ങൾ ഒന്നും ഉണ്ടാക്കിയില്ല എന്നറിഞ്ഞപ്പോഴാ സമാദാനം ആയത്. ഹബീക്ക ഇപ്പൊ ഇടക്കൊക്കെ വിളിക്കും. എന്റെ പുതിയ നമ്പർ ഇപ്പോഴ കൊടുത്തേ. മിക്കപ്പോഴും പാരി കൂടെ ഉള്ളപ്പോഴാ വിളിക്കണത്.\nഅവളും സംസാരിക്കാറുണ്ട്. ഫ്രണ്ട്‌സ് പോലെയാ സംസാരിക്കുന്നത് എന്നാലും ആരും അറിയാതെ അണ്ടർഗ്രൗണ്ടിൽ കൂടെ ലൈൻ വലിക്കാൻ നോക്കുന്നുണ്ടോ എന്നൊരു സംശയം. ആ കണ്ടു പിടിക്കാം.\nഉമ്മിച്ചി വിളിക്കണ കേട്ട ഞാൻ വീടിന് മുമ്പിലേക്ക് വന്നത്. നോക്കുമ്പോ ദിവ്യയും അഭിചേട്ടനും അച്ഛനും അമ്മയും ചേട്ടായിയും എല്ലാരും ഉണ്ട്.\nഅവര്ടെ കല്യാണത്തിന് ഡേറ്റ് കുറിച്ചു വിളിക്കാൻ വന്നതാ. രണ്ട് കൂട്ടരുടെയും കല്യാണം ഒരുമിച്ച് നടത്താൻ ആണ് പ്ലാൻ. ശനിയാഴ്ച ചേട്ടായീടേം സ്വാതിചേച്ചീടേം പിന്നേ ഞായറാഴ്ച ദിവ്യെടേം അഭിചേട്ടന്റേം.\nനിശ്ചയത്തിനു ഞാനും അജുക്കയും മാത്രം പോയുള്ളു. ഡ്രെസ്സ് എടുക്കലും സ്വർണം എടുക്കലും ഒക്കെ ആയി ഞാൻ ഭയങ്കര ബിസി ആയിരുന്നു. കല്യാണത്തിനു ഒരാഴ്ച മുമ്പ് തന്നെ അവിടെ എത്തി. പൊടി പൊടിച്ചു.\nശനിയാഴ്ച രാവിലെ തന്നെ ഹബീക്ക വന്നിട്ടുണ്ടായിരുന്നു. അജുക്ക ഉമ്മിച്ചിയെയും ബാക്കി പടകളേം കൊണ്ട് എത്തി. പാരിയെ കണ്ടപ്പോ ഹബീക്ക സംസാരിക്കാൻ ശ്രമിച്ചേങ്കിലും അവള് ഒഴിഞ്ഞു മാറി നടക്കുന്നത് ഞാൻ ശ്രദ്ധിച്ചു.\nകല്യാണത്തിന്റെ തിരക്കിനിടയിൽ ഒന്നും ചോദിക്കാൻ പറ്റിയില്ല. വൈകുന്നേരം ആയപ്പോ എല്ലാരേയും കൂട്ടി ഞങ്ങൾ ഉപ്പാടെ വീട്ടിലേക്ക് വന്നു.\nപാരി ഒഴിഞ്ഞു മാറി നടക്കുന്നത് എന്തിനാണെന്ന് ഹബീക്ക ചോദിച്ചെങ്കിലും അവളെ കണ്ടിട്ട് പറയാം എന്ന് പറഞ്ഞു.\n“പാരി ഒന്ന് വന്നേ. നമുക്ക് ഒന്ന് റൂമിൽ പോയിട്ട് വരാം ”\nഎല്ലാരും കല്യാണത്തിന് പങ്കെടുത്ത ക്ഷീണത്തിൽ ആണ്. അത് കൊണ്ട് ഞങ്ങൾ അവ്ടെന്നു പോന്നിട്ടു ആരും ശ്രെദ്ധിച്ചില്ല.\n“പാരി ഇനി പറ. എന്താ ഹബീക്കനോട് മിണ്ടാത്തത്. ഞാൻ കുറച്ച് ദിവസമായി ശ്രദ്ധിക്കണ്. എന്താ പ്രശ്നം. ”\n“ഒന്നും ഇല്ല ഇത്താത്ത ”\n“നീ എന്നോട് കള്ളം പറയണ്ട ”\n“അത്.. എനിക്ക് .. എനിക്ക് ഹബീക്കനെ ഇഷ്ടം ആണ്. അത് കൊണ്ടാ ഒഴിഞ്ഞു നടക്കണേ. ഇനിയും മിണ്ടിയും പറഞ്ഞും ഇരുന്നാ പിരിയാൻ എനിക്ക് ബുധിമുട്ട് ആവും അതിലും നല്ലത് ഇങ്ങനെ അങ്ങ് തീരുന്നതാ. ”\n“നീ എന്തൊക്കെയാ ഈ പറയണേ. ഇഷ്ടം ആണെങ്കി ആരെങ്കിലും ഒഴിവാക്കി നടക്കോ ”\nഒരു ദിവസം ഹബീക്കനോട് സംസാരിക്കുന്നത് അമ്മായി കേട്ടുന്ന്. അന്ന് അവളോട് പറഞ്ഞു\n“ഹബീബ് നല്ല ഒരു ചെക്കനാ. നിന്നെ പോലെ ഒരു കാലു ഇല്ലാത്തവളെ കെട്ടണ്ട ഗതികേട് എന്തായാലും അവനില്ല. അല്ല നിന്നോട് അങ്ങനെ ഒരു ഇഷ്ടം അവനു തോന്നാനും വഴിയില്ല. പിന്നേ ഇങ്ങനെ സംസാരിച്ചു മനക്കോട്ട കെട്ടേണ്ട വെല്ല കാര്യോം ഉണ്ടോ ”\n“അമ്മായി പറഞ്ഞത് ശരിയല്ലേ. ഇന്നേ വരേ ഹബീക്ക എന്നോട് അങ്ങനെ പെരുമാറിയിട്ടില്ല. പിന്നേ ഞാൻ വെറുതെ ഓരോന്ന് ആഗ്രഹിച്ചു കൂട്ടുന്നതിൽ കാര്യം ഇല്ലല്ലോ ”\nഅപ്പൊ അതാണ് കാര്യം. പാവം അവക്ക് ഒരുപാട് ഇഷ്ടം ആണ് ഹബീക്കയെ. ഇനി ഹബീക്കക്ക് അങ്ങനെ ഒന്നും ഇല്ലെങ്കിലോ ഷാനയുടെ കാര്യത്തിൽ എന്റെ ഊഹം തെറ്റിയതാ.\nഎന്തായാലും ഹബീക്കയോട് ചോദിച്ചിട്ട് എന്താന്ന് വെച്ചാൽ ചെയ്യാം. അപ്പോഴേക്കും ഹബീക്ക വിളിച്ചു. എല്ലാ കാര്യങ്ങളും പറഞ്ഞു. പാരിക്ക് ഇഷ്ടമാണെന്ന് ഉൾപ്പെടെ.\nഹബീക്ക പോകുവാണ് നാളെ കാണാം എന്ന് പറഞ്ഞു കട്ട് ചെയ്തു. ഞാൻ വീണ്ടും ദിവ്യയുടെ വീട്ടിലേക്ക് പോയി.\nപിറ്റേന്ന് രാവിലെ തന്നെ കുളിച്ച് ഒരുങ്ങി ദിവ്യയുടെ വീട്ടിലേക്ക്. അവളെ ഒരുക്കാൻ ബ്യുട്ടീഷൻ വന്നിട്ടുണ്ടല്ലോ പിന്നേ നമുക്ക് എന്ത് പണി.\nഷാനയും ഉമ്മയും വന്നിട്ടുണ്ട്. പാരി കുട്ടിയും നല്ല സുന്ദരി ആയി എത്തി. ഇന്നലത്തെ സങ്കടം ഒക്കെ മാറി.\nഅല്ലെങ്കിലും ആരോടെങ്കിലും മനസ്സ് തുറന്നു സംസാരിച്ചാൽ തന്നെ പകുതി സങ്കടം അങ്ങ് മാറും. അമ്പലത്തിൽ കെട്ട് ഒക്കെ കഴിഞ്ഞു ചെക്കനും പെണ്ണും ഹാളിലേക്ക് വന്നു.\nഅവിടെ ബാക്കി ചടങ്ങുകൾ ഒക്കെ നടന്ന് കൊണ്ടിരിക്കുമ്പോഴാണ് ഹബീക്ക വരുന്നത്.\nകൂടെ അമ്മായിയും മാമയും ഉണ്ട്. ഞാൻ ഓടി ചെന്ന് അമ്മായിയെ കെട്ടിപ്പിടിച്ചു. പിന്നെ എല്ലാവരെയും പരിചയപ്പെടുത്തി.\n“ഞങ്ങൾക്ക് ഇന്ന് വേറെ ഒരു കല്യാണം ഉണ്ടായിരുന്നു. ഇന്ന് അവിടെ പോകാൻ ഇരുന്നതാ. ഈ ചെക്കൻ സമ്മതിക്കണ്ടേ. ഭാവി മരുമോളെ കാണിച്ചു താരാന്ന് പറഞ്ഞു കൂട്ടി കൊണ്ട് വന്നതാ”\nഅമ്മായി അത് പറഞ്ഞപ്പോ ഹബീക്ക എഴുന്നേറ്റു അപ്പൊ അങ്ങട്ട് വന്ന കുറച്ചു പെൺകുട്ടികളുടെ അടുത്ത് ചെന്നു നിന്നു. എല്ലാരുടെയും ശ്രദ്ധ പിന്നേ അങ്ങോട്ടേക്കായി.\nഅതിൽ ഒരു കൊച്ചിനെ കാണാൻ നല്ല ഭംഗിയുണ്ട് അവളോടാ ഹബീക്ക കൂടുതൽ സംസാരിക്കുന്നത്.\nഅതാവും ചിലപ്പോൾ പെണ്ണ്. പാരിയെ നോക്കിയപ്പോൾ അവൾ കണ്ണ് നിറയാതിരിക്കാൻ പാട്പെടുന്നുണ്ടായിരുന്നു. ഹബീക്ക തിരിച്ചു വരാൻ പോയപ്പോ പാരി എഴുന്നേറ്റു പോകാൻ പോയി.\n“മോള് എവിടെ പോവേണ്. ഞങ്ങള് മോളെ കാണാനാ വന്നത്. ഇവിടെ വന്ന് കേറിയപ്പോഴെ അവൻ കാണിച്ച് തന്നിരുന്നു ”\nഞങ്ങളെല്ലാം ഞെട്ടി തരിച്ചു ഇരുന്ന് പോയി. ഏറ്റവും പരിതാപകരം പാരി ആയിരുന്നു മൊത്തം കിളി പോയി ഇരിക്കേണ്.\n“അത് പിന്നേ മോൾടെ കാല് ” ഉമ്മിച്ചി\n“അതൊക്കെ അവൻ പറഞ്ഞിട്ടുണ്ട്. ഞങ്ങൾക്ക് ഇഷ്ടപ്പെട്ടു. ഞങ്ങക്ക് തന്നൂടെ സ്വന്തം മോളായിട്ട് നോക്കി കൊള്ളാം.\nഎനിക്കാണെങ്കിൽ പെണ്മക്കൾ ഇല്ലന്നെ എന്ത് ഇഷ്ടം ആയിരുന്നെന്നോ ഒരു പെൺകൊച്ചുണ്ടാകാൻ. ആ കുറവ് പാരി മോള് വന്ന നികത്താൻ പറ്റും. ”\n“എനിക്കും സമ്മതം ആണ്. വീട്ടിൽ ഒന്ന് ആലോചിച്ചിട്ട് പറഞ്ഞാ മതിയോ ”\n“ഞങ്ങൾ വീട്ടിലേക്ക് വരുന്നുണ്ട്. അജുവിനെ ഇന്നലെ വിളിച്ച് എല്ലാം പറഞ്ഞിരുന്നു. ” ഹബീക്ക\nപാരിയെയും നോക്കി കയ്യും കെട്ടി നിക്കേണ് കള്ളകാമുകൻ. ഞമ്മളെ കെട്ടിയോൻ എവിടെ. ഇന്ന് ഇവിടെ എന്തെങ്കിലും ഒക്കെ നടക്കും.\nദേ വരുന്നു. കൂട്ടുകാരന്റെ കല്യാണം അല്ലേ നമ്മളെ ഒന്നും ഒരു മൈൻഡും ഇല്ല. കുഞ്ഞോനോടും ഷാനയോടു കാര്യം പറഞ്ഞു.\nഎല്ലാരും കൂടി പാരിയെ കളിയാക്കി കൊല്ലണെ.. അവള് നാണം കൊണ്ട് ആകെ പൂത്തുലഞ്ഞു നിൽക്കുന്നുണ്ട്.\nഇടക്ക് ഒളികണ്ണിട്ട് ഹബീക്കനേം നോക്കുന്നുണ്ട്. അപ്പോഴാണ് ഷാനയുടെ ഫോണിലേക്ക് ഒരു കാൾ\n“എന്താ വാപ്പിച്ചി ഈ പറയണേ. പോലീസ് സ്റ്റേഷനിലോ. അതിനും മാത്രം ഷാനുക്ക എന്താ ചെയ്തെ ”\nയാ റബ്ബേ ഇനി എന്താ അടുത്ത പ്രശ്നം. ഷാനുക്ക എന്താ ചെയ്തെ. ഇതും അമീറയുടെ പുതിയ പണി വല്ലതും ആണോ.\n❤ എന്റെ രാജകുമാരൻ ❤ഭാഗം 15\n❤ എന്റെ രാജകുമാരൻ ❤ഭാഗം 16\n❤ എന്റെ രാജകുമാരൻ ❤ഭാഗം 17\n❤ എന്റെ രാജകുമാരൻ ❤ഭാഗം 18\n❤ എന്റെ രാജകുമാരൻ ❤ഭാഗം 19\n❤ എന്റെ രാജകുമാരൻ ❤ഭാഗം 20\n❤ എന്റെ രാജകുമാരൻ ❤ഭാഗം 21\n❤ എന്റെ രാജകുമാരൻ ❤ഭാഗം 22\n❤ എന്റെ രാജകുമാരൻ ❤ഭാഗം 23\n← നവമി : ഭാഗം 19\nഹൃദയസഖി : ഭാഗം 14 →


'സീതാ രാമം'; ദുൽഖറിന്റെ തെലുങ്ക് ചിത്രത്തിന്റെ പേര് പുറത്തുവിട്ടു | dq new telugu movie named sita ramam; new glimpse released\n'സീതാ രാമം'; ദുൽഖറിന്റെ തെലുങ്ക് ചിത്രത്തിന്റെ പേര് പുറത്തുവിട്ടു\nലെഫ്റ്റനന്റ് റാം എന്ന കഥാപാത്രത്തെയാണ് ദുല്‍ഖര് ചിത്രത്തില് അവതരിപ്പിക്കുന്നത്.\n10 April 2022 9:52 AM GMT\nദുൽഖർ സൽമാന്റെ പുതിയ തെലുങ്ക് ചിത്രത്തിന്റെ പേര് പുറത്തുവിട്ടു. 'സീതാ രാമം' എന്നാണ് സിനിമയുടെ പേര്. ചിത്രത്തിന്റെ ഒരു ഗ്ലിംസിനൊപ്പമാണ് ടൈറ്റിൽ റിലീസ്. മൃണാൽ ഠാക്കൂറും രശ്‌മിക മന്ദാനയുമാണ് ചിത്രത്തിലെ നായികമാർ.\nമഹാനടി നിര്‍മ്മിച്ച സ്വപ്ന മൂവീസും വൈജയന്തി ഫിലിംസും ചേര്‍ന്നാണ് ഈ ചിത്രം നിര്‍മ്മിക്കുന്നത്. ദുല്‍ഖറിന്റെ ആദ്യ തെലുങ്ക് ചിത്രമായിരുന്നു മഹാനടി. കാശ്മീരില്‍വെച്ച് ചിത്രത്തിന്റെ ഭൂരിഭാഗവും ചിത്രീകരണം പൂര്‍ത്തിയാക്കിയെന്ന് അണിയറപ്രവര്‍ത്തകര് പറയുന്നു. ലെഫ്റ്റനന്റ് റാം എന്ന കഥാപാത്രത്തെയാണ് ദുല്‍ഖര് ചിത്രത്തില് അവതരിപ്പിക്കുന്നത്.\nഹാനു രാഘവപുഡിയാണ് ഈ ബിഗ് ബജറ്റ് ചിത്രത്തിന്റെ സംവിധായകൻ. തെലുങ്ക്, തമിഴ്, മലയാളം എന്നീ ഭാഷകളിലാണ് ചിത്രം റിലീസ് ചെയ്യുന്നത്. പി.എസ് വിനോദ് ആണ് ഛായാഗ്രഹണം. വിശാൽ ചന്ദ്രശേഖർ സംഗീതം നൽകുന്നു.വൈജയന്തി മൂവീസും, സ്വപ്ന സിനിമാസും ഒരുമിച്ചാണ് ചിത്രം നിർമ്മിക്കുന്നത്. 1960കളിൽ ജമ്മുകാശ്മീരിൽ നടന്ന ഒരു പ്രണയ കഥയാണ് ചിത്രം പറയുന്നത്. പി ആർ ഒ – ആതിര ദിൽജിത്ത്.\nstory highlights: dulquer salmaan telugu movie titled as sita ramam


കൊല്ലപ്പെട്ടത് ഒരു സ്ത്രീയുള്‍പ്പെടെ മൂന്നു പേര്; മാവോവാദികളെ പറ്റിയുള്ള വിവരങ്ങള് പുറത്ത് | DoolNews\nMonday, 28th October 2019, 7:48 pm\nപാലക്കാട്: പാലക്കാട് അട്ടപ്പാടിയിലെ അഗളിമലയിലെ തണ്ടര്‍ബോള്‍ട്ടുമായുള്ള ഏറ്റു മുട്ടലില് കൊല്ലപ്പെട്ടത് ഒരു സ്ത്രീ ഉള്‍പ്പെടെ മൂന്ന് മാവോവാദികള്. ചിക്കമംഗലൂര് സ്വദേശികളായ ശ്രീമതി, സുരേഷ്, തമിഴ്‌നാട് സ്വദേശി കാര്‍ത്തി എന്നിവരാണ് മരണപ്പെട്ടത്.\nഏഴു പേരാണ് സംഘത്തിലുണ്ടായിരുന്നതെന്നും നാലുപേര് ഓടി രക്ഷപ്പെട്ടുമെന്നുമാണ് സൂചന.\nതിരച്ചിലിനിടെ പൊലീസിനുനേരെ വെടിയുതിര്‍ത്തതിനെ തുടര്‍ന്ന് തിരിച്ചാക്രമിക്കുകയായിരുന്നെന്ന് പൊലീസ് പറയുന്നു. തണ്ടര് ബോള്‍ട്ട് സംഘത്തിലെ ആര്‍ക്കും പരിക്കില്ല.\nതൃശൂര് മെഡിക്കല് കോളേജിലേക്കോ പാലക്കാട് ജില്ലാ ആശുപത്രിയിലേക്കോ ആകും കൊല്ലപ്പെട്ട മാവോവാദികളുടെ മൃതദേഹങ്ങള് പോസ്റ്റ് മോര്‍ട്ടത്തിനായി എത്തിക്കുക.\nഭവാനിദളം, നാടുകാണിദളം, കബനിദളം എന്നിങ്ങനെ മൂന്നു ദളങ്ങളായാണ് മാവോയിസ്റ്റുകള് കേരളത്തില് പ്രവര്‍ത്തിച്ചു വരുന്നത്. നാലാമതായി ശിരുവാണി ദളം കൂടി രൂപവത്ക്കരിക്കാനുള്ള ശ്രമത്തിലായിരുന്നു ഇവരെന്നാണ് റിപ്പോര്‍ട്ടുകള്.


യുകെയില് ആദ്യമായി ഐഫോണ് ഹെല്‍ത്ത് ആപ്പ് ഒരു കൊലപാതകിയെ കുടുക്കിയപ്പോള് പ്രതിസ്ഥാനത്ത് ഇന്ത്യക്കാരന്! ഭാര്യയെ കൊന്ന്2മില്ല്യണ് ലൈഫ് ഇന്‍ഷുറന്‍സും നേടി ഓസ്‌ട്രേലിയയില് സ്വവര്‍ഗ്ഗ കാമുകനൊപ്പം ജീവിക്കാന് മോഹിച്ച മിതേഷിന്റെ നീക്കങ്ങള്‍ക്ക് ആപ്പ് തെളിവായി; കുറ്റക്കാരനെന്ന് തെളിഞ്ഞു, കാത്തിരിക്കുന്നത് ജീവപര്യന്തം\nമെയ് 14ന് ഒരു ടെസ്‌കോ പ്ലാസ്റ്റിക് ബാഗ് ഉപയോഗിച്ച് സ്വന്തം കൈകൊണ്ട് മിതേഷ് ജെസീക്കയെ കൊലപ്പെടുത്തി\nഐഫോണ് ഉപയോഗിക്കുന്ന ആരോഗ്യത്തില് ശ്രദ്ധയുള്ളവരെല്ലാം ഉപയോഗിക്കുന്ന ഒരു ആപ്പാണ് ഐഫോണ് ഹെല്‍ത്ത് ആപ്പ്. നമ്മുടെ ഓരോ നീക്കങ്ങളിലും എടുക്കുന്ന ഊര്‍ജ്ജവും ഹൃദയമിടിപ്പുമെല്ലാം രേഖപ്പെടുത്തി ആരോഗ്യ സന്ദേശങ്ങള് നല്‍കുന്ന ഈ ആപ്പ് യുകെയില് ആദ്യമായി ഒരു കൊലപാതകിയെ കുടുക്കാനുള്ള തെളിവായി മാറിയപ്പോള് കുടുങ്ങിയത് ഒരു ഇന്ത്യന് വംശജന്. ഭാര്യയെ ശ്വാസം മുട്ടിച്ച് കൊലപ്പെടുത്തിയ ശേഷം അവരുടെ പേരിലുള്ള ലൈഫ് ഇന്‍ഷുറന്‍സ് ഉപയോഗിച്ച് ഓസ്‌ട്രേലിയയില് കാമുകനോടൊപ്പം സുഖമായി ജീവിക്കാമെന്ന് കൊതിച്ച ഫാര്‍മസിസ്റ്റ് മിതേഷ് പട്ടേലാണ് ആപ്പില് കുടുങ്ങിയത്. കേസില് ഇയാള് കുറ്റക്കാരനാണെന്ന് കോടതി വിധിച്ചു.\nമിഡില്‍സ്ബറോയില് നിന്നുമുള്ള മിതേഷ് പട്ടേലാണ് സ്വവര്‍ഗ്ഗ കാമുകനോടൊപ്പം ജീവിക്കാന് ഭാര്യയെ കൊലപ്പെടുത്തിയത്. ഇവരുടെ പേരിലുള്ള2മില്ല്യണ് പൗണ്ടിന്റെ ഇന്‍ഷുറന്‍സ് സ്വന്തമാക്കാന് കൊലപാതകം ഒരു മോഷണശ്രമത്തിനിടെയുള്ള മരണമാക്കി മാറ്റാനായിരുന്നു മിതേഷിന്റെ ശ്രമം. ഭാര്യയുടെ അണ്ഡം ഫ്രീസ് ചെയ്തുവെച്ച് കാമുകന് ഡോ. അമിത് പട്ടേലിനൊപ്പം കുടുംബം ആരംഭിക്കാനായിരുന്നു പദ്ധതി. എന്നാല് ഇതിനായുള്ള നെട്ടോട്ടം ഐഫോണ് ഹെല്‍ത്ത് ആപ്പും ശ്രദ്ധിക്കുന്നുണ്ടായിരുന്നു. ഇതിലെ നീക്കങ്ങള് തിരിച്ചറിഞ്ഞതോടെയാണ് യുകെയില് ആദ്യമായി ഈ ആപ്പ് ഉപയോഗിച്ച് ഒരു കൊലപാതകിയെ കുടുക്കുന്നത്.\nജെസീക്ക കൊല്ലപ്പെട്ട സമയത്ത് മിതേഷിന്റെ നീക്കങ്ങള്‍ക്ക് പതിവില്ലാത്ത വേഗതയും, രൂക്ഷവുമായിരുന്നുവെന്ന് ആപ്പ് തെളിവ് നല്‍കി. വീട്ടില് ഓടിനടന്ന് മോഷണശ്രമം നടന്ന അന്തരീക്ഷം സൃഷ്ടിക്കാന് ശ്രമിച്ചതാണ് ആപ്പ് ശ്രദ്ധിച്ചത്. അതേസമയം ഇതേ ആപ്പ് ഉപയോഗിച്ചിരുന്ന ജെസീക്ക അനക്കമറ്റ് ഇരുന്നതും ഐഫോണ് ഹെല്‍ത്ത് ആപ്പ് രേഖപ്പെടുത്തി. ഭാര്യ മരിച്ച ശേഷമാണ് ഫോണ് 14 പേസ് നീങ്ങിയത്. ഇതാകട്ടെ മോഷ്ടാവ് അബദ്ധത്തില് ഉപേക്ഷിച്ചെന്ന മട്ടില് പുറത്ത് ഉപേക്ഷിച്ചപ്പോള് മാത്രം. ആറ് വര്‍ഷക്കാലമായി ഭര്‍ത്താവിന്റെ പുരുഷന്‍മാരോടുള്ള പ്രേമം നിശബ്ദമായി സഹിച്ച് വരികയായിരുന്നു ജെസീക്ക. മിതേഷ് കുറ്റക്കാരനെന്ന് വിധിച്ച കോടതിയിലെ പബ്ലിക് ഗ്യാലറിയില് നിന്നും 'യെസ്' വിളികള് മുഴങ്ങുകയായിരുന്നു.\nഎനിക്ക് ഭാര്യയെ കൊല്ലണം എന്നു തുടങ്ങിയ ഇന്റര്‍നെറ്റ് സേര്‍ച്ചുകള് നടത്തിയ ശേഷമാണ് മെയ് 14ന് ഒരു ടെസ്‌കോ പ്ലാസ്റ്റിക് ബാഗ് ഉപയോഗിച്ച് സ്വന്തം കൈകൊണ്ട് മിതേഷ് ജെസീക്കയെ കൊലപ്പെടുത്തിയത്. ജീവപര്യന്തം ശിക്ഷയാണ് കാത്തിരിക്കുന്നതെന്ന് ജസ്റ്റിസ് ജെയിംസ് ഗോസ് ഇയാളോട് വ്യക്തമാക്കി. 12 ദിവസം കൊണ്ടാണ് ജൂറി മിതേഷിന്റെ കുറ്റകൃത്യം തെളിഞ്ഞതായി വിധിച്ചത്.


ന്യൂസിലന്‍ഡിലെ ഭീകരാക്രമണത്തിന് തിരിച്ചടി ഇന്ത്യയില്..!! കരുതിയിരിക്കാന് ഇന്റലിജന്‍സ് | Daily Indian Herald\nMarch 25, 2019 5:31 pm By : Indian Herald Staff\nന്യൂഡല്‍ഹി: ലോകത്തെ നടുക്കിയ ന്യൂസിലന്‍ഡിലെ മുസ്ലീം പള്ളിക്കുനേരെയുള്ള ഭീകരാക്രമണത്തിന് തിരിച്ചടി നല്‍കാന് ശ്രമമെന്ന് ഇന്റലിജന്‍സ് റിപ്പോര്‍ട്ട്. ന്യുസീലന്‍ഡിലെ ക്രൈസ്റ്റ് ചര്‍ച്ചിലെ അല്‍നൂര് പള്ളിയിലെ ഭീകരാക്രമണത്തിനു പ്രതികാരമെന്നോണം ഇന്ത്യയിലെ ജൂതകേന്ദ്രങ്ങള്‍ക്കു നേരേ ഭീകാരാക്രമണത്തിനു സാധ്യതയെന്നാണ് റിപ്പോര്‍ട്ട്.\nഏത് സമയം കരുതിയിരിക്കാന് ഇന്റലിജന്‍സ് വൃത്തങ്ങള് ന്യൂഡല്‍ഹി, മുംബൈ, ഗോവ എന്നിവിടങ്ങളിലെ പൊലീസിന് കര്‍ശന നിര്‍ദേശം നല്‍കി. ഇസ്രായേല് എംബസിക്കുളള സുരക്ഷ വന് തോതില് വര്‍ധിപ്പിച്ചു. രാജ്യത്തെ ജൂതപളളികളും സ്ഥാപനങ്ങളും ആക്രമിക്കപ്പെടാന് സാധ്യതയുണ്ടെന്നും രാജ്യത്തെ സിനഗോഗുകള്‍ക്കും ജൂത സ്മാരകങ്ങള്‍ക്കുമുളള സുരക്ഷ വര്‍ധിപ്പിക്കാനും നിര്‍ദേശമുണ്ട്.\nമാര്‍ച്ച് 20-ാം തീയതിയാണ് ഐഎസിന്റെതായുളള ആദ്യ സന്ദേശം പുറത്തു വന്നത്. ഐഎസ് വക്താവ് അബു ഹസന് അല് മുജാഹിറിന്റെതായി പുറത്തു വന്ന ഓഡിയോ ക്ലിപ്പില് ക്രൈസ്റ്റ് ചര്‍ച്ചിലെ അല്‍നൂര് പള്ളിയിലെ മുസ്‌ലിം കൂട്ടക്കുരുതിക്ക് പ്രതികാരം ചെയ്യാന് അണികളെ ആഹ്വാനം ചെയ്തിരുന്നു. ഓണ്‍ലൈനിലെ രഹസ്യ ഗ്രൂപ്പുകളിലാണ് ഇതുമായി ബന്ധപ്പെട്ട സന്ദേശങ്ങള് പ്രചരിക്കപ്പെട്ടത്.\nട്രക്കോ കാറോ പോലെയുളള വാഹനങ്ങളോ മൂര്‍ച്ചയേറിയ ആയുധങ്ങളോ ഉപയോഗിച്ചാകും ആക്രമണമെന്നും സന്ദേശങ്ങളില് സൂചനയുണ്ട്. മാര്‍ച്ച് 23 ന് പുറത്തു വന്ന രണ്ടാം സന്ദേശം അല് ഖായിദയുടേതാണ്. ഇന്ത്യയിലെ സിനോഗോഗുകള്‍ക്കും ജുതന്‍മാരുടെ സ്ഥാപനങ്ങള്‍ക്കും സ്മാരകങ്ങള്‍ക്കുമെതിരെ സാധ്യമായ ആക്രമണ പരമ്പര അഴിച്ചു വിടാന് സന്ദേശത്തില് പറയുന്നു.\nക്രൈസ്റ്റ്ചര്‍ച്ചിലെ കൊലയാളി 29 കാരനായ ബ്രന്റന് ടെറാന്റ് വലതുപക്ഷ തീവ്രനിലപാടുകള് ഉളളയാളാണെന്നു െപാലീസ് കണ്ടെത്തിയിരുന്നു. വിദ്വേഷ പ്രസ്താവനകള് നിറച്ച 74 പേജ് കുറിപ്പ് ടെറാന്റിന്റേതായി കണ്ടെത്തി.\nയൂറോപ്പിലേക്കു കുടിയേറുന്ന നിരക്കുകള് കുറയ്ക്കണമെന്ന് ഇയാള് ഈ കുറിപ്പില് ആവശ്യപ്പെടുന്നുണ്ട്. യുഎസ് പ്രസിഡന്റ് ഡോണള്‍ഡ് ട്രംപിനെ ഇയാള് പുകഴ്ത്തുന്നുണ്ട്. ബ്രന്റന് ടെറാന്റ് 2016-ല് ഇസ്രയേല് സന്ദര്‍ശിച്ചതായി സ്ഥിരീകരണമുണ്ടായിരുന്നു. മൂന്നുമാസത്തെ സന്ദര്‍ശകവിസയില് 2016 ഒക്ടോബറില് ഇസ്രയേലിലെത്തിയ ടെറാന്റ് ഒമ്പതുദിവസമാണ് അവിടെ തങ്ങിയത്.\nഇസ്രയേല് ഇമിഗ്രേഷന് വിഭാഗമാണ് ഇക്കാര്യം സ്ഥിരീകരിച്ചത്. ഓസ്‌ട്രേലിയയില് ജനിച്ചുവളര്‍ന്ന ടെറാന്റ് സമീപകാലങ്ങളില് ഒട്ടേറെ വിദേശരാജ്യങ്ങള് സന്ദര്‍ശിച്ചതായാണ് അയാളുടെ ഫെയ്‌സ്ബുക്ക് പേജില്‍നിന്ന് വ്യക്തമായിരുന്നു. ഇസ്രയേലിനു പുറമേ, പാക്കിസ്ഥാന് , ഉത്തരകൊറിയ, ഗ്രീസ്, ക്രൊയേഷ്യ, ബള്‍ഗേറിയ, തുര്‍ക്കി തുടങ്ങിയ രാജ്യങ്ങള് ഇയാള് സന്ദര്‍ശിച്ചിരുന്നു.\nകഴിഞ്ഞ മൂന്നുവര്‍ഷത്തിനിടെ ടെറാന്റ് ഓസ്‌ട്രേലിയയില് തങ്ങിയത് 45 ദിവസം മാത്രമാണെന്ന് ആഭ്യന്തരമന്ത്രി പീറ്റര് ഡട്ടന് വ്യക്തമാക്കിയിരുന്നു. ന്യൂസീലന്‍ഡിലെ സൗത്ത് ഐലന്‍ഡിലുള്ള ഡുനെഡിനിലാണ് ഇയാള് 2017 മുതല് കഴിഞ്ഞിരുന്നത്. ഇവിടുത്തെ ഗണ് ക്ലബില് ഇയാന് നിരന്തരം പരീശീലനത്തിനു പോയിരുന്നു.\nബ്രന്റന് ടെറാന്റ് മൂന്നാമതൊരു ആക്രമണത്തിനു മുതിരവേയാണ് പിടിയിലായത്. ക്രൈസ്റ്റ്ചര്‍ച്ചിലെ രണ്ടു മസ്ജിദുകളില് വെടിവയ്പ് നടത്തുന്നതിനു ഒന്‍പത് മിനിറ്റ് മുമ്പ് ബ്രന്റന് ടെറാന്റ് സ്വന്തം തീവ്രനിലപാടുകള് വിശദീകരിച്ചുള്ള നയരേഖ ന്യൂസീലന്‍ഡ് പ്രധാനമന്ത്രി ജസിന്‍ഡ ആര്‍ഡേന് ഉള്‍പ്പെടെ 30 പേര്‍ക്ക് ഇ മെയില് ചെയ്തതായി റിപ്പോര്‍ട്ടുകള് പുറത്തുവന്നിരുന്നു.\n74 പേജുള്ള രേഖയില് എവിടെയാകും ആക്രമണം നടത്തുകയെന്ന സൂചനയുണ്ടായിരുന്നില്ല. ഓസ്ട്രേലിയക്കാരനായ അക്രമിയുടെ സന്ദേശം തനിക്ക് ലഭിച്ച കാര്യം പ്രധാനമന്ത്രി ആര്‍ഡേന് തന്നെയാണു വെളിപ്പെടുത്തിയത്.\nTags: India, jews, terrorist attack


എം ടിയും ഒന്നിച്ചു ചെയ്യാൻ ആഗ്രഹിക്കുന്നത് രണ്ടാമൂഴമല്ല, മറ്റൊരു ചിത്രം; പ്രിയദർശൻ..!! - FridayMirror\nമലയാള സിനിമയിൽ ഒട്ടേറെ ബ്രഹ്മാണ്ഡ ചിത്രങ്ങളിൽ തിരക്കഥ ഒരുക്കിയ ആൾ ആണ് എം ടി വാസുദേവൻ നായർ. മോഹൻലാലും എം ടിയും ഒന്നിക്കുന്ന രണ്ടാമൂഴം ഏറെ പ്രതീക്ഷയോടെ ആണ് സിനിമ ലോകവും പ്രേക്ഷകരും കാത്തിരുന്നത്.\nആയിരം കോടി മുതൽ മുടക്കിൽ ബി ആർ ഷെട്ടി നിർമ്മിക്കുന്ന ചിത്രം സംവിധാനം ചെയ്യാൻ ഇരുന്നത് ഒടിയൻ ചിത്രത്തിന്റെ സംവിധായകൻ ശ്രീകുമാർ മേനോൻ ആയിരുന്നു. എന്നാൽ ശ്രീകുമാർ മേനോനും എം ടിയും തമ്മിൽ ഉണ്ടായ കരാർ വ്യവസ്ഥകളിലെ വ്യതിയാനം മൂലം ചിത്രം ഇപ്പോൾ കോടതി വിധി കാത്തുനിൽക്കുകയാണ്.\nഎന്നാൽ മരക്കാർ അറബിക്കടലിന്റെ സിംഹം എന്ന ബ്രഹ്മാണ്ഡ ചിത്രം 100 കോടി മുതൽ മുടക്കിൽ പ്രവർത്തികമാക്കിയ പ്രിയദർശൻ രണ്ടാമൂഴം സംവിധാനം ചെയ്യും എന്നുള്ള വാർത്തകൾ എത്തിയിരുന്നു. ഇപ്പോൾ ഈ വിഷയത്തിൽ ദി ന്യൂസ് മിനിട്ടിനു നൽകിയ അഭിമുഖത്തിൽ തുടർന്ന് വെളിപ്പെടുത്തൽ നടത്തിയിരിക്കുകയാണ് പ്രിയദർശൻ. താൻ ഏറ്റവും കൂടുതൽ ഒന്നിച്ചു പ്രവർത്തിക്കണം എന്ന് ആഗ്രഹിക്കുന്ന രണ്ടു ആളുകൾ ആണ് എംടി വാസുദേവൻ നായരും അമിതാഭ് ബച്ചനും.\nഎം ടിയുമായി രണ്ടു മൂന്നു ചിത്രങ്ങൾ പ്ലാൻ ചെയ്തു എങ്കിൽ കൂടിയും നടക്കാതെ പോയി ഞാൻ ആഗ്രഹിക്കുന്നത് രണ്ടാമൂഴം പോലെ ഒരു ബ്രഹ്മാണ്ഡ ചിത്രം എം ടി. വാസുദേവൻ നായർക്ക് ഒപ്പം ചെയ്യാനല്ല മറിച്ചു കാഞ്ചിവരം പോലെ ഒരു ചെറിയ റിയലിസ്റ്റിക്ക് ചിത്രം ഒരുക്കാൻ ആണ് ആഗ്രഹിക്കുന്നത്.\nനേരത്തെ പ്ലാൻ ചെയ്ത രണ്ടു ചിത്രങ്ങൾ നടക്കാതെ പോയി എന്നും ജീവിതത്തിൽ ഉണ്ടായ നിർഭാഗ്യങ്ങൾ കൊണ്ട് ഇപ്പോൾ നേരത്തെ തീരുമാനിച്ചു ഒന്നും ചെയ്യാറില്ല എന്നും പ്രിയദർശൻ പറയുന്നു.\nഞങ്ങൾ പിരിഞ്ഞിട്ട് 8 മാസം; വാർത്ത എങ്ങനെ ലീക്കായി എന്ന് അറിയില്ല; ചന്ദമഴയിലെ അമൃതയായ മേഘ്നയുടെയുള്ള വേർപിരിയലിനെക്കുറിച്ചു ആദ്യ പ്രതികരണവുമായി മുൻ ഭർത്താവ്..!!\nമുഖ്യമന്ത്രി പിണറായി വിജയനെ കുറ്റം പറയുന്നത്...


emalayalee.com - അധ്യാപികയുമായുള്ള പ്രണയത്തെ എതിര്‍ത്തതിന് മകള് അമ്മയെ കൊലപ്പെടുത്തി\nഅധ്യാപികയുമായുള്ള പ്രണയത്തെ എതിര്‍ത്തതിന് മകള് അമ്മയെ കൊലപ്പെടുത്തി\nഗാസിയാബാദ്: അധ്യാപികയുമായുള്ള പ്രണയബന്ധം എതിര്‍ത്തതിന് പതിനെട്ടുവയസ്സുകാരി അമ്മയെ തലയ്ക്കടിച്ചു കൊലപ്പെടുത്തി. കൃത്യം നടത്തിയ ശേഷം പെണ്‍കുട്ടി നാടുവിട്ടത് അധ്യാപികയ്‌ക്കൊപ്പമാണെന്ന് സംശയിക്കുന്നതായി പോലീസ് പറഞ്ഞു. മൂന്നു മാസത്തിലേറെയായി അധ്യാപികയുമായി പെണ്‍കുട്ടി പ്രണയത്തിലാണെന്ന് പിതാവ് പറയുന്നു. ഇതിനെ എതിര്‍ത്തതാണ് അമ്മയെ കൊല്ലാന് മകളെ പ്രേരിപ്പിച്ചത്. ഇരുമ്പുവടിയും കല്ലുമുപയോഗിച്ച് പെണ്‍കുട്ടി അമ്മയുടെ തലയ്ക്ക് പരിക്കേല്പ്പിക്കുകയായിരുന്നു.\nസംഭവസമയത്ത് മറ്റാരും വീട്ടിലുണ്ടായിരുന്നില്ല. ഏറെ നേരം കഴിഞ്ഞ് വീട്ടിലെത്തിയ ഇളയ മകളാണ് രക്തം വാര്‍ന്ന നിലയില് അമ്മയെ കണ്ടത്. ഉടന് ആശുപത്രിയിലെത്തിച്ചെങ്കിലും യുവതിയെ രക്ഷിക്കാനായില്ല.


കാലിത്തീറ്റ വിതരണം നിലച്ചു; ക്ഷീരകര്‍ഷകര് ദുരിതത്തില്\nTuesday, July 02, 2019 Last Updated 22 Min 33 Sec ago English Edition\nചെറുതോണി: കാലിത്തീറ്റ വിതരണം നിലച്ചതോടെ ക്ഷീരകര്‍ഷകര് ദുരിതത്തിലായി. വാത്തിക്കുടി പഞ്ചായത്തിലെ രാജമുടിയിലാണ് 150 ലധികം കുടുംബങ്ങള് പ്രതിസന്ധിയിലായിരിക്കുന്നത്.\nജില്ലയില് പ്രളയ ദുരന്തമുണ്ടായ കഴിഞ്ഞ 15 മുതല് മില്‍മ വഴി വിതരണം ചെയ്‌തിരുന്ന കാലിത്തീറ്റയുടെ വരവു നിലച്ചതോടെ കര്‍ഷകര് ബുദ്ധിമുട്ടിലായി. രാജമുടിയില് ഭൂരിപക്ഷം കുടുംബങ്ങളുടെയും ഉപജീവനം കാലിവളര്‍ത്തലാണ്. ഓരോ വീട്ടിലും ശരാശരി ആറുമുതല് 10 വരെ പശുക്കളുണ്ട്. പുല്ല് ആവശ്യത്തിനു കിട്ടാനില്ല. മില്‍മ വഴി വിതരണം ചെയ്യുന്ന കാലിത്തീറ്റയുടെ വില പാലില്‍നിന്നും ഈടാക്കിയ ശേഷമാണ് ഉപഭോക്‌താക്കള്‍ക്കു നല്‍കുന്നത്.\nകാലിത്തീറ്റയുടെ അടിക്കടിയുളള വിലവര്‍ധനയും ക്ഷീരകര്‍ഷകരെ വലയ്‌ക്കുന്നു. 760 രൂപ വിലനിന്നിരുന്ന കാലിത്തീറ്റയുടെ 50 കിലോയുളള പാക്കറ്റിന് ഇപ്പോള് 1060 രൂപ വിലയായി.\nമില്‍മ പാലിന്റെ വില്‍പ്പന വില അടിക്കടി വര്‍ധിപ്പിക്കുമ്പോഴും ഒരു ലിറ്റര് പാലിന് ഉപഭോക്‌താവിനു ലഭിക്കുന്നത് 33 രൂപയാണ്. മിക്കവരും സഹകരണ സംഘങ്ങള് പോലുളള ബാങ്കുകളില്‍നിന്നും വായ്‌പയെടുത്താണു പശുക്കളെ വാങ്ങിയിരിക്കുന്നത്.\nകാലിത്തീറ്റ ആവശ്യത്തിനു കിട്ടാതെ വന്നതോടെ ക്ഷീരകര്‍ഷകര് പുല്ലുമാത്രം കൊടുത്തു വളര്‍ത്തുന്ന പശുക്കള്‍ക്കു പാല് കുറയുന്ന അവസ്‌ഥയാണ്. ക്ഷീരകര്‍ഷകര്‍ക്ക് ആവശ്യത്തിന് കാലിത്തീറ്റ എത്തിച്ചു കൊടുക്കാന് അധികൃതര് നടപടി സ്വീകരിക്കണമെന്നു കര്‍ഷകര് ആവശ്യപ്പെട്ടു.


അര്‍ണോസ് പാതിരിയുടെ 'ഉമ്മാടെ ദുഃഖം' അഥവാ 'ദൈവമാതാവിന്റെ വ്യാകുല പ്രലാപം' : No. 7\nഅര്‍ണോസ് പാതിരിയുടെ 'ഉമ്മാടെ ദുഃഖം' (പുത്തന്‍പാന) എന്ന കാവ്യത്തിന്റെ 12 ഈരടികള് വീതമുള്ള ഭാഗങ്ങള് ഈ നോമ്പുകാലത്ത് ഓരോ ആഴ്ചയിലും വിശകലനം ചെയ്യുന്നു.\nഎഫ്. ആന്റണി പുത്തൂര്, ചാത്യാത്ത്\n08 Apr, 2022, 2:00 am\nപരിശുദ്ധ മറിയത്തിന്റെ ഏഴാമത്തെ വ്യാകുലമായി ആഗോളസഭ ഉദ്‌ഘോഷിക്കുന്നത് യോഹന്നാന്റെ സുവിശേഷം 19-ാം അദ്ധ്യായം 38 മുതല് 42 വരെയുള്ള വാക്യങ്ങളാണ്. അതിപ്രകാരമാണ്: ''യഹൂദരോടുള്ള ഭയം നിമിത്തം യേശുവിന്റെ രഹസ്യശിഷ്യനായിക്കഴിഞ്ഞിരുന്ന അരിമത്തിയാക്കാരന് ജോസഫ് യേശുവിന്റെ ശരീരം കുരിശില് നിന്നും എടുത്തുമാറ്റുവാന് പീലാത്തോസിനോട് അനുവാദം ചോദിച്ചു. പീലാത്തോസ് അനുവാദം നല്‍കി. അവന് വന്ന് ശരീരം എടുത്തു മാറ്റി. യേശുവിനെ ആദ്യം രാത്രിയില് ചെന്നുകണ്ട് നിക്കോദേമോസും അവിടെയെത്തി. മീറയും ചെന്നിനായകവും ചേര്‍ന്ന നൂറു റാത്തല് സുഗന്ധദ്രവ്യവും അവന് കൊണ്ടുവന്നിട്ടുണ്ടായിരുന്നു. അവന് യേശുവിന്റെ ശരീരമെടുത്ത് യഹൂദരുടെ ശവസംസ്‌കാര രീതിയനുസരിച്ച് സുഗന്ധദ്രവ്യങ്ങളോടുകൂടെ കച്ചയില് പൊതിഞ്ഞു. അവന് ക്രൂശിക്കപ്പെട്ട സ്ഥലത്ത് ഒരു തോട്ടം ഉണ്ടായിരുന്നു. ആ തോട്ടത്തില് ആരെയും സംസ്‌കരിച്ചിട്ടില്ലാത്ത ഒരു പുതിയ കല്ലറയും ഉണ്ടായിരുന്നു. യഹൂദരുടെ ഒരുക്കത്തിന്റെ ദിനമായിരുന്നതി നാലും കല്ലറ സമീപത്തായിരുന്നതിനാലും, അവര് യേശുവിനെ അവിടെ സംസ്‌കരിച്ചു.\nപ്രിയരെ, സ്വപുത്രന്റെ സംസ്‌കാര കര്‍മ്മങ്ങളില് സാക്ഷിയാ കേണ്ടിവന്ന ആ അമ്മയുടെ അനുഗ്രഹത്താല് നാമെല്ലാവരും യേശു സ്‌നേഹത്തിന്റെ സന്ദേശവാഹകരായിത്തീരട്ടെ എന്നാശി ക്കുന്നു! ആശംസിക്കുന്നു.\nതൃശ്ശിവപേരൂര് ബ്രഹ്മസ്വം മഠത്തിലെ അധ്യാപകരും അങ്കമാലി ക്കാരും ആയിരുന്ന കുഞ്ഞന് നമ്പൂതിരിയില്‍നിന്നും കൃഷ്ണന് നമ്പൂ തിരിയില്‍നിന്നും സംസ്‌കൃതവും മലയാളവും നന്നായി പഠി ച്ചെടുത്ത യോഹാന്നസ് ഏണസ് ഫോണ് ഹാങ്ഡന് പാതിരിക്ക് അര്‍ണോസ് എന്ന പേര് സിദ്ധിക്കുന്നത് ആ അധ്യാപകരില് നിന്നാ യിരുന്നു എന്നതാണ് വസ്തുത. ഒരു വിദേശീയന്റെ കൃതികളാണെ ന്ന് തോന്നാനിടയില്ലാത്തവിധം മലയാള കാവ്യങ്ങളും സംസ്‌കൃത കാവ്യങ്ങളും നിഘണ്ടുക്കളുമൊക്കെ രചിച്ച അര്‍ണോസ് പാതിരി സ്ഥാപിച്ച രണ്ടു നിര്‍മ്മിതികളാണ് കേരളത്തിലുള്ളത്. തൃശ്ശൂരിനടു ത്തുള്ള വേലൂരില് സ്ഥിതി ചെയ്യുന്ന അര്‍ണോസ് ഭവനവും സെന്റ് ഫ്രാന്‍സിസ് സേവ്യര് ദൈവാലയവുമാണ് ആ രണ്ടു നിര്‍മ്മിതികള്. ഇന്‍ഡോളജി അഥവാ ഇന്ത്യാ വിജ്ഞാനീയം എന്ന പഠനശാഖ യ്ക്ക് ആരംഭംകുറിച്ച പാശ്ചാത്യരില് പ്രമുഖനായ അര്‍ണോസ് പാതിരി 1716-ല് ചാത്യാത്ത് വച്ച് രചിച്ച 'ഉമ്മാടെ ദുഃഖം' അഥവാ 'ദൈവമാതാവിന്റെ വ്യാകുലപ്രലാപം' എന്ന വിലാപകാവ്യത്തിന്റെ അവസാനഭാഗമായ 73 മുതല് 87 വരെയുള്ള ഈരടികളിലൂടെയാണ് നാമിന്ന് സഞ്ചരിക്കുന്നത്. അതിപ്രകാരമാണ്,\n'വൈരികള്‍ക്കു മാനസത്തില്, വൈരമില്ലാതില്ലയേതും\nവൈരഹീനപ്രിയമല്ലോ, നിനക്കു പുത്ര!\nനിന്‍ചരണചോരയാദം, തന് ശിരസ്സിലൊഴുകിച്ചു\nവന്‍ചതിയാല് വന്ന ദോഷമൊഴിച്ചോ പുത്ര!\nമരത്താലെ വന്ന ദോഷം മരത്താലെയൊഴിപ്പാനായ്\nമരത്തിന്മേല് തൂങ്ങി നീയും മരിച്ചോ പുത്ര!\nനാരികയ്യാല് ഫലംതിന്നു, നരന്മാര്‍ക്കു വന്ന ദോഷം\nനാരിയാം മേ ഫലമായ് നീയൊഴിച്ചോ പുത്ര!'\nഎന്നീ വരികളിലൂടെ വൈരികളോടുപോലും ഒരുവിധ ശത്രുതയു മില്ലാത്ത നിനക്ക് ആരോടും പരിഭവം ഉണ്ടാകുകയില്ലെന്നറിയാം മകനേ! നിന്റെ ചോര വീണവര്‍ക്കെല്ലാം, നിന്നെ ചതിയില്‍പ്പെടുത്തിയവര്‍ക്കെ ല്ലാം, നീ പാപമോചനം നല്‍കിയില്ലേ? മരത്താലെ വന്ന ദോഷം മരം കൊണ്ടുതന്നെ ഒഴിപ്പിക്കുന്നതിനായി അതിന്മേല്‍ത്തന്നെ തൂങ്ങി നീയും മരിച്ചല്ലോ മകനേ! സ്ത്രീയുടെ കൈകൊണ്ട് ഭക്ഷിച്ച ഫലം മൂലം മാന വരാശിക്കുവന്ന ദോഷം, നാരിയുടെ ഉദരഫലമായ പുത്രനെക്കൊണ്ടു തന്നെ ഒഴിപ്പിച്ചല്ലോ? എന്നിങ്ങനെ വിലപിക്കുന്ന ആ അമ്മ,\n'ചങ്കിലും ഞങ്ങളെയങ്ങു ചേര്‍ത്തുകൊള്‍വാന് പ്രിയംനിന്റെ\nഉള്ളിലേതും ചതിവില്ലാതുള്ള കൂറെന്നറിയിപ്പാന്\nഉള്ളുകൂടെ തുറന്നുനീ കാട്ടിയോ പുത്ര!\nആദിദോഷം കൊണ്ടടച്ച, സ്വര്‍ഗ്ഗവാതില് തുറന്നുനീ\nമുമ്പുകൊണ്ട് കടമെല്ലാം, വീട്ടിമേലില് വീട്ടുവാനായ്\nഅന്‍പിനോടു ധനം നേടി വച്ചിതോ പുത്ര!'\nഅതായത്: നിന്റെ ഹൃദയത്തോടുതന്നെ ഞങ്ങളെയും ചേര്‍ത്തു നിര്‍ത്തുന്നതിനായി നിന്റെ ഹൃദയം തന്നെ മനുഷ്യര്‍ക്കായി തുറന്നു നല്‍കിയില്ലേ മകനേ? നിന്റെ ഉള്ളത്തില് ചതിവില്ലാത്ത നിര്‍മ്മല സ്‌നേ ഹം മാത്രമാണുള്ളതെന്നു കാണിക്കുന്നതിനായി, നിന്റെ ഉള്ളംതന്നെ നീ തുറന്നു കാണിച്ചില്ലേ? ആദിപാപത്തെ തുടര്‍ന്ന് അടഞ്ഞുപോയ സ്വര്‍ഗവാതില് തുറക്കുന്നതിനായി നിന്റെ ജീവന് തന്നെ ബലിയായ് നല്‍കിയില്ലേ മകനേ നീ? മുമ്പുകൊണ്ട് എല്ലാ കടങ്ങളും വീട്ടുവാനായി അന്‍പാകുന്ന ധനംകൊണ്ട് മനുഷ്യര്‍ക്കു നീ മാതൃക കാണിച്ചില്ലേ? തുടര്‍ന്ന്,\n'പള്ളിതന്റെയുള്ള കത്തു, വച്ചുനിന്റെ ധനമെല്ലാം\nപള്ളിയകത്തുള്ളവര്‍ക്കു, വലയുമ്പോള് കൊടുപ്പാനായ്\nപള്ളിയറക്കാരനേയും വിധിച്ചോ പുത്ര!\nഇങ്ങനെ മാനുഷര്‍ക്കു നീ, മംഗലലാഭം വരുത്തി\nനിന്റെ മഹാകാരുണ്യമാകുന്ന ധനം കള്ളന്മാരില്ലാത്ത സ്ഥലത്ത് നീ സ്ഥാപിച്ചു സൂക്ഷിച്ചില്ലേ? മാനവലോകത്തിന് എല്ലാ നന്മകളും പകര്‍ന്നുനല്‍കുവാന്, കഠിനമായ വേദനകള് ഏറ്റ് നീ മരണം വരിച്ചില്ലേ മകനേ! എന്നൊക്കെ വിലപിക്കുന്ന ആ അമ്മയോട്,\n'പരിശുദ്ധയായ അമ്മേ നിന്റെ ദുഃഖം പാടിവന്ദിച്ച് എന്റെ ആത്മാ വിന്റെ നൊമ്പരങ്ങളെല്ലാം നീ മാറ്റിക്കളയണമേ' എന്നും 'അമ്മേ നിന്റെ പൊന്നുമകന്റെ ചോരകൊണ്ട്, എന്റെ പാപങ്ങളെല്ലാം കഴുകി എന്റെ ഹൃദയത്തിന് വെണ്‍മ പകര്‍ന്നു നല്‍കേണമേ' എന്നും 'നിന്റെ പ്രിയ പുത്രന്റെ മരണംകൊണ്ട് എന്റെ ആത്മാവിന് മോക്ഷം നല്‍കി അനുഗ്ര ഹിക്കേണമേ' എന്നും 'നിന്റെ പ്രിയ പുത്രന്റെ മാറിലേയ്ക്ക് എന്നെയും ചേര്‍ത്ത് അമ്മയുടെ നന്മയും കൂടി എന്റെമേല് പകര്‍ന്ന് അനുഗ്രഹിക്കേ ണമേ' എന്നും യാചിച്ചുകൊണ്ട് കവി തന്റെ കാവ്യം ഇപ്രകാരം അവ സാനിപ്പിക്കുന്നു.\nഅമ്മകന്നി നിന്റെ ദുഃഖം, പാടി വന്ദിച്ചപേക്ഷിച്ചു\nഎന്മനോതാപം കളഞ്ഞു തെളിക്കതായേ!\nനിന്മകന്റെ ചോരയാലയെന്മനോദോഷം കഴുകി\nവെണ്‍മ നല്‍കീടേണമെന്നില് നിര്‍മ്മല തായേ!\nനിന്മകന്റെ മരണത്താലെന്റെയാത് മരണത്തെ\nനിര്‍മ്മലാംഗി! നീക്കി നീ കൈതൂക്കുക തായേ!\nനിന്മകങ്കലണച്ചെന്നെ നിര്‍മ്മലമോക്ഷം നിറച്ചു\nഅമ്മ നീ മലിതായീശോ ഭവിക്ക തസ്മാല്'.\nപരിശുദ്ധ മറിയത്തിന്റെ പ്രിയ പുത്രനായ യേശുവിന്റെ ചുടുചോര യാല് നമ്മുടെ മനസ്സിലുള്ള ദോഷങ്ങള് എല്ലാം കഴുകിക്കളയുവാന് ഇടയാകട്ടെ എന്നു പ്രാര്‍ത്ഥിക്കാം. അവിടുത്തെ കുരിശു മരണത്താല് നമ്മുടെ ആത്മമരണത്തെ ഹനിക്കണമെന്നും നിര്‍മ്മലമോക്ഷം നല്‍കി നമ്മളെ അനുഗ്രഹിക്കണമെന്നും ഈ തപസ്സുകാലത്ത് പിതാവായ ദൈവത്തോട് നമുക്ക് കേണപേക്ഷിക്കാം. ഇതിനായി പരിശുദ്ധ അമ്മ യുടെ മാദ്ധ്യസ്ഥവും നമുക്കു തേടാം. ഇതോടെ 'ഉമ്മാടെ ദുഃഖം' എന്ന കാവ്യവും തല്‍സംബന്ധിയായ ആസ്വാദനവും തീരുന്നു.


പുതുതലമുറയ്ക്ക് അദ്‌ഭുതക്കാഴ്ചയൊരുക്കി പുരാവസ്തു പ്രദർശനം | Kottayam\nപുതുതലമുറയ്ക്ക് അദ്‌ഭുതക്കാഴ്ചയൊരുക്കി പുരാവസ്തു പ്രദർശനം\nJan 2, 2019, 04:00 AM IST\nഈരാറ്റുപേട്ട: ട്രാവൻകൂർ കൊച്ചിൻ ഹെറിറ്റേജ് സൊസൈറ്റിയുടെ നേതൃത്വത്തിൽ നടത്തുന്ന പുരാവസ്തു പ്രദർശനം കുട്ടികൾക്കും മുതിർന്നവർക്കും വേറിട്ട അനുഭവമായി.\nപഴയകാല ഉപകരണങ്ങളുടെയും മറ്റ് നിരവധി വസ്തുക്കളുടെയും അപൂർവശേഖരത്തിന്റെ കേന്ദ്രമായ തെക്കേക്കര തൂങ്ങംപറമ്പിൽ തറവാട്ടിലാണ് പ്രദർശനം നടത്തുന്നത്. വിദേശീയവും സ്വദേശീയവുമായ കറൻസി ശേഖരവും നാണയത്തുട്ടുകളും വീട്ടുപകരണങ്ങളുമാണ് പ്രധാന ആകർഷണങ്ങൾ. തിരുവിതാംകൂർ രാജഭരണകാലത്ത് നിലവിലുണ്ടായിരുന്ന അണ മുതൽ 300 രൂപവരെയും ഇന്ത്യയിലും വിദേശത്തും നിലവിലുണ്ടായിരുന്നതും ഇപ്പോഴുള്ളതുമായ കറൻസികളും നാണയത്തുട്ടുകളും പ്രദർശനത്തിലുണ്ട്.\nനൂറ്റാണ്ടുകൾക്ക് മുൻപ് വീടുകളിലെ അകത്തളങ്ങളിൽ ഉപയോഗിച്ചിരുന്ന വിവിധയിനം റാന്തലുകൾ, അളവുപാത്രങ്ങൾ, പിച്ചളടോർച്ചുകൾ, തളികകൾ, കോളാമ്പികൾ, ഉരുളികൾ, ചെമ്പുപാത്രങ്ങൾ, കൈ ത്രാസ് എന്നിവ പുതുതലമുറയ്ക്ക് അപൂർവ കാഴ്ചയാണ്.\nഒപ്പം പഴയകാല ഓഡിയോ വീഡിയോ പ്ലയറുകൾ, റോമൻ ക്ലോക്ക്, വാച്ചുകൾ, ഇംഗ്ലീഷ് ഭരണികൾ, പെട്രോമാക്‌സുകൾ, പറ, ഉരി, ചെങ്ങഴി, മൺകലങ്ങൾ എന്നിവ ശേഖരത്തിന്റെ മാറ്റ് വർധിപ്പിക്കുന്നു. തടിയിലും ലോഹത്തിലും തീർത്ത കൃഷിയുപകരണങ്ങളും തൂങ്ങംപറമ്പിൽ തറവാട്ടിലുണ്ട്. ഒപ്പം സ്റ്റാമ്പ് ശേഖരത്തിന്റെ കമനീയതയും. ആദ്യകാല എഴുത്തുകാരുടെ കൃതികളും വാർത്താവിനിമയ ഉപകരണങ്ങളും കണ്ടറിയാം. അറകളും പത്തായവുമുള്ള വീടും മനോഹരമായി സൂക്ഷിച്ചിരിക്കുന്നു ഇവിടെ. പ്രദർശനദിവസം അല്ലാതെയും ഇവിടെയത്തി പുരാവസ്തുക്കൾ സന്ദർശിക്കാൻ അവസരമുണ്ട്. സ്‌കൂൾ കുട്ടികളുടെ വലിയ സംഘമാണ് ദിവസവും തൂങ്ങംപറമ്പിൽ തറവാട്ടിലെത്തുന്നത്. ട്രാവൻകൂർ കൊച്ചിൻ ഹെറിറ്റേജ് സൊസൈറ്റിയുടെ ആഭിമുഖ്യത്തിൽ തെക്കേക്കര തൂങ്ങംപറമ്പിൽ പൈതൃക മ്യൂസിയത്തിൽ ആരംഭിച്ച പുരാവസ്തു പ്രദർശനം പി.സി. ജോർജ് എം.എൽ.എ. ഉദ്ഘാടനം ചെയ്തു. സി.പി.എം. ലോക്കൽ സെക്രട്ടറി കെ.എം. ബഷീർ അധ്യക്ഷത വഹിച്ചു. പൂഞ്ഞാർ രാജകുടുംബാംഗം ശ്യമള തമ്പുരാട്ടി മ്യൂസിയത്തിന്റെ ഉദ്ഘാടനം നിർവഹിച്ചു. നഗരസഭാധ്യക്ഷൻ വി.കെ. കബീർ, ഉപാധ്യക്ഷ ബൾക്കീസ് നവാസ്, എം.പി. നാസർ, ഷൈലാ സലീം തുടങ്ങിയവർ പ്രസംഗിച്ചു.\nവീട്ടിലിരുന്ന് തുക പിൻവലിക്കാനുള്ള അവസരവുമായി തപാൽവകുപ്പ്\nകോട്ടയം : പ്രധാനമന്ത്രി കിസാസമ്മാൻനിധി തുക ഉപഭോക്താക്കൾക്ക് വീട്ടിൽ ഇരുന്ന് പിൻവലിക്കാനുള്ള ..\nഇല്ലിക്കൽ കല്ല് മലനിരയിൽ മല ഇടിച്ചിൽ\nദുരിതാശ്വാസ ക്യാമ്പുകളിലേക്ക് 40 ലക്ഷം രൂപയുടെ സാധനങ്ങൾ\nഷാഫിക്ക് വീട്ടിലെത്താൻ വഴിയായി, ഇനിയാഗ്രഹം മുച്ചക്രവാഹനം\nചിരട്ടയിൽ താജ്മഹലും അരുവിത്തുറ പള്ളിയും തീർത്ത് ജിജോ\nവെട്ടൂർ രാമൻ നായർ സാഹിത്യരംഗത്തെ ഓൾറൗണ്ടർ- ഡോ. ചേരാവള്ളി ശശി\nവീണ്ടും മുട്ട മോഷണം